**ΒΟΥΛΗ ΤΩΝ ΕΛΛΗΝΩΝ**

**Θ΄ ΑΝΑΘΕΩΡΗΤΙΚΗ ΒΟΥΛΗ**

**ΠΕΡΙΟΔΟΣ ΙΗ΄- ΣΥΝΟΔΟΣ Α΄**

**ΔΙΑΡΚΗΣ ΕΠΙΤΡΟΠΗ ΠΑΡΑΓΩΓΗΣ ΚΑΙ ΕΜΠΟΡΙΟΥ**

**ΔΙΑΡΚΗΣ ΕΠΙΤΡΟΠΗ ΟΙΚΟΝΟΜΙΚΩΝ ΥΠΟΘΕΣΕΩΝ**

**ΠΡ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα, σήμερα, 23 Ιουνίου 2020, ημέρα Τρίτη και ώρα 09.45΄, στην Αίθουσα Συνεδριάσεων της Ολομέλειας της Βουλής, συνήλθαν σε κοινή συνεδρίαση η Διαρκής Επιτροπή Παραγωγής και Εμπορίου και η Διαρκής Επιτροπή Οικονομικών Υποθέσεων υπό την προεδρία του κ. Γεωργίου Βλάχου, Προέδρου της Διαρκούς Επιτροπής Παραγωγής και Εμπορίου, με θέμα ημερήσιας διάταξης: «Ενημέρωση των μελών των Επιτροπών, από τον Υπουργό Ανάπτυξης και Επενδύσεων, κ. Σπυρίδωνα-Άδωνι Γεωργιάδη και τον Υπουργό Οικονομικών, κ. Χρήστο Σταϊκούρα, σύμφωνα με το άρθρο 36 παρ.5 του Κανονισμού της Βουλής, σχετικά με ζητήματα που αφορούν σε: α)μέτρα ενίσχυσης της ρευστότητας των επιχειρήσεων, β) πρόσβαση των επιχειρήσεων στα χρηματοδοτικά εργαλεία του ελληνικού τραπεζικού συστήματος και γ) ρύθμιση της αστικής ευθύνης επιχειρήσεων εστίασης από κρούσματα κορονοϊού COVID/19-19».

Στη συνεδρίαση παρέστησαν ο Υπουργός Οικονομικών, κ. Χρήστος Σταϊκούρας, ο Υπουργός Ανάπτυξης και Επενδύσεων, κ. Σπυρίδων-Άδωνις Γεωργιάδης, ο Υφυπουργός Οικονομικών, κ. Απόστολος Βεσυρόπουλος, ο Υφυπουργός Ανάπτυξης και Επενδύσεων, κ. Ιωάννης Τσακίρης, καθώς και αρμόδιοι υπηρεσιακοί παράγοντες.

Επίσης, την Επιτροπή ενημέρωσαν οι κ.κ. Γεώργιος Χαντζηνικολάου, Πρόεδρος του Δ.Σ. της Ελληνικής Ένωσης Τραπεζών (ΕΕΤ), Χαρίκλεια Απαλαγάκη, Γενική Γραμματέας της Ελληνικής Ένωσης Τραπεζών (ΕΕΤ), Σπυριδούλα Παπαγιαννίδου, Διευθύντρια της Διεύθυνσης Εποπτείας Πιστωτικού Συστήματος της Τράπεζας της Ελλάδος (ΤτΕ) και Γεώργιος Πάσχας, Διευθυντής της Διεύθυνσης Επιθεώρησης Εποπτευόμενων Εταιρειών της Τράπεζας της Ελλάδος (ΤτΕ).

Ο Προεδρεύων των Επιτροπών, κ. Γεώργιος Βλάχος, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση των καταλόγων των μελών των Επιτροπών.

Από τη Διαρκή Επιτροπή Παραγωγής και Εμπορίου παρόντες ήταν οι Βουλευτές κ.κ. Ανδριανός Ιωάννης, Αντωνιάδης Ιωάννης, Βλάχος Γεώργιος, Βολουδάκης Μανούσος-Κωνσταντίνος, Γιόγιακας Βασίλειος, Καιρίδης Δημήτριος, Καραμανλή Άννα, Καρασμάνης Γεώργιος, Κατσανιώτης Ανδρέας, Κέλλας Χρήστος, Κεφαλογιάννη Όλγα, Λεονταρίδης Θεόφιλος, Μπακογιάννη Θεοδώρα (Ντόρα), Μπουκώρος Χρήστος, Μπουτσικάκης Χριστόφορος–Εμμανουήλ, Οικονόμου Βασίλειος, Οικονόμου Ιωάννης, Παπαδόπουλος Μιχαήλ, Πιπιλή Φωτεινή, Ράπτη Ελένη, Σενετάκης Μάξιμος, Σιμόπουλος Ευστράτιος (Στράτος), Σούκουλη-Βιλιάλη Μαρία-Ελένη (Μαριλένα), Σταμενίτης Διονύσιος, Ταγαράς Νικόλαος, Τραγάκης Ιωάννης, Φόρτωμας Φίλιππος, Χαρακόπουλος Μάξιμος, Αποστόλου Ευάγγελος, Μεϊκόπουλος Αλέξανδρος, Ζαχαριάδης Κωνσταντίνος, Καφαντάρη Χαρά, Κόκκαλης Βασίλειος, Παππάς Νικόλαος, Πέρκα Θεοπίστη (Πέτη), Σαντορινιός Νεκτάριος, Τζανακόπουλος Δημήτριος, Τσίπρας Γεώργιος, Φάμελλος Σωκράτης, Αρβανιτίδης Γεώργιος, Γκόκας Χρήστος, Κατρίνης Μιχαήλ, Πάνας Απόστολος, Παφίλης Αθανάσιος, Μανωλάκου Διαμάντω, Κατσώτης Χρήστος, Αβδελάς Απόστολος, Βιλιάρδος Βασίλειος, Αρσένης Κρίτων-Ηλίας και Λογιάδης Γεώργιος.

Από τη Διαρκή Επιτροπή Οικονομικών Υποθέσεων παρόντες ήταν οι Βουλευτές κ.κ. Αμανατίδης Γεώργιος, Αμυράς Γεώργιος, Αναστασιάδης Σάββας, Μπίζιου Στυλιανή, Ακτύπης Διονύσιος, Βούλτεψη Σοφία, Δημοσχάκης Αναστάσιος, Ιατρίδη Τσαμπίκα (Μίκα), Καββαδάς Αθανάσιος, Καλαφάτης Σταύρος, Καλογιάννης Σταύρος, Καραγκούνης Κωνσταντίνος, Δούνια Παναγιώτα (Νόνη), Κατσαφάδος Κωνσταντίνος, Κεδίκογλου Συμεών (Σίμος), Κελέτσης Σταύρος, Κοντογεώργος Κωνσταντίνος, Λιβανός Παναγιώτης – Σπυρίδων (Σπήλιος), Μακρή Ζωή (Ζέττα), Μπούγας Ιωάννης, Κουτσούμπας Ανδρέας, Παπαδημητρίου Χαράλαμπος (Μπάμπης), Ρουσόπουλος Θεόδωρος, Σαλμάς Μάριος, Σπανάκης Πέτρος - Βασίλειος, Στύλιος Γεώργιος, Κούβελας Δημήτριος, Τσαβδαρίδης Λάζαρος, Αλεξιάδης Τρύφων, Γκιόλας Ιωάννης, Ελευθεριάδου Σουλτάνα, Μαμουλάκης Χαράλαμπος (Χάρης), Ξανθόπουλος Θεόφιλος, Παπαδόπουλος Αθανάσιος, Παπανάτσιου Αικατερίνη, Συρμαλένιος Νικόλαος, Τζάκρη Θεοδώρα, Τσακαλώτος Ευκλείδης, Φλαμπουράρης Αλέξανδρος, Χαρίτσης Αλέξανδρος (Αλέξης), Χατζηγιαννάκης Μιλτιάδης, Μουλκιώτης Γεώργιος, Μπιάγκης Δημήτριος, Σκανδαλίδης Κωνσταντίνος, Καραθανασόπουλος Νικόλαος, Κομνηνάκα Μαρία, Παπαναστάσης Νικόλαος και Χήτας Κωνσταντίνος.

**ΓΕΩΡΓΙΟΣ ΒΛΑΧΟΣ (Προεδρεύων των Επιτροπών):** Κυρίες και κύριοι συνάδελφοι, ξεκινάει η κοινή συνεδρίαση της Διαρκούς Επιτροπής Παραγωγής και Εμπορίου και της Διαρκούς Οικονομικών Υποθέσεων, όπου σήμερα θα έχουμε ενημέρωση από τον Υπουργό Οικονομικών, κ. Σταϊκούρα και τον Υπουργό Ανάπτυξης και Επενδύσεων, κ. Γεωργιάδη, σύμφωνα με το άρθρο 36 παρ. 5 του Κανονισμού της Βουλής, σχετικά με ζητήματα που αφορούν σε

1. μέτρα ενίσχυσης της ρευστότητας των επιχειρήσεων,
2. πρόσβαση των επιχειρήσεων στα χρηματοδοτικά εργαλεία του ελληνικού τραπεζικού συστήματος και
3. ρύθμιση της αστικής ευθύνης επιχειρήσεων εστίασης από κρούσματα κορονοϊού COVID/19-19.

 Έχουν κληθεί και τους ευχαριστούμε για την παρουσία τους στη συνεδρίαση, ο Πρόεδρος του Δ.Σ. της Ελληνικής Ένωσης Τραπεζών (ΕΕΤ), κ. Γεώργιος Χαντζηνικολάου, η Γενική Γραμματέας της Ελληνικής Ένωσης Τραπεζών (ΕΕΤ), κυρία Χαρίκλεια Απαλαγάκη, η Διευθύντρια της Διεύθυνσης Εποπτείας Πιστωτικού Συστήματος της Τράπεζας της Ελλάδος (ΤτΕ), κυρία Σπυριδούλα Παπαγιαννίδου και ο Διευθυντής της Διεύθυνσης Επιθεώρησης Εποπτευόμενων Εταιρειών της Τράπεζας της Ελλάδος (ΤτΕ), κ. Γεώργιος Πάσχας.

 Η διαδικασία, κυρίες και κύριοι συνάδελφοι θα είναι η εξής: Θα δώσουμε τον λόγο στους κυρίους Υπουργούς να κάνουν μία εισαγωγική τοποθέτηση/ενημέρωση και πάνω στις τοποθετήσεις αυτές θα γίνει η υπόλοιπη κουβέντα, αφού στη συνέχεια θα λάβουν το λόγο όσοι συνάδελφοι το επιθυμούν να καταθέσουν τις απόψεις τους. Σε κάποια στιγμή, κατά τη διάρκεια της διαδικασίας θα καλέσουμε τους καλεσμένους μας να κάνουν τη δική τους παρέμβαση, κυρίως για να δώσουν και απαντήσεις σε όσα θέματα τεθούν και πιστεύω σε κάποια στιγμή λογική προς το μεσημέρι να μπορέσουμε να ολοκληρώσουμε αυτή την τόσο σημαντική ενημερωτική συνεδρίαση για όλους τις επιχειρήσεις.

Ξεκινάμε, λοιπόν, δίνοντας το λόγο στον πρώτο ομιλητή που θα είναι ο Υπουργός Οικονομικών, κ. Χρήστος Σταϊκούρας.

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών):** Κύριε Πρόεδρε, ευχαριστώ πολύ. Κυρίες και κύριοι συνάδελφοι, η πανδημία του κορονοϊού, προκάλεσε σε παγκόσμιο επίπεδο, υγειονομικό, κοινωνικό και οικονομικό σοκ. Οι συνέπειες αυτής της κρίσης είναι μεγάλες και πολύπλευρες. Από την πλευρά της η Ελληνική Κυβέρνηση, έδρασε γρήγορα και αποφασιστικά για να περιορίσει τις υγειονομικές, κοινωνικές και οικονομικές επιπτώσεις αυτής και συνεχίζει να το πράττει, να το πράττει με μεθοδικότητα και υπευθυνότητα και, όπως αποδεικνύεται το πράττει και με αποτελεσματικότητα.

Διαθέτει ένα συνεκτικό, ρεαλιστικό, ολοκληρωμένο και δυναμικό σχέδιο στήριξης της οικονομίας. Σχέδιο που ξεδιπλώνεται σε διαφορετικές φάσεις και ανταποκρίνεται στις διαφορετικές ανάγκες της κάθε φάσης. Σχέδιο με τέσσερις βασικούς άξονες. Την ενδυνάμωση της δημόσιας υγείας, τη στήριξη της απασχόλησης, τη στήριξη της ρευστότητας των επιχειρήσεων και την ενίσχυση της κοινωνικής συνοχής. Το αντικείμενό μας είναι ένα από αυτά. Είναι η ρευστότητα και θα σας μιλήσω για εννέα συγκεκριμένα εργαλεία, που έχει υιοθετήσει, υλοποιήσει η σημερινή Κυβέρνηση.

Πρώτο εργαλείο, η επιστρεπτέα προκαταβολή συνολικού ύψους 2 δισεκατομμυρίων ευρώ. Η πρώτη φάση ολοκληρώθηκε. Ολοκληρώθηκε με επιτυχία, παρά τις ανακοινώσεις της Αξιωματικής Αντιπολίτευσης ότι το μήνα Μάιο θα δίνονταν επιστρεπτέα προκαταβολή σε 8.600 επιχειρήσεις. Τελικά, 52.490 επιχειρήσεις μοιράστηκαν 602 εκατομμύρια ευρώ το μήνα Μάιο, δηλαδή, κατά μέσο όρο περίπου 11.500 ευρώ ανά επιχείρηση. Θέλω να δώσω πλήρη στοιχεία, όπως κατέθεσα και προχθές κατά τη διάρκεια της συζήτησης του νομοσχεδίου για το microfinance. Από αυτές, 7.598 επιχειρήσεις δεν έχουν εργαζόμενους, 30,006 επιχειρήσεις έχουν από έναν έως πέντε εργαζόμενους και 11.480 επιχειρήσεις διαθέτουν από 6 έως 20 εργαζόμενους.

 Συνεπώς, συγκρατείστε ότι το 94% του συνόλου των βοηθούμενων επιχειρήσεων διαθέτει μέχρι 20 εργαζόμενους, αποδεικνύοντας έτσι το ότι βοηθήθηκαν οι πολύ μικρές και μικρές επιχειρήσεις. Μάλιστα, οι επιχειρήσεις από 1 έως 50 εργαζόμενους, που συνιστούν το 86% του συνόλου των επωφελούμενων επιχειρήσεων, μοιράστηκαν το 80% του ποσού. Αυτό δείχνει και στοιχεία, όχι μόνο οικονομικής αποτελεσματικότητας, αλλά και κοινωνικής δικαιοσύνης.

Για να γίνει η εκταμίευση γρήγορα όμως, γιατί έπρεπε τα ποσά να πάνε στην πραγματική οικονομία πολύ γρήγορα, τα μόνα διαθέσιμα στοιχεία που είχαμε τότε ήταν του Μαρτίου. Το Μάρτιο συνεπώς, αξιολογήσαμε τη μείωση του τζίρου των επιχειρήσεων και αυτό είναι μια μαθηματική συνάρτηση πτώση του τζίρου, σε σχέση με το μέσο τζίρο των τριών προηγούμενων ετών. Από αυτές τις επιχειρήσεις που βρέθηκαν, 21.085 ήταν ατομικές και 31.405 ήταν νομικά πρόσωπα.

Συνεπώς, τελείωσε αυτή η φάση. Δόθηκαν 600 εκατομμύρια. Περάσαμε στη δεύτερη φάση. Η δεύτερη φάση κανονικά ολοκληρώνονταν χθες. Δόθηκε παράταση μέχρι το τέλος αυτής της εβδομάδος, και δόθηκε παράταση γιατί υπάρχει πολύ μεγάλη ζήτηση από φυσικά και νομικά πρόσωπα. Το ποσό που θα διατεθεί διαμορφώνεται στο 1,4 δισεκατομμύριο ευρώ. Το μόνο που αλλάξαμε χθες και ανακοινώσαμε είναι ότι πλέον θα μπορούν να ενταχθούν και μικρές και πολύ μικρές επιχειρήσεις, ακόμα και αν ήταν προβληματικές στις 31/12/19, δεδομένου ότι αναμένεται να εγκριθεί η τρίτη τροποποίηση του προσωρινού πλαισίου από την Ευρωπαϊκή Επιτροπή.

Άρα, διευρύνεται το πεδίο και δίνεται η δυνατότητα ένταξης και σε άλλες επιχειρήσεις. Θα ήθελα, να τονίσω από αυτό εδώ το βήμα, γιατί πρέπει, να ενημερωθούν οι πολίτες για άλλη μια φορά. Δεν έχουν κάνει χρήση του εργαλείου οι κατηγορίες που θα σας πω. Ότι μπορούν, να συμμετάσχουν ιδιωτικές επιχειρήσεις κάθε νομικής μορφής, καθώς και ατομικές επιχειρήσεις χωρίς εργαζόμενους, εφόσον διαθέτουν φορολογική ταμειακή μηχανή. Ενδεικτικά παραδείγματα δικαιούχων είναι: λιανικό εμπόριο μικρών ατομικών επιχειρήσεων χωρίς εργαζόμενους, συμπεριλαμβανομένων ενδεικτικά των παντοπωλείων, των καταστημάτων ψιλικών, των περιπτέρων, των ειδών δώρων, των φαρμακείων, των αρτοποιών, των ανθοπωλείων, των ζαχαροπλαστείων, των καταστημάτων ένδυσης και υπόδησης, κομμωτηρίων και κάθε άλλο κατάστημα λιανικής που διαθέτει ταμειακή μηχανή.

Επίσης, μπορούν, να συμμετέχουν οι πωλητές λαϊκών αγορών, όσοι εκμεταλλεύονται ταξί, καθώς και οι μικρές ατομικές επιχειρήσεις χωρίς εργαζόμενους στους χώρους εστίασης, του καφέ, της παροχής ποτών, καντίνες και άλλα.

Καλώ, συνεπώς, τους συμπατριώτες μας που έχουν ανάγκη αυτό το χρηματικό ποσό, να υποβάλλουν σχετική αίτηση μέχρι την παρασκευή. Μέχρι σήμερα το πρωί περίπου 114.000 επιχειρήσεις εκδήλωσαν το ενδιαφέρον τους, να ενταχθούν στο χρηματοδοτικό σχήμα. Από αυτές μέχρι σήμερα 68.000 είναι ατομικές επιχειρήσεις και 46.000 είναι νομικά πρόσωπα. Θέλω, να ενημερώσω τους συναδέλφους για τα τελευταία στοιχεία, που συνέλεξα από την ΑΑΔΕ για το μέρος της χρηματοδότησης πραγματικής οικονομίας, που σχετίζεται με την ΑΑΔΕ.

Σας μίλησα για την επιστρεπτέα 1, σας μίλησα για την επιστρεπτέα 2. Υπενθυμίζω ότι η αποζημίωση ειδικού σκοπού από την ΑΑΔΕ, που είναι οι ελεύθεροι επαγγελματίες - όχι από το Υπουργείο Εργασίας για τους εργαζόμενους - πήραν 557.076 συμπατριώτες μας. Ολοκληρώθηκε χθες η διαδικασία, που δώσαμε παράταση κι εντάξαμε κάποιες άλλες κατηγορίες για την αποζημίωση 1, δηλαδή, για αυτή την κατηγορία. Θα μοιραστούν τις επόμενες ημέρες χρηματικά ποσά άλλες 25.536 συμπατριώτες μας και αποζημίωση 2, δηλαδή, για το μήνα Μάιο οι ελεύθεροι επαγγελματίες, δεν έχει κλείσει η πλατφόρμα, αλλά μέχρι σήμερα μιλάμε για άλλους 250.685 συμπατριώτες μας. Αυτά, για να έχετε μια πλήρη εικόνα όλων των βάσεων δεδομένων, που τηρούνται στο Υπουργείο Οικονομικών και στην ΑΑΔΕ. Αυτή είναι η πρώτη πηγή ρευστότητας, που ήδη έχει πάει στην πραγματική οικονομία.

Δεύτερη πηγή ρευστότητας είναι οι αναστολές, οι αναστολές φορολογικών και ασφαλιστικών υποχρεώσεων νοικοκυριών κι επιχειρήσεων για όλους τους μήνες της κρίσεως του κορονοϊού. Δε θα πληρώσει κανένας τίποτα για αυτό το χρονικό διάστημα και για αυτά τα ποσά μέσα στο 2020 και θα έχει επιλογή, να πληρώσει σε 12 άτοκες δόσεις το 2021 ή σε 24 με ένα επιτόκιο που εκτιμούμε ότι θα είναι περίπου 2,5%, λιγότερο από το μισό που ισχύει σήμερα, για αυτούς που κάνουν χρήση της ρύθμισης των 24ων δόσεων.
Άρα αυτή είναι μια δεύτερη πηγή ενίσχυσης της ρευστότητας των επιχειρήσεων.

Τρίτη πηγή, που επίσης έχει υλοποιηθεί, είναι η έκπτωση 25% για οφειλές και δόσεις ρυθμίσεων, που θα πληρωθούν εμπρόθεσμα από επιχειρήσεις, επαγγελματίες, ιδιοκτήτες ακινήτων κι εργαζόμενους που πλήττονται από την κρίση. Τρίτη πηγή ενίσχυσης της ρευστότητας της πραγματικής οικονομίας.

Τέταρτη πρωτοβουλία, ο συμψηφισμός του 25% στο Φ.Π.Α. Μαρτίου για επιχειρήσεις με διπλογραφικά βιβλία και πρώτου τριμήνου για επιχειρήσεις με απλογραφικά βιβλία που καταβλήθηκε εμπρόθεσμα μέχρι τις 30/4 με μελλοντικές υποχρεώσεις. Έκαναν χρήση της ευκαιρίας που νομοθετήθηκε πάνω από 160.000 επιχειρήσεις που έμειναν κλειστές ή επλήγησαν από την κρίση. Το συνολικό ποσό της ωφέλειας για τις επιχειρήσεις αυτές ανέρχεται στα 155 εκατ. €, δίνοντας, μέσω του δικαιώματος συμψηφισμού, επιπρόσθετη ρευστότητα για να ανταπεξέλθουν στις μελλοντικές τους υποχρεώσεις. Να και τα στατιστικά στοιχεία για την 4η πρωτοβουλία. Η Α.Α.Δ.Ε., με εγκυκλίους που εξέδωσε, έδωσε διευκρινίσεις και οδηγίες για το πώς θα ασκηθεί το δικαίωμα του συμψηφισμού με τις πρώτες ενδεχόμενες οφειλές, για τις οποίες δεν έχει μετατεθεί η ημερομηνία καταβολής τους, καθώς και για όσες επιχειρήσεις επιθυμούν να συμψηφίσουν το εν λόγω ποσό έκπτωσης με οφειλές από Φ.Π.Α. και παρακρατούμενους φόρους μηνός Απριλίου. Αρχική καταληκτική ημερομηνία ήταν η 31/5. Η σχετική διαδικασία αναμένεται να ολοκληρωθεί από τις κατά τόπους ΔΟΥ, τις εφορίες δηλαδή, το αμέσως επόμενο χρονικό διάστημα.

Πέμπτη πρωτοβουλία ενίσχυσης ρευστότητας, η σχεδιαζόμενη γενναία μείωση στην προκαταβολή φόρου για τις επιχειρήσεις. Τις επόμενες εβδομάδες η κυβέρνηση θα αποφασίσει το ακριβές ύψος ανάλογα με τα στοιχεία που θα έχει διαθέσιμα για τη μείωση του τζίρου των επιχειρήσεων το προηγούμενο χρονικό διάστημα.

Έκτη πρωτοβουλία ενίσχυσης ρευστότητας, η επιδότηση επιτοκίου όλων των επιχειρηματικών δανείων των επιχειρήσεων, οι οποίες ανήκουν σε πληττόμενους κλάδους. Δε θα μιλήσω αναλυτικά γι’ αυτό, ο κ. Γεωργιάδης θα τοποθετηθεί.

Έβδομη πρωτοβουλία, το κεφάλαιο κίνησης στο πλαίσιο του Ταμείου Επιχειρηματικότητας ΙΙ, ΤΕΠΙΧ ΙΙ. Δε θα μιλήσω αναλυτικά, θα το αναδείξει ο κ. Γεωργιάδης.

Όγδοη πρωτοβουλία, το Ταμείο Εγγυοδοσίας. Το Ταμείο Εγγυοδοσίας της Ελληνικής Αναπτυξιακής Τράπεζας, το οποίο τέθηκε σε λειτουργία στις 3 Ιουνίου και διαθέτει στην αγορά νέα δάνεια που, μέσω μόχλευσης, μελλοντικά θα φτάσουν τα 7 δις. € και για το οποίο θα μιλήσει, επίσης, ο συνάδελφος κ. Γεωργιάδης.

Τέλος, ένατη πρωτοβουλία, το νέο θεσμικό πλαίσιο για τις μικρο-χρηματοδοτήσεις με το οποίο προσφέρεται ένα ακόμα εργαλείο ρευστότητας των επιχειρήσεων, κυρίως των μικρών επιχειρήσεων. Θα το συζητήσουμε αυτό αύριο στην Ολομέλεια.

Χαίρομαι, γιατί ουσιαστικά έχουμε συμφωνήσει στα περισσότερα, με διαφοροποιήσεις, με διορθώσεις, με εμπλουτισμό αυτών, ακούγοντας την Τράπεζα της Ελλάδος, ακούγοντας τράπεζες, κόμματα της αντιπολίτευσης, έτσι ώστε να κάνουμε το βέλτιστο για να είναι λειτουργικό το σχήμα. Είναι ένα πλαίσιο που παρέχει τη δυνατότητα άντλησης κεφαλαίων έως 25.000 € και απευθύνεται στις πολύ μικρές επιχειρήσεις, στα φυσικά πρόσωπα για τη σύσταση πολύ μικρών επιχειρήσεων, στα φυσικά πρόσωπα που ασκούν ατομική επιχειρηματική δραστηριότητα, σε άτομα που θέλουν να εκπαιδευτούν ώστε να μπουν στην αγορά εργασίας και σε άτομα τα οποία ανήκουν σε ευάλωτες κοινωνικές ομάδες.

Όπως είπα και στην Επιτροπή, το νέο αυτό πλαίσιο είναι συνεκτικό, καθώς ενσωματώνει πρόνοιες που διασφαλίζουν τη λειτουργικότητα και αποτελεσματικότητά του. Είναι συμβατό με τις ευρωπαϊκές πρακτικές. Είναι ρεαλιστικό, χωρίς να δημιουργεί περίεργα μορφώματα που ακούγαμε στο παρελθόν περί παράλληλων τραπεζικών συστημάτων. Είναι κοινωνικό, καθώς εκτιμάται ότι μπορεί να συμβάλλει στην ανάσχεση ακραίων κοινωνικών ανισοτήτων και να συνεισφέρει στην αντιμετώπιση της ανεργίας και του κοινωνικού αποκλεισμού. Είναι καινοτόμο, καθώς εισάγει ένα εντελώς νέο, σύγχρονο και δυναμικό εργαλείο παροχής ρευστότητας. Είναι αυστηρό, αλλά όχι βαρύ, ώστε να διασφαλίζεται η διαφάνεια. Είναι ελκυστικό, αφού προβλέπονται συγκεκριμένες φορολογικές απαλλαγές με σκοπό την παροχή κινήτρων. Τέλος, είναι ευέλικτο ώστε να ενισχυθεί η επιχειρηματικότητα, να περιοριστεί η παραοικονομία και να προωθηθεί η υγιής επιχειρηματική κουλτούρα.

Κυρίες και κύριοι συνάδελφοι, αυτά είναι τα εννιά εργαλεία που μέχρι σήμερα έχει χρησιμοποιήσει η Κυβέρνηση, για να ενισχύσει την ρευστότητα στην πραγματική οικονομία. Αυτά αποδεικνύουν ότι η Κυβέρνηση, από την πρώτη στιγμή που ξέσπασε η οικονομική κρίση, έδωσε ιδιαίτερη σημασία στην στήριξη της επιχειρηματικής κοινότητας. Έλαβε μέτρα που απέτρεψαν τα λουκέτα, ενισχύοντας την ρευστότητα των επιχειρήσεων και στηρίζοντας παράλληλα την απασχόληση.

Αυτό αναγνωρίζεται διεθνώς, αναγνωρίζεται και από την Ευρωπαϊκή Επιτροπή, η οποία στις εαρινές προβλέψεις της επισημαίνει ότι «τα δημοσιονομικά μέτρα που έλαβε η Κυβέρνηση αναμένεται να αποσοβήσουν ευρείας κλίμακας απολύσεις και πτωχεύσεις». Αυτό τελικά συνέβη, με βάση τα διαθέσιμα στοιχεία του ΓΕΜΗ, που έχουν δει το φως δημοσιότητας, από τον Μάρτιο έως το πρώτο δεκαπενθήμερο του Ιουνίου, παρά την κρίση, έκλεισαν 2736 λιγότερες επιχειρήσεις, σε σχέση με το αντίστοιχο περσινό διάστημα.

 Κυρίες και κύριοι συνάδελφοι, η Κυβέρνηση δε θα σταματήσει εδώ, θα συνεχίσει να βρίσκεται δίπλα στις επιχειρήσεις, λειτουργώντας με μεθοδικότητα, αποτελεσματικότητα, διαφάνεια και αίσθημα δικαίου, προσφέροντας σε αυτές βοήθεια ώστε να ανακάμψουν από την εξωγενή παρούσα δοκιμασία, παρέχοντας εφόδια και κίνητρα, προκειμένου να εισέλθουν σε τροχιά βιώσιμης ανάπτυξης.

 Προς την κατεύθυνση αυτή, προσδοκούμε και επιδιώκουμε να συνεισφέρει και το ελληνικό τραπεζικό σύστημα, συγχρονίζοντας το βηματισμό του με τον ταχύ βηματισμό που έχει αναπτύξει Ελληνική Κυβέρνηση. Από την πλευρά τους, οι επιχειρήσεις οφείλουν να αξιοποιήσουν, με υπευθυνότητα και αποτελεσματικότητα, την κρατική αρωγή, να αναλάβουν το δικό τους μερίδιο ευθύνης για τη διασφάλιση των θέσεων απασχόλησης και τη δημιουργία νέων, για την ενίσχυση της παραγωγικότητας και την τόνωση της ανταγωνιστικότητας. Σας ευχαριστώ πολύ.

**ΓΕΩΡΓΙΟΣ ΒΛΑΧΟΣ (Προεδρεύων των Επιτροπών):** Κι εμείς ευχαριστούμε. Προτείνω, αν και αυτό δεν προβλέπεται από τον Κανονισμό, να πάμε στον πρώτο κύκλο με έναν ομιλητή από κάθε πολιτική δύναμη. Ο κ. Γεωργιάδης, έχει το λόγο.

**ΣΠΥΡΙΔΩΝ – ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Ευχαριστώ, κύριε Πρόεδρε. Ευχαριστώ πάρα πολύ, καταρχάς, για την πρωτοβουλία να γίνει η σημερινή συζήτηση, ευχαριστώ και την Ένωση Ελληνικών Τραπεζών, που είναι εδώ, για να κάνουμε μία εποικοδομητική συζήτηση, όχι με όρους media, αλλά με πραγματικούς όρους πραγματικής οικονομίας, για το τι γίνεται και το τι δεν γίνονται στον πραγματικό κόσμο, κυρίως διότι είναι πολύ λογικό σε αυτές τις εποχές της πολύ μεγάλης κρίσης και της πολύ μεγάλης παγκόσμιας συμφοράς, οι ανάγκες των ανθρώπων αυξάνονται ραγδαία, τα αιτήματα των ανθρώπων αυξάνονται ραγδαία, αντίστοιχα οι διαθέσιμοι πόροι δεν αυξάνονται ραγδαία, κατά τον ίδιο αριθμό.

Άρα, έχουμε πολύ περισσότερα αιτήματα και πολύ περισσότερες ανάγκες με κατά τεκμήριο λιγότερους για τις ανάγκες αυτές πόρους. Πιστεύω ότι αν κάνουμε μία εποικοδομητική συζήτηση επί των πραγματικών στοιχείων για να καταλάβουμε πού ακριβώς βρισκόμαστε θα βγούμε όλοι ωφελημένοι από αυτή τη συζήτηση. Πρώτα από όλα ξεκινάμε από το τελευταίο που ανέφερε ο Υπουργός Οικονομικών, ο κ. Σταϊκούρας και στo οποίo θέλω συμπληρωματικά να πω ότι όλο αυτό το δύσκολο τετράμηνο Μαρτίου, Απριλίου, Μαΐου, Ιουνίου είχαμε μια συνεργασία πραγματικά εξαιρετική και τον ευχαριστώ πάρα πολύ για αυτό. Κυρίες και κύριοι συνάδελφοι, χρειάστηκε να λύσουμε ζητήματα που εμείς δεν είχαμε καν φανταστεί ότι θα χρειαζόταν να ασχοληθούμε ποτέ.

Να μάθουμε πράγματα που δεν ξέραμε και να πάρουμε αποφάσεις που κανένας προκάτοχός μας δεν είχε πάρει ποτέ σε χρόνο ελάχιστο και η γενική εικόνα είναι ότι η χώρα εξακολουθεί να τα πηγαίνει καλά, άλλωστε αυτό το αναγνωρίζουν όλοι στο εξωτερικό, όχι μόνο το υγειονομικό αλλά και στο οικονομικό πεδίο.

Ξεκινάμε, λοιπόν, να δούμε που βρισκόμαστε. Τα πιο έγκυρα στοιχεία για την πραγματική εικόνα της αγοράς των επιχειρήσεων, γιατί σήμερα εδώ μιλάμε για τη ρευστότητα στις επιχειρήσεις, είναι αυτά τα οποία μπορούμε να αντλήσουμε από το ΓΕΜΗ. Ως προς τις συστάσεις, λοιπόν, νέων εταιρειών την περίοδο Δεκεμβρίου μέχρι την περίοδο Φεβρουαρίου, πριν από τον Covid/19 και στις πρώτες μέρες του Covid/19.

O Covid/19 υπενθυμίζω ξεκίνησε από την Κίνα αρχές Ιανουαρίου και χτύπησε την Ευρώπη αρχές Φεβρουαρίου, είχαμε συστάσεις εταιρειών αυτό το τρίμηνο, δηλαδή νέες εταιρείες 4.372, το Δεκέμβριο του 2019 με Φεβρουάριο 2020, το αντίστοιχο περσινό διάστημα το Δεκέμβριο του 2018 με Φεβρουάριο 2019 είχαμε 3.457, είχαμε μια σημαντική αύξηση στην ίδρυση νέων επιχειρήσεων.

Το τρίμηνο τώρα Μαρτίου 2020 - Μαΐου 2020, όταν πια βρισκόμασταν μέσα στην καραντίνα και στον Covid/19, είχαμε τον Μάρτιο 2.671 καινούργιες επιχειρήσεις, αλλά εκεί η καραντίνα ήταν το μισό, το αντίστοιχο το περσινό ήταν 3.420, τον Απρίλιο 924 νέες επιχειρήσεις, μέσα στην καραντίνα με κλειστή την κυκλοφορία των δρόμων είχαμε 924 νέες επιχειρήσεις, με αντίστοιχο περσινό 3.662 και το Μάιο 1.991 νέες επιχειρήσεις με αντίστοιχο περσινό 3.256 επιχειρήσεις. Τώρα τον Ιούνιο που έχουμε πλέον ισορροπήσει το πρώτο δεκαπενθήμερο του Ιουνίου είχαμε 1.513 επιχειρήσεις, όταν πέρσι το πρώτο δεκαπενθήμερο του Ιουνίου είχαμε 1.844. Δηλαδή, περίπου στα περσινά νούμερα είμαστε ήδη κατά το πρώτο δεκαπενθήμερο του Ιουνίου ως προς τις συστάσεις νέων εταιρειών.

Ως προς τις διαγραφές των εταιρειών, πόσες επιχειρήσεις κλείσανε και βγήκανε από το ΓΕΜΗ, το Δεκέμβριο είχαμε 2.950 διαγραφές, πέρσι το Δεκέμβριο του 2018, είχαμε 3.547. Άρα, είχαμε περισσότερες νέες εταιρείες που ιδρύθηκαν το Δεκέμβριο του 2019 και λιγότερες επιχειρήσεις που διαγράφηκαν το Δεκέμβριο του 2019, σε αντίστοιχο με το Δεκέμβριο του 2018. Δεν μπαίνω στα νούμερα για να μην σας κουράσω , η αντίστοιχη τάση είναι Ιανουάριο, Φεβρουάριο και πάμε τώρα στο κρίσιμο τρίμηνο που μας αφορά, Μαρτίου- Μαΐου, μέσα στην καραντίνα δηλαδή, πόσες επιχειρήσεις έκλεισαν.

Πόσες επιχειρήσεις έκλεισαν στα αλήθεια, όχι τι θέλει να λέει ο καθένας και τι του είπε ο τάδε πρόεδρος και ο δείνα, πόσες έκλεισαν τα βιβλία τους. Τον Μάρτιο του 2020 διεγράφησαν 749 επιχειρήσεις, τον Μάρτιο του 2019 είχαν κλείσει 1.358, άρα είχαμε τον Μάρτιο τις μισές επιχειρήσεις που έκλεισαν σε σχέση με τον Μάρτιο 2019. Τον Απρίλιο του 2020, είχαμε 391 διαγραφές επιχειρήσεων, πέρσι τον Απρίλιο του 2019 είχαμε 1.273 και τον Μάιο του 2020 είχαμε 583 διαγραφές επιχειρήσεων ενώ το Μάιο του 2019 είχαμε 1.395. Τον Ιούνιο έχουμε 1.558 διαγραφές, πέρσι είχαμε 2.000. Τι θα πει αυτό; Ότι παρά την κρίση, παρά την καραντίνα, παρά την πανδημία, παρά τη συμφορά, παρά, πάρα, παρά, η πραγματική εικόνα των εταιρειών στην αγορά είναι ότι οι επιχειρήσεις δεν κλείνουν μαζικά, όπως θρυλείται και όπως κάποιοι ενδεχομένως εύχονται μέσα σε αυτή την αίθουσα.

Αντιθέτως, η τάση να ιδρύονται περισσότερες επιχειρήσεις και να κλείνουν λιγότερες, όπως ξεκίνησε καθ’ όλη τη διάρκεια της διακυβέρνησης της Ν.Δ., εξακολουθεί να διατηρείται παρά την κρίση.

Αντιλαμβανόμαστε όλοι, ότι ζούμε σε πρωτόγνωρες συνθήκες. Έλεγα, χθες στη Βουλή, ότι για το Ηνωμένο Βασίλειο, ο μήνας Απρίλιος του 2020 ήταν ο μήνας με το μεγαλύτερο ρεκόρ ύφεσης που ξέρουν να μετράνε, που πλέον μέτραγαν τα οικονομικά τους στοιχεία, είχαν, -20,4% πτώση του Α.Ε.Π. τους σε σχέση με τον Απρίλιο του 2019. Αν σας έλεγα ποτέ, ότι θα ζούσαμε και θα έπρεπε να κινηθούμε και να λαμβάνουμε αποφάσεις σε ένα περιβάλλον όπου μία οικονομία της τάξεως του Ηνωμένου Βασιλείου θα είχε μία μείωση του Α.Ε.Π., ύφεση δηλαδή 20% σε μηνιαία βάση, κανένας δεν θα το πίστευε. Και όμως αυτό συμβαίνει.

Σε αυτές τις συνθήκες και με αυτά τα δεδομένα, η ελληνική κυβέρνηση πήρε, πράγματι, γρήγορα πρωτοβουλίες για να παράσχει όσο το δυνατόν μεγαλύτερη ρευστότητα στην ελληνική αγορά, έτσι ώστε: Πρώτον, να επιτρέψει σε επιχειρήσεις να επιβιώσουν, δεύτερον, να «κινητροδοτήσει» τις επιχειρήσεις να διατηρήσουν τις θέσεις εργασίας των εργαζομένων που είχαν πριν από την κρίση, και τρίτον, να διατηρήσει ένα ποσοστό τέτοιας ρευστότητας στην αγορά που να την καθιστά λειτουργική, ακόμα για εκείνες τις επιχειρήσεις που για διάφορους λόγους είναι αποκλεισμένες από το τραπεζικό σύστημα.

Πέραν της επιστρεπτέας προκαταβολής, για τα οποία μίλησε ο κ. Υπουργός των Οικονομικών, έγινε συνεργασία των δύο Υπουργείων αλλά με κύρια πρωτοβουλία, με ηγέτη εδώ το Υπουργείο Οικονομικών και για το οποίο δόθηκε χθες παράταση μέχρι τις 26 του μηνός- και καλώ από το Βήμα αυτό, τις επιχειρήσεις να μπουν και να κάνουν αίτηση για την επιστρεπτέα προκαταβολή, είναι εξαιρετικά ευνοϊκή η χρηματοδότηση αυτού του εργαλείου, χαμηλότοκη και πάρα πολύ εύκολη για την μικρομεσαία επιχείρηση. Είναι κρίμα να μην πάρουν αυτά τα λεφτά.

Πέραν, λοιπόν, των 2 δις. ευρώ τα οποία δώσαμε- και δίνουμε για την ακρίβεια γιατί η δεύτερη φάση ξεκινάει τώρα -μέσω του taxisnet της επιστρεπτέας προκαταβολής, το Υπουργείο Ανάπτυξης προχώρησε άμεσα. Θέλω εδώ, να ευχαριστήσω τους συνεργάτες μου τον κ. Τσακίρη, τον κ. Σκάλκο, την κυρία Δανδόλου, αλλά και την Πρόεδρο και Διευθύνουσα Σύμβουλο της Αναπτυξιακής Τράπεζας, κυρία Χατζηπέτρου - διότι κινηθήκαμε με πρωτοφανή ταχύτητα. Ναι, μπορούμε να το πούμε με περηφάνια, κινηθήκαμε ταχύτερα από κάθε άλλη χώρα της ευρωζώνης για να φτιάχνουμε αυτά τα εργαλεία και να τα θέσουμε σε λειτουργία. Αυτό είναι μια εθνική μας επιτυχία. Δεν χρειάζεται να μεμψιμοιρούμε, όταν τα καταφέρνουμε κάτι. Βάλαμε πρώτοι από όλες τις χώρες της ευρωζώνης σε λειτουργία αυτά τα εργαλεία.

Και επειδή βλέπω τον φίλο μου, τον κύριο Κατρίνη, που χαμογελάει, θα σας πω ότι αυτά τα εργαλεία κρύβουν από πίσω τους τεράστια γραφειοκρατία. Για να μπουν σε λειτουργία, δεκάδες υπάλληλοι του Υπουργείου Ανάπτυξης έπρεπε να εργαστούν και εκτός ωραρίου υπό συνθήκες καραντίνας με πολύ μεγάλη δυσκολία. Έπρεπε με την Ένωση Ελληνικών Τραπεζών και την κάθε τράπεζα ξεχωριστά να συμφωνήσουμε συμβόλαια χιλιάδων σελίδων που έπρεπε προβλέψουν την παραμικρή λεπτομέρεια, αυτά να περάσουν από τα Διοικητικά Συμβούλια των τραπεζών και από τους Νομικούς Συμβούλους, να επιστρέψουν διορθωμένα στην Αναπτυξιακή Τράπεζα, να σταλούν προς έγκριση στις ευρωπαϊκές αρχές και ούτω καθεξής. Δεν είναι εργαλεία, δηλαδή, που τα εξαγγέλλει κάποιος σε ένα Βήμα και την άλλη μέρα λειτουργούν αλλά από πίσω έχουν τεράστιο όγκο δουλειάς. Γι’ αυτό ακριβώς και ευχαρίστησα προηγουμένως τους συνεργάτες μου που κατάφεραν να είμαστε ακριβώς εκεί που υποσχεθήκαμε από την πρώτη στιγμή. Γιατί είπαμε: Το πρώτο εργαλείο που θα έχουμε σε λειτουργία και το ανακοινώσαμε στην πρώτη συνέντευξη τύπου που κάναμε στο Υπουργείο κατά το διάστημα της καραντίνας, ήταν το πρόγραμμα επιδότησης των τόκων των ενήμερων επιχειρηματικών δανείων.

Το πρόγραμμα αυτό, που στην πρώτη φάση είχε προϋπολογισμό 750 εκατομμύρια με δυνατότητα επέκτασης έως τα 1,2 δισεκατομμύρια ευρώ, ευρωπαϊκά χρήματα, ΕΣΠΑ, δηλαδή, φτιάχτηκε σε χρόνο ρεκόρ. Λειτούργησε και εξακολουθεί να λειτουργεί και σήμερα, όπως μιλάμε, μπορούν οι επιχειρήσεις που θα αποφασίσουν να κάνουν την αίτηση, να μπουν στην ηλεκτρονική πλατφόρμα, είναι το πιο εύκολο εργαλείο που υπάρχει στην ιστορία του ΕΣΠΑ, χρειάζεται μόνο πέντε υπεύθυνες δηλώσεις που κατατίθενται ηλεκτρονικά μέσα στην ηλεκτρονική πλατφόρμα, δεν χρειάζεται καμία φυσική παρουσία του επιχειρηματία, χρειάζεται μόνο να μπει με το ΑΦΜ του να κάνει την αίτηση, να υποβάλει ηλεκτρονικά πέντε υπεύθυνες δηλώσεις και να λαμβάνει αυτόματα την επιδότηση των τόκων.

Αρχικά, έγινε για τρεις μήνες. Χθες υπεγράφη Υπουργική Απόφαση για επέκταση για άλλους δύο μήνες, όπως είχαμε πει από την αρχή, δηλαδή μέχρι τέλος Αυγούστου, πληρώνουμε τους τόκους των ενήμερων επιχειρηματικών δανείων. Σήμερα που μιλάμε 300.000 θέσεις εργασίας, καθόσον για να λάβεις αυτή την επιδότηση δεσμεύεσαι ότι θα κρατήσεις τους εργαζόμενους σου τουλάχιστον μέχρι τέλος του χρόνου, μπορούν να κοιμούνται απολύτως ήσυχοι ότι δεν θα χάσουν τη δουλειά τους, γιατί οι επιχειρήσεις μπήκαν και έλαβαν αυτή τη βοήθεια από το Υπουργείο Ανάπτυξης μέσω του πρώτου εργαλείου που χτίσαμε.

Το δεύτερο εργαλείο, όπως είχαμε πει, είχαμε σκοπό να το έχουμε σε λειτουργία στο τέλος Απριλίου, αρχές Μαΐου του 2020. Πράγματι αρχές Μαΐου 2020, όπως ακριβώς το είχαμε αναγγείλει, ξεκίνησε λειτουργία του περίφημου, που λέγαμε και πριν, ΤΕΠΙΧ II. Θέλω λίγο να εξηγήσω ορισμένα πράγματα για το ΤΕΠΙΧ II. Λοιπόν το ΤΕΠΙΧ είναι ένα παλιό εργαλείο στα χέρια του κράτους . Υπενθυμίζω ότι υπήρχε κατά το παρελθόν ως ΤΕΠΙΧ I, αλλά υπήρχε και επί ΣΥΡΙΖΑ. Το ΤΕΠΙΧ II, λοιπόν, επί ΣΥΡΙΖΑ, φυσικά με πολύ λιγότερες ανάγκες, κανείς δεν το αμφιβάλλει αυτό, αλλά θα εξηγήσω γιατί κάνω τη σύγκριση, κατάφερε να δώσει σε δεκατέσσερις μήνες και το επενδυτικό και το κεφάλαιο κίνησης. Και οι δύο πλευρές και τα δύο σκέλη αυτού του εργαλείου, σε δεκατέσσερις μήνες κατάφερε να δώσει 403 εκατομμύρια. Δεν το απαξιώνω. Έδωσε 403 εκατομμύρια με πληρωμή των τόκων, με μερική εγγύηση της αναπτυξιακής τράπεζας, δόθηκαν σε δεκατέσσερις μήνες, μέσα από τα εργαλεία που είχε χτίσει η κυβέρνηση ΣΥΡΙΖΑ.

Να πω ότι το εργαλείο εκείνο ήταν εξαιρετικά πιο δυσκίνητο από το δικό μας καθόσον, για να κάνεις την αίτηση, προέβλεπε την κατάθεση 21 διαφορετικών δικαιολογητικών. Εμείς για να τρέξουμε, ακριβώς επειδή η επανεκκίνηση προγράμματος από την αρχή προϋπέθετε διαπραγματεύσεις με τις ευρωπαϊκές αρχές, τις τράπεζες και τα λοιπά, τι κάναμε; Πήραμε την ίδια πρόσκληση που είχε ετοιμάσει κυβέρνηση ΣΥΡΙΖΑ, ακριβώς για να μη χάσουμε χρόνο στη γραφειοκρατία και να προλάβουμε να είμαστε έτοιμοι σε τέσσερις εβδομάδες, μειώσαμε τη γραφειοκρατία, τα 21 δικαιολογητικά έγιναν 12, διορθώσαμε λίγο τους όρους σε σχέση με τις τράπεζες και τις εγγυοδοσίες και το πρόγραμμα αυτό, είμαι στην πολύ ευχάριστη θέση να σας πω ότι, σήμερα, μέσα σε 7 εβδομάδες, προσέξτε, ΤΕΠΙΧ II, επί ΣΥΡΙΖΑ, σε δεκατέσσερις μήνες 403 εκατομμύρια. ΤΕΠΙΧ II επί ΝΔ, σε 7 εβδομάδες, δηλαδή σε ενάμιση μήνα κάτω από δύο μήνες, έχει δώσει, σήμερα που μιλάμε, 1483 εκατομμύρια, ένα δισεκατομμύριο 483 εκατομμύρια.

Ακούστε. Μπορείτε να ασκείτε όση κριτική θέλετε στην κυβέρνηση, αλλά ως προς την ταχύτητα με την οποία λειτούργησε το εργαλείο αυτό, σίγουρα δεν μπορείτε να μας κατηγορήσετε. Να συζητήσουμε και αυτό είναι μια σοβαρή συζήτηση και χαίρομαι που με ακούν εδώ και οι τράπεζες, για το πώς μπορούμε να αυξήσουμε αυτό το εργαλείο, πάνω από τα 2 δισεκατομμύρια. Υπενθυμίζω ότι αρχικός προγραμματισμός αυτού του εργαλείου ήταν για παροχή ρευστότητας έως 1,3 δισεκατομμύρια. Στη συνέχεια βλέποντας τις πολλές αιτήσεις, αυξήσαμε τον προϋπολογισμό του. Τον πήγαμε στα 2 δισεκατομμύρια . Απ’ ότι φαίνεται μέσα στις επόμενες μέρες θα έχουν εξαντληθεί. Υπάρχει μία κατηγορία επιχειρήσεων, αυτές κατά τη γνώμη μας είναι και οι περισσότερο αδικημένες και ήδη έχουμε ξεκινήσει μια συζήτηση με τις τράπεζες για αυτές, που τι έχει συμβεί με αυτές; Άργησαν οι τράπεζες ή οι ίδιοι να προσκομίσουν τα απαραίτητα δικαιολογητικά, κατά συνέπεια έλαβαν την έγκριση τελικά από τις τράπεζες, δηλαδή κρίθηκαν από τις τράπεζες αξιόχρεες για να πάρουν ΤΕΠΙΧ II. Μιλάμε το ΤΕΠΙΧ II είναι κεφάλαιο κίνησης έως μισού εκατομμύριου ευρώ για μικρομεσαίες επιχειρήσεις, μικρομεσαίες επιχειρήσεις κατά τον ορισμό της Ευρώπης είναι έως 250 εργαζόμενοι και έως 50 εκατομμύρια ευρώ τζίρο, άρα το 97%, 98% των ελληνικών επιχειρήσεων, με επιδότηση τόκων για δύο χρόνια. Ένα εργαλείο, δηλαδή, που παρέχει ρευστότητα σε μία επιχείρηση, γιατί για δύο χρόνια οι τόκοι πληρώνονταν από εμάς.

Προσέξτε όμως, υπάρχει αυτή η κατηγορία επιχειρήσεων που κρίθηκαν αξιόχρεες, εγκρίθηκαν από τις τράπεζες αλλά όταν έφτασε η αίτησή τους σε εμάς τα χρήματα στην πραγματικότητα είχαν εξαντληθεί. Άρα αυτές οι επιχειρήσεις έχουν μείνει στο ενδιάμεσο και να θεωρούνται από το κράτος αξιόχρεες για να πάρουν το βοήθημα, αλλά και εμείς σήμερα να μην έχουμε χρήματα για να τους δώσουμε. Αυτή είναι μια καλή συζήτηση. Ήδη με κάποιες τράπεζες το συζητάμε. Ξέρω κάποιες τράπεζες ετοιμάζουν κάποια ειδικά χρηματοδοτικά προϊόντα στα πλαίσια του διαγωνισμού για αυτή την κατηγορία των ανθρώπων. Με πολύ μεγάλη χαρά θα καλωσορίσουμε τέτοιου τύπου προϊόντα αλλά και εμείς είμαστε εδώ σε μια τέτοια συζήτηση δεν μπορώ να πω σήμερα περισσότερα για το πώς θα μπορούμε ενδεχομένως να παρέμβουμε για την αυτή την κατηγορία των επιχειρήσεων που δίκαια αισθάνονται αδικημένοι αφού κατάφεραν να πάρουν την έγκριση αλλά δεν έχουν καταφέρει και να πάρουν τα λεφτά.

Το τρίτο εργαλείο το οποίο φτιάξαμε είναι το περίφημο εγγυοδοτικό εργαλείο. Αυτό είναι πολύ πιο δύσκολο να χτιστεί διότι περιλαμβάνει όπως σας είπα μια εξαιρετικά μεγάλη γραφειοκρατία και πολύ μεγάλη δουλειά. Παρόλα ταύτα, καταφέραμε στις αρχές Ιουνίου το πρόγραμμα τελικώς να βρεθεί στον αέρα να ξεκινήσει η ηλεκτρονική πλατφόρμα και να ξεκινήσουν οι επιχειρήσεις τις αιτήσεις τους για να λάβουν τι πράγμα τώρα;

Ένα δάνειο εγγυημένο κατά 80% από την αναπτυξιακή τράπεζα. Υπενθυμίζω ποια είναι η βασική διαφορά των δύο εργαλείων, επειδή εδώ η εγγύηση είναι στο 80% και όχι στο 40% όπως στο άλλο πρόγραμμα, οι εξασφαλίσεις που ζητούν οι τράπεζες για αυτό το εργαλείο είναι λιγότερες από ότι οι εξασφαλίσεις που ζητούν από μία επιχείρηση για το πρώτο εργαλείο στο οποίο οι τράπεζες λαμβάνουν μεγαλύτερο ρίσκο. Άρα πρόκειται για ένα εργαλείο από το οποίο οι τράπεζες ζητούν μεγαλύτερες εξασφαλίσεις αλλά έχει περίοδο χάριτος το επιτόκιο. Το εγγυοδοτικό είναι ένα εργαλείο στο οι τράπεζες ζητούν λιγότερες εξασφαλίσεις αλλά η πληρωμή γίνεται από τον πρώτο μήνα.

Σε αυτό το εργαλείο το εγγυοδοτικό έχουν μέχρι σήμερα γίνει, ολοκληρωθεί δηλαδή, 1155 αιτήσεις. Αυτές είναι οι εγκρίσεις που έχουν έρθει από τις τράπεζες σε μας. Δεν λέω πόσες αιτήσεις έχουν γίνει στην ηλεκτρονική πλατφόρμα είναι χιλιάδες αιτήσεις. Λέω πόσες από τις χιλιάδες αιτήσεις οι διάφορες τράπεζες οι οποίες συμμετέχουν στο πρόγραμμα, που είναι πολλές τράπεζες και 13 συνεργαζόμενες είναι οι τράπεζες αυτές έστειλαν σε εμάς προς έγκριση δανειοδότηση. Έστειλαν λοιπόν 1155 επιχειρήσεις από αυτές έχουμε ήδη εγκρίνει τις 1143 και σήμερα που μιλάμε είναι σε εκκρεμότητα 12 που θα εγκριθούν σήμερα καθώς το σύστημα είναι ηλεκτρονικό και πάρα πολύ γρήγορο. Δεν καθυστερούμε καθόλου στην αναπτυξιακή τράπεζα. Αυτές οι αιτήσεις που μιλάμε έχουν εγκριθεί και εκταμιεύονται 539 εκατομμύρια στις μικρομεσαίες επιχειρήσεις και 468 εκατομμύρια στις μεγάλες επιχειρήσεις.

Υπενθυμίζω ότι στο εγγυοδοτικό πρόγραμμα η δεύτερη διαφορά είναι ότι αναφέρεται μόνο σε μικρομεσαίες επιχειρήσεις και το εγγυοδοτικό έχει ένα κεφάλαιο για μεγάλες επιχειρήσεις. Παραδείγματος χάριν, λέω μια επιχείρηση την Aegean που μπήκε σε αυτό το εργαλείο. Το λέω γιατί υπήρχε η συζήτηση αν θα πηγαίναμε στην Aegean με το μοντέλο κρατικής ενίσχυσης. Δεν μπήκαμε σε μοντέλο κρατικής ενίσχυσης. Δεν χρειάστηκε η Aegean κρατική ενίσχυση, δεν μας ζήτησε κρατική ενίσχυση. Λειτούργησε μόνη της στα πλαίσια της αγοράς όπως όλες οι άλλες επιχειρήσεις. Άρα λοιπόν σήμερα έχουμε ήδη δώσει σχεδόν 1 δισεκατομμύριο ευρώ για την ακρίβεια ένα δισεκατομμύριο και έξι εκατομμύρια μέχρι αυτή την στιγμή που μιλάμε ένα δισεκατομμύριο και έξι εκατομμύρια, 538 εκατομμύρια στις μικρομεσαίες, 468 εκατομμύρια στις μεγάλες. Σε πόσο διάστημα;

Σε λιγότερο από 10 μέρες. Με συγχωρείτε αλλά αν αυτό δεν είναι ταχύτητα τι θέλετε να κάνουμε; Να πετάμε λεφτά από μπαλκόνια; Είναι τα ταχύτερα εργαλεία παροχής ρευστότητας στην ελληνική αγορά στην ιστορία του ελληνικού κράτους αυτή είναι η πραγματικότητα. Όποιος θέλει ας μου πει τα δικά του στοιχεία να δούμε αν δώσαμε ποτέ γρηγορότερα.

Είναι αυτός λόγος πανηγυρισμού, για να κλείσω. Βεβαίως και όχι, διότι οι ανάγκες της αγοράς μέσα αυτήν την κρίση είναι πρωτοφανώς μεγάλες αναμφίβολα και αυτή είναι η δική μας πρόκληση να ξεπεράσουμε και γιατί πάρα πολλές επιχειρήσεις για τους χ λόγους που δεν μπορούν να αποκτήσουν τραπεζικό δανεισμό.

Με αυτό θα κλείσω και θέλω να πω τη γνώμη μου και προς το ΣΥΡΙΖΑ που είναι η μία πλευρά και προς τις τράπεζες είναι η άλλη. Εγώ είμαι περίπου στη μέση. Τι λέει τον τελευταίο καιρό ο κ. Παππάς και η Αξιωματική Αντιπολίτευση που τους παρακολουθώ;

Να δίνουν οι τράπεζες λεφτά χωρίς τραπεζικά κριτήρια. Όποιος μπαίνει στην τράπεζα να βγαίνει με λεφτά. Αυτό δεν μπορεί να γίνει και δεν πρέπει να γίνει. Πρώτα απ’ όλα δεν μπορεί να γίνει γιατί τα λεφτά δεν θα φτάνανε και δεύτερον δεν πρέπει να γίνει γιατί αν οι τράπεζες δίνουν λεφτά χωρίς τραπεζικά κριτήρια δηλαδή μοιράζουν τις δικές μας καταθέσεις σε επιχειρήσεις που ξέρουν ότι τα δάνεια αυτά αποκλείεται να αποπληρωθούν το μόνο που θα χτίσουμε θα είναι τη νέα μεγάλη γενιά κόκκινων δανείων και άρα την οριστική καταστροφή της ελληνικής οικονομίας. Όποιος βγαίνει άκριτα και υπόσχεται στον κόσμο, δάνεια χωρίς τραπεζικά κριτήρια, είναι απατεώνας. Δεν υπάρχει αυτό στον δυτικό κόσμο, σε καμία χώρα δεν μπορεί να υπάρχει και δεν πρέπει να υπάρξει. Όποιος το λέει, διαπράττει μεγάλη απάτη και παίζει με τον πόνο των ανθρώπων.

Τα δάνεια που δίνουν οι επιχειρήσεις δεν είναι δικά τους λεφτά οι τράπεζες, είναι οι καταθέσεις μας και άρα δεν επιτρέπουμε σε καμία τράπεζα να πετάξει απ’ το παράθυρο τις καταθέσεις των Ελλήνων. Αυτή είναι η μία πλευρά.

Παραμένει τώρα σε εσάς, κύριε Χατζηνικολάου, που κουνάτε το κεφάλι και είστε η άλλη πλευρά. Πράγματι, πρέπει να υπάρχουν τραπεζικά κριτήρια, αλλά, όπως όλα στη ζωή, έχουν περιόδους που εφαρμόζονται με μεγαλύτερη αυστηρότητα και περιόδους που εφαρμόζονται με μεγαλύτερη ελαστικότητα, ακριβώς για να μπορέσουμε να προσαρμοστούμε στις ανάγκες της εποχής. Σήμερα οι τράπεζες πρέπει να εφαρμόσουν αυτά τα τραπεζικά κριτήρια, μεγαλύτερη ελαστικότητα, άλλωστε οι εγγυοδοσίες που δίνουμε γιατί γίνονται δε καινούργια εργαλεία γιατί σε προηγούμενα εργαλεία στον κόσμο, για να κατεβάσουμε το όριο από των τραπεζικών κριτηρίων και να δώσουμε την ευκαιρία σε περισσότερες επιχειρήσεις, όπου σε μία διαφορετική περίοδο δεν θα μπορούσαν να πάρουν δάνειο, τώρα με λίγη προσπάθεια να μπορέσουν να πάρουν δάνειο. Και θέλω να σας πω, ότι πρέπει να μπορέσουν να πάρουν δάνειο.

Αυτές, επαναλαμβάνω, που πληρούν στοιχειωδώς αυτά τα τραπεζικά κριτήρια. Ποια είναι τα τραπεζικά κριτήρια, τα στοιχειώδη που πρέπει να πληρούν; Αυτά που θέτει η Ευρωπαϊκή Επιτροπή, στον ορισμό περί ευρωπαϊκών επιχειρήσεων το 2014. Αυτά είναι τα ελάχιστα κριτήρια που μπορεί να βάλει ένα κράτος στην ευρωζώνη, εφόσον θέλει να δώσει δάνεια μέσω τραπέζης. Δεν μπορεί να πάει κανένας κάτω από αυτά. Απαγορεύεται, είναι παράνομο και ανήθικο.. Αλλά δυστυχώς αυτό είναι το κακό με το όριο. Δεν θέλουμε να μπει τίποτα παραπάνω από αυτά, όσοι δε όποιους μπορεί να φτάσει σε αυτό το σημείο, να μπει και να πάρει χρήματα, γιατί κυρίες και κύριοι των τραπεζών να ξέρετε ότι θα είναι τραγικό και για σας θα είναι τραγικό, για τις τράπεζες θα είναι τραγικό, να φτάσουμε ξαφνικά σε μαζικό κλείσιμο επιχειρήσεων.

 Το μαζικό κλείσιμο επιχειρήσεων, θα πλήξει – προφανώς - πρώτα τους επιχειρηματίες και τους εργαζόμενους τους, αυτή θα είναι οι πρώτοι που θα την πληρώσουν, αλλά στο τέλος θα πλήξει και τις τράπεζες, διότι στην πραγματικότητα θα χάσουν τον κύκλο εργασιών, πελάτες, θα μεγαλώνει το πρόβλημα στα κόκκινα δάνεια και ούτω καθ' εξής. Άρα, θα πρέπει αυτή τη δύσκολη εποχή, σε αυτή τη συμφορά, να βρούμε τη χρυσή τομή.

Λέω λοιπόν και κλείνω. Πάμε γρήγορα - η αλήθεια είναι ότι πάμε γρηγορότερα από κάθε άλλη περίοδο της ιστορίας μας, ως προς τη χορήγηση ρευστότητας στην αγορά, δυστυχώς, όμως, οι ανάγκες που έχει η αγορά σήμερα, είναι τόσο τεράστιες, που και αυτή η ταχύτητα, ενδεχομένως, δεν είναι αρκετή.

Στη δευτερολογία μου, θα πούμε και τις σκέψεις μας για κάποια επιπλέον εργαλεία ρευστότητας, έτσι ώστε να δούμε τι παραπάνω μπορούμε να κάνουμε, αλλά πιστεύω και εσείς, από την ένωση, θα έχετε αναγνωρίσει ότι αυτή η κυβέρνηση δεν λαϊκίζει, δεν θέλει να καταστρέψει το τραπεζικό σύστημα, ούτε να ρισκάρει τη σταθερότητα του τραπεζικού συστήματος σε καμία περίπτωση, αλλά εδώ θα πρέπει να πάμε όλοι μαζί και να βρούμε τη χρυσή τομή για να πάμε μπροστά.

Όλοι θα κερδίσουμε από την επιτυχία της ελληνικής οικονομίας. Ευχαριστώ πολύ.

**ΓΕΩΡΓΙΟΣ ΒΛΑΧΟΣ (Προεδρεύων των Επιτροπών):** Ευχαριστούμε τον Υπουργό Ανάπτυξης κύριο Γεωργιάδη. Τον λόγο έχει ο κύριος Κατρίνης.

**ΜΙΧΑΗΛ ΚΑΤΡΙΝΗΣ:** Αν μου επιτρέπετε, κύριε πρόεδρε, καταρχάς είναι πολύ ευχάριστο που γίνεται αυτή η συζήτηση που απασχολεί όλη την αντιπροσωπεία. Είχαμε ζητήσει και εμείς ως Κίνημα Αλλαγής να γίνει η επιτροπή παρουσία της κυρίας Χατζηπέτρου και εκπροσώπου των τραπεζών, η κυρία Απαλαγάκη, ούτως ή άλλως πάντα έχει την ευγενή καλοσύνη να ενημερώνει τη Βουλή για τα ζητήματα του χρηματοπιστωτικού τομέα, όμως αυτή η συνεδρίαση έχει έναν μεγάλο απόντα. Και θέλω να το επισημάνω αυτό, γιατί υπάρχει και ένα αίτημα από τη ΓΣΕΒΕΕ, για να γίνει συζήτηση πάνω στα εργαλεία ρευστότητας και πώς θα έρθουν στην επιχειρηματικότητα.

Είναι η κυβέρνηση, είναι αναπτυξιακή τράπεζα, είναι οι τράπεζες, Απουσιάζει παντελώς το κομμάτι της επιχειρηματικότητας. Και λέω - να ολοκληρώσω – εφόσον, είναι παρούσα κύριε Χατζηπέτρου και η Ένωση Ελληνικών Τραπεζών, εμείς δεν είχαμε ενημερωθεί για την παρουσία τους, εμείς κάναμε επίσημο αίτημα, ζητήσαμε να έρθετε δεν ενημερωθήκαμε ότι θα είστε σήμερα παρόντες, είναι ευχάριστο ό,τι είστε εδώ.

Θεωρώ ότι, προτού τοποθετηθούν τα κόμματα, μια και μιλάμε για τα εργαλεία ρευστότητας, θα πρέπει –νομίζω- η Πρόεδρος της Αναπτυξιακής Τράπεζας και εκπρόσωπος των ελληνικών τραπεζών, να μας πουν και την άποψη για το πώς προχωρούν τα προγράμματα και η ρευστότητα και με τι ρυθμούς, όρους και προϋποθέσεις. Και μετά συνολικά να τοποθετηθούν οι συνάδελφοι, για να κάνουν ερωτήματα. Νομίζω αυτός είναι και ο ρόλος και αξία της παρουσίας σήμερα και είναι πολύ ευχάριστο.

Επισημαίνω την απουσία της ΓΣΕΒΕΕ. Είναι μια αστοχία, κύριε Πρόεδρε, και πρέπει να τη διορθώσουμε. Ευχαριστώ.

**ΓΕΩΡΓΙΟΣ ΒΛΑΧΟΣ (Προεδρεύων των Επιτροπών):** Ευχαριστούμε τον κύριο Κατρίνη. Δεν λέμε ότι δεν κάνουμε αστοχίες, αλλά συμβαίνουν σπανίως. Λοιπόν, ενημερώνω. Όντως, κυρίες και κύριοι συνάδελφοι, αυτή η κουβέντα, που γίνεται σήμερα, ξεκίνησε από ένα υπόμνημα της ΓΣΕΒΕΕ, το οποίο εστάλη σε πολλούς φορείς, πριν από εβδομάδες.

Δεν ήταν μόνο η ΓΣΕΒΕΕ. Υπήρχαν κι άλλοι κοινωνικοί εταίροι που είχαν αγωνία, ανησυχίες, ερωτήματα και ήθελαν εμείς οι Βουλευτές να τα θέσουμε στην Κυβέρνηση, αλλά και στην Ελληνική Ένωση Τραπεζών, την Τράπεζα της Ελλάδος, στην Αναπτυξιακή τράπεζα.

Σήμερα, εδώ, δεν έχουμε καλέσει φορείς. Τα ερωτήματα των φορέων θα τεθούν από τους βουλευτές. Σήμερα, έχει κληθεί η Τράπεζα της Ελλάδος και η Ελληνική Ένωση και, αν χρειαστεί, η Αναπτυξιακή Τράπεζα να πάρει το λόγο, για να απαντήσουν στα ερωτήματα, όχι να ρωτήσουν. Άρα, θα γίνει αυτό, όπως είπαμε από την αρχή. Τώρα μπαίνουμε στο πιο κρίσιμο σημείο. Διότι, ναι μεν η συνεδρίαση σήμερα γίνεται με πρωτοβουλία της Κυβέρνησης, αλλά υπήρχαν, εκτός από το υπόμνημα της ΓΣΕΒΕΕ, και πρωτοβουλίες -από όσο ξέρω- συναδέλφων και από την αντιπολίτευση και από τη συμπολίτευση.

Υπήρχαν «αναπάντητα» - εντός εισαγωγικών τα «αναπάντητα»- ερωτήματα και τα οποία πρέπει, σήμερα, να θέσουμε. Σήμερα, γι’ αυτό είμαστε εδώ. Άρα, λοιπόν, πάμε στον κύκλο των ομιλητών, όπως έχω προαναγγείλει, για να θέσουν οι συνάδελφοι τα ερωτήματα. Εγώ θα έλεγα όχι τοποθετήσεις. Δεν κάνουμε Κοινοβουλευτικό Έλεγχο. Σήμερα, ερωτήματα. Είναι μια καλή ευκαιρία να πάρουμε απαντήσεις, για λογαριασμό των κοινωνικών μας εταίρων. Άρα, λοιπόν, πάμε στον κύκλο των συναδέλφων, να τεθούν τα ερωτήματα. Σε κάποια φάση, που θα υπάρξουν ερωτήματα αρκετά, θα δώσουμε τον λόγο, για να αρχίσουν οι απαντήσεις και από την Ελληνική Ένωση Τραπεζών και από την Τράπεζα της Ελλάδος και από όποιον άλλο θέλει. Και από τους Υπουργούς, αν θέλετε.

Αλλά, να τεθούν τα ερωτήματα. Να καταλάβουμε γιατί είμαστε σήμερα εδώ: Επειδή η Κυβέρνηση ζήτησε να ενημερώσει; Εάν ήταν αυτό, τώρα θα τελειώναμε. Τώρα, κατά τη γνώμη μου, μπαίνουμε στην πιο κρίσιμη φάση. Να τεθούν ερωτήματα, τα οποία, μέχρι στιγμής, δεν έχουν απαντηθεί.

Το κλείνω εδώ, για να πάμε παρακάτω. Και ξεκινάμε με τον πρώτο συνάδελφο ομιλητή, Βουλευτή της Νέας Δημοκρατίας κ. Γιάννη Οικονόμου. Ορίστε, έχετε το λόγο.

 **ΙΩΑΝΝΗΣ ΟΙΚΟΝΟΜΟΥ:** Κύριε Πρόεδρε, κύριοι Υπουργοί, κύριοι συνάδελφοι, η ρευστότητα είναι το νούμερο ένα ζητούμενο, όχι μόνο για να αντιμετωπίσουν οι επιχειρήσεις τις ζημιές και τις υποχρεώσεις που δημιούργησε η ιστορία της κρίσης. Είναι το νούμερο ένα ζητούμενο και για τον προγραμματισμό τους, το επόμενο διάστημα, κυρίως σε συνθήκες αβεβαιότητας. Το καταλαβαίνει ο καθένας αυτό.

Είναι, νομίζω, αυτονόητο από τις τοποθετήσεις που έγιναν από τους κυρίους Υπουργούς και από τα όσα είδαν το φως της δημοσιότητας, όλο το προηγούμενο διάστημα, ότι η Κυβέρνηση κινήθηκε ταχύτατα. Κινήθηκε αποτελεσματικά. Αξιοποίησε κάθε διαθέσιμο πόρο. Τα συγκριτικά στοιχεία, με βάση το παρελθόν, αλλά και με βάση τον τρόπο που κινήθηκε η υπόλοιπη Ευρωπαϊκή Ένωση, η υπόλοιπη Ευρώπη, είναι νομίζω καταλυτικά προς το συμπέρασμα του πόσο αποτελεσματικοί και πόσο γρήγοροι είμαστε. Και αυτό δεν πρέπει να αμφισβητείται από κανέναν.

Όπως, επίσης, νομίζω ότι, είναι και άτοπο το ερώτημα εάν η ρευστότητα είναι στο ύψος που θα την ήθελε ο επιχειρηματίας, ο κάθε επιτηδευματίας. Δεν είναι αυτό το σωστό ερώτημα. Το σωστό ερώτημα είναι αν εξαντλούμε κάθε διαθέσιμο πόρο και αν η διασπορά είναι τέτοια, έτσι ώστε όλες οι επιχειρήσεις, που έχουν τη δυνατότητα να χρηματοδοτηθούν και που έχουν ανάγκη, παίρνουν αυτή τη ρευστότητα. Και από τα στοιχεία που κατατέθηκαν τώρα, και για το μέγεθος των επιχειρήσεων και για το είδος των επιχειρήσεων, φαίνεται ότι βρισκόμαστε σε έναν πολύ καλό δρόμο.

Εγώ θέλω να επικεντρωθώ σε κάτι, κύριε Πρόεδρε, κύριοι Υπουργοί. Πρώτα, όμως, θα δώσω και εγώ αυτονόητα τα συγχαρητήριά μου σε όλο τον κόσμο, που δούλεψε πίσω από αυτό, διότι τίποτα δεν ήταν αυτονόητο και μάλιστα σε συνθήκες πολύ δύσκολες, σε συνθήκες απόλυτα εκτάκτου ανάγκης.

Θέλω να επικεντρωθώ σε ένα ζήτημα που έχει να κάνει κατά βάση με το αν αυτά που σχεδιάζονται, συμφωνούνται, αποφασίζονται, υλοποιούνται στην ταχύτητα που θα περίμενε η αγορά να υλοποιηθούν, δηλαδή, να φτάνουν τα χρήματα στις τσέπες των ανθρώπων και κυρίως σε αυτό με το οποίο έκλεισε την τοποθέτηση του ο κύριος Γεωργιάδης, που απασχολεί πάρα πολύ κόσμο, εξαιτίας της ιδιαιτερότητας που έχει ο ελληνικός επιχειρηματικός χάρτης και στο κέντρο, αλλά και στην περιφέρεια. Πρώτα από όλα, ακούω ότι υπάρχουν καθυστερήσεις από την πλευρά των τραπεζών, επεξεργασίας των στοιχείων που γυρνάνε πίσω από την Ελληνική Αναπτυξιακή Τράπεζα, όπως πολλές φορές και πληρότητας των φακέλων που πηγαίνουν στην Ελληνική Αναπτυξιακή Τράπεζα, με αποτέλεσμα να υπάρχουν μπλοκαρίσματα και εκεί και αν μεν αυτό οφείλεται στο γεγονός ότι και οι τράπεζες δουλεύουν υπό συνθήκες έκτακτης ανάγκης, δηλαδή, με κόσμο που δουλεύει από το σπίτι, με κόσμο που εν πάση περιπτώσει, δεν είναι στις θέσεις τους, μπορεί κανείς να το καταλάβει και να ελπίζει ότι θα αλλάξει γρήγορα. Είναι ένα στοιχείο αυτό το οποίο νομίζω χρήζει μιας απάντησης από την Ένωση Τραπεζών. Είναι ανάγκη να τρέξουν γρηγορότερα και ταχύτερα.

Το δεύτερο, ακούω παράπονα από πολλούς επιχειρηματίες στην πατρίδα μου -είμαι βέβαιος ότι θα τα ακούει και ο κύριος Υπουργός- ότι πολλές φορές οι τράπεζες ζητούν εγγύηση χρηματική από τους επιχειρηματίες, ακόμα και για το κομμάτι του δανείου που είναι κάτω από την εγγύηση του Ελληνικού Δημοσίου. Παρά το γεγονός δηλαδή ότι το Ελληνικό Δημόσιο εγγυάται το 80% των δανείων -μιλώ για τα εγγυημένα δάνεια από την Ελληνική Αναπτυξιακή Τράπεζα- ακούω λοιπόν ότι υπάρχουν τέτοιου είδους ζητήματα και τέτοιου είδους απαιτήσεις από εκεί, οι οποίες κανονικά δεν θα έπρεπε να υπάρχουν, διότι νομίζω ότι είναι σαφές και στα συμβόλαια και στους κανονισμούς που έχουν υπογράψει οι τράπεζες με το Υπουργείο Ανάπτυξης.

Τρίτον, σε ό,τι αφορά το θέμα της επιστρεπτέας προκαταβολής και την παράταση που πήρε, είναι απολύτως θετικό το γεγονός ότι μετά την αναμενόμενη απόφαση της Ευρωπαϊκής Επιτροπής για την τροποποίηση του Κανονισμού, μπορούν να χρηματοδοτηθούν και επιχειρήσεις που ήταν προβληματικές την 31.12.2019. Το ζήτημα είναι, υπάρχει ένας μεγάλος όγκος επιχειρήσεων που ήξερε ότι δεν μπορεί να χρηματοδοτηθεί επειδή ήταν προβληματικός μέχρι τότε, δεν είχε καταθέσει αιτήσεις και ερωτώ αν είναι επαρκής ο χρόνος, κύριε Υπουργέ, μέχρι το τέλος αυτής της βδομάδας, οι επιχειρήσεις αυτές που δεν είχαν καταθέσει την αίτηση έγκαιρα και νωρίς, να μπουν σε αυτό το πρόγραμμα και να πάρουν μία ρευστότητα, η οποία τους είναι αναγκαία και απαραίτητη.

Σε ό,τι αφορά το ζήτημα του συμψηφισμού του 25% μου λένε αρκετοί λογιστές και αρκετοί επιχειρηματίες ότι αυτό πολλές φορές δεν γίνεται αυτόματα. Παίρνουν από την εφορία τους λογιστές, βλέπουν ποιος είναι ο λογιστής, βλέπουν ποια είναι η επιχείρηση και αναλόγως κάνουν τον συμψηφισμό του 25%, εφόσον εξοφληθεί όλη η φορολογική υποχρέωση του μήνα αυτού, κάτι το οποίο θα έπρεπε να γίνεται αυτοματοποιημένα, οπότε θα έλεγα να το δει λίγο το Υπουργείο Οικονομικών αυτό σε σχέση με τις εφορίες, να μην απαιτείται παραπάνω κόπος είτε από τους λογιστές είτε από τους επιχειρηματίες, δεδομένου ότι η απόφαση της Κυβέρνησης είναι συγκεκριμένη.

Κλείνω με αυτό με το οποίο έκλεισε και ο κύριος Γεωργιάδης. Ακούστε: Προφανώς και πρέπει να αποτρέψουμε τη δημιουργία μιας καινούργιας γενιάς κόκκινων δανείων, προφανώς και δεν πρέπει να δημιουργήσουμε μία κουλτούρα σε επιχειρηματίες που παλεύουν με νύχια και με δόντια να σταθούν όρθιοι ότι μπορούν να επαναλάβουν πρακτικές σαν κι αυτές που υπήρξαν στο παρελθόν και που ο κόσμος δεν καταλάβαινε ότι η τραπεζική συναλλαγή δεν είναι τζάμπα, όπως δεν είναι τζάμπα καμία συναλλαγή. Δεν μπορείς να μπαίνεις μέσα σε ένα μαγαζί, να παίρνεις κάτι και να μην πληρώνεις. Έτσι και όταν παίρνεις δάνειο, πρέπει να το επιστρέψεις. Είναι καταστροφικό να δημιουργήσουμε μία τέτοιου είδους κουλτούρα και τώρα. Είναι εγκληματικό, συμφωνώ.

Παρ’ όλα αυτά, δουλειά των τραπεζών είναι πέραν από τους τραπεζικούς δείκτες και αυτά που βγάζουν τα μηχανάκια και τα κομπιούτερ, να αξιολογούν και μία σειρά από άλλα πράγματα, που σημαίνει ότι θα πρέπει να δουν την επιχείρηση στενά και προσωποκεντρικά. Να δουν δηλαδή αν αυτή η επιχείρηση που έρχεται μετά από 10 χρόνια κρίσης, γεγονός που την εμποδίζει να είναι πολλές φορές τραπεζικά ενήμερη ή προβληματική ή μη προβληματική, με βάση τους όρους της Ευρωπαϊκής Επιτροπής, έχει μία βιωσιμότητα, τα καταφέρνει, προσπαθεί να βγάλει το κεφάλι πάνω από το νερό, παλεύει να βελτιώσει τα νούμερα της και να σταθεί στα πόδια της. Είναι ώρα τώρα αυτή η επιχείρηση, που δεν μπορεί να χρηματοδοτηθεί ενδεχομένως με την απόλυτη εφαρμογή των τραπεζικών κριτηρίων, να της δοθεί μία δυνατότητα και μία ευκαιρία, πολλώ δε μάλλον ότι μιλάμε για χρήματα που είναι εγγυημένα από το Ελληνικό Δημόσιο.

Άλλωστε και η αλλαγή σε άλλο ταμείο, θα μου πείτε, βεβαίως, αλλά εδώ μιλάμε γενικά και η αλλαγή της φιλοσοφίας της χρηματοδότησης αυτής στην επιστρεπτέα προκαταβολή ότι δηλαδή επιτρέπεται πλέον να παίρνουν και προβληματικές επιχειρήσεις 31.12.2019, δίνει έναν συμβολισμό. Άλλο ταμείο αυτό, άλλο ταμείο οι τράπεζες. Αλλά είμαστε σε συνθήκες εκτάκτου ανάγκης, πρέπει να ενώσουμε δυνάμεις, πρέπει να εξαντλήσουμε περιθώρια, εκείνους που η επιχειρηματική τους δράση με τα 10 χρόνια κρίσης που κουβαλάνε στην πλάτη τους τους επιτρέπει να συνεχίζουν, χωρίς να διευρύνουν υποχρεώσεις και χωρίς να επιβαρύνουν τράπεζες και να δημιουργούν ζημιές, να μπορούν να χρηματοδοτηθούν. Ευχαριστώ πολύ, κύριε Πρόεδρε.

**ΓΕΩΡΓΙΟΣ ΒΛΑΧΟΣ (Προεδρεύων των Επιτροπών):** Ευχαριστούμε τον κ. Οικονόμου. Παρακαλώ πολύ να τηρήσουμε τους χρόνους να πάμε σε εφτά λεπτά στον πρώτο κύκλο, να πάμε στα πέντε λεπτά στους υπόλοιπους -είναι αρκετοί συνάδελφοι που θέλουν να θέσουν ερωτήματα - να δώσουμε χρόνο να πάρουμε απαντήσεις γιατί κάποια στιγμή θα πρέπει να παραδώσουμε και την αίθουσα σε άλλη Επιτροπή.

Τον λόγο έχει ο κ. Τσακαλώτος.

**ΕΥΚΛΕΙΔΗΣ ΤΣΑΚΑΛΩΤΟΣ:** Σας ευχαριστώ, κύριε Πρόεδρε. Είναι ευτύχημα ότι μπορούμε να συμφωνήσουμε με τον κύριο Γεωργιάδη ότι τα δάνεια πρέπει να δίδονται με αυστηρά κριτήρια. Φαντάζομαι ο κύριος Γεωργιάδης, έφθασε σε αυτό το αποτέλεσμα, σε αυτό το συμπέρασμα, μελετώντας την ιστορία της Νέας Δημοκρατίας και με τι αυστηρά κριτήρια τα τελευταία είκοσι χρόνια, με φανατισμό και αυταπάρνηση, έπαιρναν τα δάνεια, ως Κόμμα η Νέα Δημοκρατία και μας μοιράζετε αυτή την εμπειρία και με εμάς για να μπορέσουμε να συνεχίσουμε αυτή τη μεγάλη παράδοση.

 Θέλω να σταθώ σε τρία σημεία και μετά να μπορέσω να πω κάποια ερωτήματα που νομίζω είναι σημαντικά.

Ο προηγούμενος ομιλητής, ο συνάδελφος από τη Νέα Δημοκρατία λέει ότι το νούμερο ένα, το πιο σημαντικό θέμα, είναι η ρευστότητα. Δεν είμαι σίγουρος, γιατί η ουσία της συζήτησης θα έπρεπε να συμπεριλαμβάνει και το ερώτημα στην ισορροπία ανάμεσα σε άμεσο χρήμα, άμεση χρηματοδότηση και ρευστότητα, βοήθεια σε ρευστότητα, «που βάζεις τον πήχη;». Κατά τη δική μας την άποψη δεν δέχεται την καλή ισορροπία.

Δηλαδή, πιστεύετε ότι το κράτος δεν έχει «λεφτόδεντρα», αλλά, πιστεύετε, συγχρόνως ότι οι επιχειρήσεις έχουν «λεφτόδεντρα» και θα μπορούν να γίνουν από τις δράσεις που είπε και ο κύριος Σταϊκούρας και εσείς κύριε Γεωργιάδη ότι θα λάβουν ρυθμίσεις, αναστολές, δάνεια, ενώ δεν έχουν τζίρο και κάνετε μια βόλτα γύρω γύρω να δείτε πόσο σοβαρά είναι τα πράγματα και πόσο δυσκολία θα έχουν να ξεπληρώσουν. Άρα, το ένα ερώτημα είναι η ισορροπία ανάμεσα σε άμεση ενίσχυση και ρευστότητα. Κατά τη δική μας άποψη, δεν το έχετε κάνει σωστά και θα πρέπει να το μελετήσετε αν έχω δίκιο ή όχι, αν έχουμε δίκιο ή όχι. Δηλαδή, καθώς συνεχίζεται αυτή η κρίση να δείτε αν μήπως θα ήταν καλύτερο να είχαμε μια άλλη ισορροπία.

Το δεύτερο θέμα αφορά στις επιχειρήσεις. Συμμερίζομαι την ένσταση του συναδέλφου από το ΚΙΝ.ΑΛ., για τη ΓΣΕΒΕΕ.

Πραγματικά, δεν καταλαβαίνω γιατί δεν είναι εδώ να βάλουν τα ερωτήματα να μπορείτε να απαντήσετε και η Ένωση Τραπεζών και η Κυβέρνηση, ποια από τα πράγματα που λέει η ΓΣΕΒΕΕ είναι σωστά, ποια είναι λίγο υπερβολή; Να ξέρουμε ποιες είναι οι αντιδράσεις σας, γιατί έχει η ΓΣΕΒΕΕ αποδείξει τον τελευταίο καιρό μια μεγάλη σοβαρότητα και υπευθυνότητα στα επιχειρήματα, για ποιες επιχειρήσεις αποκλείονται, για ποιες είναι οι δυσκολίες με κάποιο από τα κριτήρια και νομίζω ότι η απόφαση να μην είναι η ΓΣΕΒΕΕ δεν ήταν για να είναι πιο ευέλικτη και καλύτερη η συζήτηση, ήταν για να προστατευτεί η Κυβέρνηση. Συγνώμη, κύριε Πρόεδρε που σας το λέω, αλλά αυτό είναι το συμπέρασμα που βγάζω εγώ.

**ΓΕΩΡΓΙΟΣ ΒΛΑΧΟΣ (Προεδρεύων των Επιτροπών):** Το συμπέρασμα μπορείτε να το κρατήσετε για εσάς, αλλά δεν μας απασχόλησε καθόλου. Είπαμε ότι δεν καλέσαμε φορείς. Με συγχωρείτε πάρα πολύ. Εσείς ζητήσατε να γίνει συνεδρίαση για λογαριασμό της ΓΣΕΒΕΕ;

**ΝΙΚΟΛΑΟΣ ΠΑΠΠΑΣ:** Να λείπει η ΓΣΕΒΕΕ σήμερα και οι φορείς να λείπουν;

**ΓΕΩΡΓΙΟΣ ΒΛΑΧΟΣ (Προεδρεύων των Επιτροπών):** Θα κάνετε ερωτήματα σήμερα;

**ΣΩΚΡΑΤΗΣ ΦΑΜΕΛΛΟΣ:** Η Κυβέρνηση έκανε την αλλαγή για να μην είναι εδώ οι παραγωγοί. Η Κυβέρνηση απέκλεισε τους παραγωγούς από την σημερινή συνεδρίαση.

**ΓΕΩΡΓΙΟΣ ΒΛΑΧΟΣ (Προεδρεύων των Επιτροπών):** Μα δεν εμπλέκεται η Κυβέρνηση. Και έλεγα, πραγματικά, σήμερα δεν θα εγείρετε «θέμα».

**ΣΩΚΡΑΤΗΣ ΦΑΜΕΛΛΟΣ:** Η Κυβέρνηση το αποφάσισε.

**ΓΕΩΡΓΙΟΣ ΒΛΑΧΟΣ (Προεδρεύων των Επιτροπών):** Μα δεν το αποφάσισε η Κυβέρνηση, σας είπα. Η Κυβέρνηση ζήτησε τη σύγκληση, επειδή στην Διάσκεψη των Προέδρων, ο Πρόεδρος της Βουλής, ζήτησε από τους Υπουργούς να πάρουν την πρωτοβουλία. Δεν αποφάσισε η Κυβέρνηση ποιοι θα έρθουν. Ξέρετε, εσείς πως έγινε και δεν ξέρουμε εμείς. Εντάξει, έχετε δίκιο.

**ΝΙΚΟΛΑΟΣ ΠΑΠΠΑΣ:** Είπα όπως και να έγινε, είναι δυνατόν να μην έρθει η ΓΣΕΒΕΕ από εδώ σήμερα και οι φορείς, να συζητήσουμε;

**ΓΕΩΡΓΙΟΣ ΒΛΑΧΟΣ (Προεδρεύων των Επιτροπών):** Και τι είμαστε εμείς; Η Επιτροπή τι είναι, διαμεσολαβητής είναι; Δηλαδή, εμείς δίνουμε την ευκαιρία να δώσουμε βήμα στην ΓΣΕΒΕΕ; Οι συνάδελφοι της Αντιπολίτευσης δεν μπορούν να θέσουν τα ερωτήματα;

**ΝΙΚΟΛΑΟΣ ΠΑΠΠΑΣ:** Τι θα κάνει η Επιτροπή…

**ΓΕΩΡΓΙΟΣ ΒΛΑΧΟΣ (Προεδρεύων των Επιτροπών):** Εσείς τα ερωτήματα δεν μπορείτε να τα θέσετε; Μα θέλετε την ΓΣΕΒΕΕ να έρθει να θέσει τα ερωτήματα; Δεν θα τα θέσετε εσείς; Όταν ζητήσατε σύγκληση Επιτροπής, τη ζητήσατε για λογαριασμό της ΓΣΕΒΕΕ ή για λογαριασμό των Βουλευτών; Σοβαρότατα μιλάω.

**ΝΙΚΟΛΑΟΣ ΠΑΠΠΑΣ:** Έπρεπε να παρίσταται και εκπρόσωπος της ΓΣΕΒΕΕ. (*Ομιλεί εκτός μικροφώνου*)

**ΓΕΩΡΓΙΟΣ ΒΛΑΧΟΣ (Προεδρεύων των Επιτροπών):** Εντάξει τώρα. Με συγχωρείτε, κ. Τσακαλώτο για τη διακοπή. Να ολοκληρώσει ο κ. Τσακαλώτος.

Με συγχωρείτε και εμένα, αλλά εντάξει τώρα, συνεννοούμαστε εδώ πέρα.

**ΝΙΚΟΛΑΟΣ ΠΑΠΠΑΣ:** Όχι, δεν συνεννοούμαστε.

**ΓΕΩΡΓΙΟΣ ΒΛΑΧΟΣ (Προεδρεύων των Επιτροπών):** Εντάξει τώρα δεν συνεννοούμαστε. Τουλάχιστον σε ότι με αφορά, τα λέω πολύ καθαρά, πολύ ξάστερα και ξέρετε ότι δεν «κλείνω το μάτι σε κανέναν». Λέω πως έγινε η διαδικασία και όταν είμαι σίγουρος γι’ αυτό που λέω, θέλω όμως - δεν λέω απαιτώ - παρακαλώ αν θέλετε και οι συνάδελφοι να το σέβονται. Είναι έτσι όπως το λέω τώρα.

**ΝΙΚΟΛΑΟΣ ΠΑΠΠΑΣ:** Πάρτε την πρωτοβουλία για να έρθουν οι φορείς.

**ΓΕΩΡΓΙΟΣ ΒΛΑΧΟΣ (Προεδρεύων των Επιτροπών):** Πάλι για τη ΓΣΕΒΕE. Προστάτης της ΓΣΕΒΕE. Όλοι με τη ΓΣΕΒΕE.

**ΓΕΩΡΓΙΟΣ ΒΛΑΧΟΣ (Προεδρεύων των Επιτροπών):** Έχετε το λόγο κ. Υπουργέ για πολύ λίγο όμως, γιατί διακόψαμε τον κ. Τσακαλώτο.

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Για να μη δημιουργούνται εντυπώσεις, ουδέποτε η Κυβέρνηση, ούτε ο κ. Σταϊκούρας ούτε εγώ, ζητήσαμε να μην είναι εδώ οι φορείς, πόσο μάλλον η ΓΣΕΒΕE. Εάν θέλετε μία δεύτερη συνεδρίαση με ακρόαση φορέων ή θέλετε να διακόψουμε και να έρθουμε άλλη μέρα με ακρόαση φορέων, δεν έχω καμία αντίρρηση. Μου είναι πολλοί ευπρόσδεκτοι οι φορείς.

**ΓΕΩΡΓΙΟΣ ΒΛΑΧΟΣ (Προεδρεύων των Επιτροπών):** Εντάξει κ. Υπουργέ. Είπαμε και επαναλαμβάνω για όλους τους συναδέλφους, ότι η δυσκολία αυτής της σύγκλησης ήταν ότι είναι δύο οι Επιτροπές και έπρεπε οπωσδήποτε να έρθουμε στην αίθουσα της Ολομέλειας και αυτό δεν ήταν εφικτό. Αυτό, νομίζω, το έχουμε συζητήσει και με αρκετούς συναδέλφους κατ’ ιδίαν. Έγινε σήμερα. Ας αξιοποιήσουμε αυτή τη συνεδρίαση.

**ΝΙΚΟΛΑΟΣ ΠΑΠΠΑΣ:** Ας αξιοποιήσουμε τη θέση του κ. Υπουργού.

**ΓΕΩΡΓΙΟΣ ΒΛΑΧΟΣ (Προεδρεύων των Επιτροπών):** Ναι, κ. Παππά. Εάν σήμερα μείνουν αναπάντητα ερωτήματα και δούμε ότι χρειάζεται κάτι, προφανώς εδώ είμαστε.

Λοιπόν, ζητώ συγγνώμη εγώ για τη διακοπή, γιατί εγώ φταίω γι’ αυτή.

Παρακαλώ, κ. συνάδελφε, όχι τέτοιες απόψεις.

**ΝΙΚΟΛΑΟΣ ΠΑΠΠΑΣ:** Κύριε Υπουργέ, ζητήστε εσείς τη διακοπή.

**ΓΕΩΡΓΙΟΣ ΒΛΑΧΟΣ (Προεδρεύων των Επιτροπών):** Δεν υπάρχει διακοπή. Αξιοποιούμε τη σημερινή συνεδρίαση και αν υπάρξουν εκκρεμότητες, εδώ είμαστε να το ξαναδούμε, κ. Παππά. Ξέρετε ότι έχουμε πολύ καλή συνεργασία, σε επίπεδο Επιτροπής τουλάχιστον.

**ΝΙΚΟΛΑΟΣ ΠΑΠΠΑΣ:** Όχι, δεν έχουμε.

**ΓΕΩΡΓΙΟΣ ΒΛΑΧΟΣ (Προεδρεύων των Επιτροπών):** Όχι, έχουμε. Απλά δεν συμφωνούμε. Άλλο δεν συμφωνούμε και άλλο δεν έχουμε. Παρακαλώ τώρα να επανέλθουμε στο κλίμα. Κύριε Τσακαλώτο, να παρακαλέσω να ολοκληρώσετε. Έχετε το λόγο για όσο χρόνο θέλετε. Δεν θα σας στεναχωρήσω.

**ΕΥΚΛΕΙΔΗΣ ΤΣΑΚΑΛΩΤΟΣ:** Μετά από αυτή την ευθεία και ειλικρινή ανταλλαγή απόψεων, που εγώ παρ’ όλα αυτά επιμένω ότι ήταν λάθος ότι δεν είναι η ΓEΣΕΒΕE εδώ. Είναι λάθος και προστατεύετε μια Κυβέρνηση που λέει ότι δεν θέλει να προστατευθεί. Δεν επαναφέρω τα επιχειρήματα. Νομίζω ότι θα μπορούσε να ήταν εδώ και άλλοι φορείς και να γίνει μια πολύ ολοκληρωμένη συζήτηση και να απαντήσουν και οι Υπουργοί και οι Τράπεζες και να γίνει μια ανταλλαγή απόψεων που θα ήταν χρήσιμη για όλους.

Επαναλαμβάνω ότι το πρώτο μου σημείο ήταν η ισορροπία ανάμεσα σε άμεση βοήθεια και ρευστότητα. Το δεύτερο ήταν για τις επιχειρήσεις. Να αναλύσουμε τις κριτικές, γιατί ουσιαστικά η Κυβέρνηση, ίσως και οι δύο ομιλητές που μίλησαν, δεν μας είπαν κάποια επιχειρήματα ότι τα ακούμε, είναι προβληματικά, προσπαθούμε να τα αντιμετωπίσουμε, κάποια άλλα είναι υπερβολές. Δηλαδή, αυτό είναι μια σειρά από κριτικές που έχω ακούσει για το πώς δουλεύουν πολλές από αυτές τις 9 δράσεις που είπε ο κ. Σταϊκούρας και μερικές από αυτές ανέπτυξε μετά ο κ. Γεωργιάδης, που θέλουμε απάντηση.

Υπάρχει και ένα άλλο θέμα με αυτό των επιχειρήσεων. Μας λέει ο κ. Σταϊκούρας, να είναι αποτελεσματικοί και με υπευθυνότητα να έχουν ευθύνη για τη βοήθεια που τους παίρνουν. Ξέρετε, κ. Σταϊκούρα, αυτό είναι μια γενική πρόταση σε όλους γενικά και σε κανέναν συγκεκριμένα. Πραγματικά δεν αξίζει τίποτα να λέμε στις επιχειρήσεις να είναι υπεύθυνοι. Πραγματικά, δεν αξίζει τίποτα, να λέμε στις επιχειρήσεις, να είναι υπεύθυνοι και αποτελεσματικοί, η Κυβέρνηση πρέπει, να έχει ένα πλαίσιο, που συζητά και τι ζητάει από αυτές τις επιχειρήσεις. Εδώ υπάρχει μια θεμελιακή διαφορά ανάμεσα σε μας και σε σας, που εμείς, βεβαίως, να βοηθήσουμε τις επιχειρήσεις, αλλά με κάποιο πρόγραμμα, με κάποια ανταλλάγματα. Για αυτό σας κάναμε και κριτική, όταν υποστηρίζατε τις επιχειρήσεις και δεν είχατε τις δικλείδες ασφαλείας, που θέλαμε εμείς για τις εργασιακές σχέσεις και αυτό είναι επικίνδυνο. Δε θα δεχθεί η κοινωνία για άλλη μια φορά ότι είμαστε «ιδιωτικά τα κέρδη σε καλούς καιρούς, κοινωνικοποιούμε τις ζημιές σε κακούς καιρούς». Δε θα το δεχθεί η κοινωνία αυτό και σε προβλήματα που θα προκύψουν.

Το τρίτο θέμα είναι για τις τράπεζες. Πάλι δεν κατάλαβα, τι εννοούσε ο κ. Σταϊκούρας, όταν είπα ότι «παλιότερα λέγαν κάτι παράξενα για παράλληλο τραπεζικό σύστημα». Είναι προφανές ότι παντού στο κόσμο σε αυτή την κρίση, έχουμε καταλάβει ότι μόνο οι συστημικές τράπεζες δεν μπορούν, να βοηθήσουν, ότι πάρα πολλές επιχειρήσεις και της κοινωνικής οικονομίας και του ιδιωτικού τομέα είναι πολύ αποκλεισμένες κι άρα χρειάζεται και η αναπτυξιακή τράπεζα, χρειάζεται κι αυτό που θα συζητήσουμε αύριο, χρειάζεται και οι συνεταιριστικές τράπεζες, που έχουν ειδική γνώση, κάνουν διαφορετικά πράγματα.

Το τελευταίο μου σημείο είναι, τι θα ήθελα από την Κυβέρνηση να κάνει στο μέλλον, για να είναι καλύτερες οι συζητήσεις. Κατά τη δική μου άποψη πρέπει, να παρακολουθείτε και να μας ενημερώνετε, τι γίνεται με όλες αυτές τις δράσεις. Ποιες δουλεύουν, ποιες δε δουλεύουν, ποια προβλήματα προκύπτουν, πώς σκέφτεστε, να το αντιμετωπίσουμε. Δηλαδή, να έχουν μηχανισμούς αντίδρασης, όπου να υπάρχει το feedback mechanism, που να έχουμε με πληροφόρηση όχι μόνο πόσες επιχειρήσεις έκλεισαν, άνοιξαν, πόσες επιχειρήσεις πήραν ή δεν πήραν δάνειο, αλλά πού πήγαν τα λεφτά, αν βοήθησε το σχέδιο της Κυβέρνησης για αναδιάρθρωση της οικονομίας, γίνανε και δομικές αλλαγές, αν πήραν χρήματα επιχειρήσεις, που αντιμετωπίζουν την κλιματική αλλαγή ή που κάνουν καινοτομίες. Όλο αυτό χρειάζεται είτε έχουμε το δικό μας σχέδιο είτε το δικό σας και με αυτό τελειώνω.

Το βασικό μου πρόβλημα να αναλύσω, αν πάει καλά ή δεν πάει καλά, είναι το ερώτημα αποτελεσματικότητα. Αποτελεσματικότητα με ποιο στόχο; Γενικώς, δεν την καταλαβαίνω εγώ ποτέ τη λέξη «αποτελεσματικότητα», αν δεν είναι σε κάποιο στόχο. Έχουμε ακούσει και Υπουργούς και πολύ σημαντικές εφημερίδες της παράταξής σας με κύρος, να μιλάνε ότι «εδώ είναι μια ευκαιρία, να φύγουν οι μπαταχτσήδες, να φύγουν οι επιχειρήσεις ζόμπι». Μπορείτε, να μας εξηγήσετε, ποιο είναι το σχέδιό σας;

Η δική μου βασική αντίρρηση και το ερώτημα προς την Κυβέρνηση είναι, ποιο είναι το αναπτυξιακό σχέδιο, μέσα στο οποίο θέλετε, να εντάσσεται τα διαφορετικά εργαλεία. Γιατί αν δεν έχετε σχέδιο κι, απλώς, δίνουμε λεφτά, δεν έχετε καταλάβει το βάθος της οικονομικής κρίσης, το βάθος της κλιματικής κρίσης και τι χρειάζεται, να γίνει από δω και πέρα. Χρειάζεται αυτό, που λέμε «η σοφή διαχείριση της γνώσης», όπου συζητάτε με τις τράπεζες, συζητάτε με τις επιχειρήσεις, συζητάτε με τους φορείς κοινωνικής οικονομίας, συζητάτε με την αντιπολίτευση, με τα επιμελητήρια, για να καταλάβουμε τι αναδιάρθρωση θέλουμε, τι σχέδιο έχουμε, πως βοηθάνε αυτά τα εργαλεία. Όχι μόνο να δίνουμε τα χρήματα, αλλά να δίνουμε χρήματα για κάποιους λόγους.

Πολύ φοβάμαι ότι το σύνθημα «οικοδόμηση, μπετόν και τουρισμό» δεν φτάνει και δεν έχω δει άλλο σχέδιο, στου οποίου την ανάπτυξη μπορούν, να ενταχθούν όλα αυτά τα εργαλεία. Αυτό είναι μεγάλο έλλειμμα, γιατί δε θα μπορέσουμε ποτέ, να δούμε που πήγαμε σωστά και που πήγαμε λάθος, πόσο καλά είναι αυτά τα εργαλεία, πόσο κακά είναι αυτά τα εργαλεία, αν δεν ξέρουμε ποιο σχέδιο προχωράτε για την αναδιάρθρωση της οικονομίας.

Ευχαριστώ, κ. Πρόεδρε.

**ΓΕΩΡΓΙΟΣ ΒΛΑΧΟΣ (Προεδρεύων των Επιτροπών):** Ευχαριστούμε τον κ. Τσακαλώτο.

Το λόγο έχει ο κ. Κατρίνης.

**ΜΙΧΑΗΛ ΚΑΤΡΙΝΗΣ:** Εμείς επαναλαμβάνουμε την επιφύλαξη μας για την απουσία των εκπροσώπων των επαγγελματιών όλων των φορέων για να γίνει μία ολιστική συζήτηση πάνω στο θέμα της ρευστότητας των επιχειρήσεων, γιατί αυτό είναι το ζητούμενο. Εξάλλου, κύριε Πρόεδρε, και στην ημερήσια διάταξη το τρίτο θέμα, το οποίο δεν αναφέρθηκε καθόλου από τους προλαλήσαντες Υπουργούς, σε σχέση με την αστική ευθύνη των επιχειρήσεων, ήταν αίτημα το οποίο διατυπώθηκε σαφώς από τη ΓΣΕΒΕΕ, όταν έγινε το αίτημα για πρόσκληση της Επιτροπής και αυτό αποδεικνύει την παράλειψη που θέλω να πιστεύω ότι θα διορθωθεί το συντομότερο δυνατό.

Είναι, λοιπόν, είναι ευχής έργον που μιλάμε για τη μεσαία τάξη, κύριε Πρόεδρε, σήμερα με αφορμή τη συμπλήρωση 24 ετών από το θάνατο του Ανδρέα Παπανδρέου, του ανθρώπου που έδωσε σάρκα, έδωσε υπόσταση και οντότητα στη μεσαία τάξη και τους μικρομεσαίους επαγγελματίες και επιχειρηματίες, και το λέω γιατί ο Υπουργός Ανάπτυξης κ. Γεωργιάδης χθες το βράδυ μίλησε και είπε για τη δεκαετία του ’80 που κατέστρεψε τη χώρα, εάν δεν κάνω λάθος κύριε Υπουργέ χθες το βράδυ το είπατε, για να το ακούνε και οι συνάδελφοι μου εδώ στο Κίνημα Αλλαγής και όλα τα στελέχη και οι φίλοι του ΠΑΣΟΚ. Βεβαίως, κύριε Πρόεδρε, θα μας επιτρέψετε σαν Κίνημα Αλλαγής να μην περιμένουμε απαντήσεις από την Ένωση Ελληνικών Τραπεζών. Εμείς περιμένουμε απαντήσεις από την κυβέρνηση πάνω στα ζητήματα της ρευστότητας ή μη ρευστότητας, εκτός εάν η κυβέρνηση έχει εξουσιοδοτήσει την Ένωση Ελληνικών Τραπεζών να απαντήσει πάνω σ’ αυτά τα ζητήματα. Να μας το ξεκαθαρίσει!

Μπορεί εμείς φεύγοντας το μεσημέρι να κρατάμε ομπρέλες, γιατί από ότι λέει ο καιρός, θα βρέξει, δεν ξέρω όμως εάν και οι επαγγελματίες θα κρατούν ομπρέλες το μεσημέρι από τα δισεκατομμύρια που έβρεξε πάλι σήμερα, με τις εξαγγελίες κυρίως του Υπουργού Ανάπτυξης, που, ως σύγχρονος Δίας, έχει γίνει ο Θεός του ουρανού, του κεραυνού και σίγουρα της βροντής! Σ’ αυτό δεν μπορούμε να του αμφισβητήσουμε τα πρωτεία. Μιλάμε, λοιπόν, σε ένα περιβάλλον που, σύμφωνα με τη ΓΣΕΒΕΕ, κυρίες και κύριοι συνάδελφοι, 8 στις 10 επιχειρήσεις θα αντιμετωπίσουν έλλειψη ρευστότητας, ένα διαχρονικό πρόβλημα της ελληνικής οικονομίας. Μιλάμε για το 99% των επιχειρήσεων, πολύ μικρές και μικρομεσαίες επιχειρήσεις. Μία στις επτά επιχειρήσεις υπάρχει κίνδυνος να διακόψουν δραστηριότητα το επόμενο διάστημα και να χαθούν 250.000 θέσεις εργασίας και όχι απασχόλησης, όπως, δυστυχώς, ακούγεται το τελευταίο διάστημα. Μάλιστα, σύμφωνα με την τοποθέτηση του Διευθύνοντος Συμβούλου της Εθνικής Τράπεζας στο πρόσφατο Οικονομικό Φόρουμ των Δελφών, θα έχουν απώλεια τζίρου το 2020 κοντά στα 50 δις. € από τις ελληνικές επιχειρήσεις.

Πάμε, λοιπόν, στα εργαλεία ρευστότητας τα οποία εξαγγέλθηκαν τέλη Μαρτίου. Θυμάμαι σ’ αυτήν εδώ την αίθουσα στις 2 Απριλίου είχαμε μια έντονη συζήτηση με τον κ. Γεωργιάδη, είχαμε επισημάνει τον κίνδυνο ότι, όπως έχουν εξαγγελθεί τα εργαλεία οι πιο πολλές επιχειρήσεις, λόγω των κριτηρίων που είχαν τεθεί από τις τράπεζες, θα αποκλειστούν, ορατός κίνδυνος 7 στις 10 επιχειρήσεις να μείνουν εκτός των εργαλείων ρευστότητας και μας επανέλαβε τότε, με το γνωστό τρόπο, ο αξιότιμος κύριος Υπουργός, ότι είναι επιλογή της κυβέρνησης να δανειοδοτηθούν μόνο οι ενήμερες επιχειρήσεις, γιατί πρέπει να ενισχυθεί η κουλτούρα πληρωμών, γιατί το κράτος δεν μπορεί να ανταμείψει αυτούς οι οποίοι δεν είναι εντάξει υποχρεώσεις του.

Προφανώς, ο Υπουργός δεν ήξερε ότι δύο μέρες πριν ο κ. Σταϊκούρας είχε ανακοινώσει την επιστρεπτέα προκαταβολή, στην οποία μπορούν να μπουν όλοι, ανεξαρτήτως εάν είναι εντάξει στις υποχρεώσεις τους. Μιλάμε για ένα μέτρο που είναι το μοναδικό μέτρο με το οποίο το κράτος ανταμείβει ή δεν ανταμείβει την κουλτούρα πληρωμών και το μοναδικό πραγματικό εργαλείο ρευστότητας που μπορεί σήμερα να φτάσει στην πραγματική οικονομία. Επιστρεπτέα προκαταβολή, που είδατε και εσείς, κύριε Υπουργέ, ότι με τις διορθώσεις, με την ένταξη ατομικών επιχειρήσεων χωρίς προσωπικό, μ’ αυτήν την χθεσινή βελτίωση για να βγουν οι προβληματικές επιχειρήσεις, που θέλω να πιστεύω ότι θα επεκταθεί και στο Ταμείο Εγγυοδοσίας που είναι πρόβλημα όσον αφορά την ένταξη των επιχειρήσεων, από τις 52.000 στην πρώτη φάση οι εκτιμήσεις μιλούν για πάνω από 200.000 επιχειρήσεις που αγωνιωδώς ψάχνουν για ρευστότητα μέσω της επιστρεπτέας προκαταβολής.

Γι’ αυτό και σας έχουμε ζητήσει και το επαναφέρουμε και σήμερα να δώσετε ακόμα 1 δις €, να πάτε στα 3 δις € την επιστρεπτέα, εάν όντως η κυβέρνηση θέλει να διατηρηθούν ζωντανές αυτές οι επιχειρήσεις. Εξάλλου τα πρώτα 2 δισ. € πάνε στο ΕΠΑνΕΚ. Άρα, νομίζω από τα 38 δις διαθέσιμα ίσως αξίζουν αυτές οι επιχειρήσεις, τις οποίες εσείς ως αντιπολίτευση ορθώς λέγατε, εκτός εάν το ξεχάσατε, ότι έζησαν μια πενταετή φορολογική επιδρομή επί της προηγούμενης κυβέρνησης και έφτασαν με κόπωση το 2020 μετά, από 10 χρόνια τιτάνιου αγώνα να μείνουν όρθιες στην αγορά, να κινδυνεύουν να κλείσουν με δύο μήνες lockdown.

ΤΕΠΙΧ ΙΙ, μεγάλη γραφειοκρατία. Έκλεισε στις 6 Μαΐου, αυτά δεν έχουν ξαναγίνει και ξανανοίγει στις 20 Μαΐου. Εμείς είχαμε ρωτήσει αν υπήρχαν χρήματα για τους 72.000, που υπέβαλαν αίτηση μετά τις 20 Μαΐου.

Υπήρχαν, δηλαδή, χρήματα διαθέσιμα ή απλώς μπήκαν στη διαδικασία 72.000 επαγγελματίες και επιχειρήσεις χωρίς λόγο;

 Έχουμε καταθέσει ερώτηση και αίτηση κατάθεσης εγγράφων.

Ταμείο Εγγυοδοσίας. Εδώ είδα τον Υπουργό Ανάπτυξης να λέει ότι οι εργαζόμενοι κοιμούνται ήσυχοι, όπως στο ΤΕΠΙΧ ΙΙ. Δεν το είπε γιατί η ρήτρα διατήρησης της απασχόλησης βγήκε από το Ταμείο Εγγυοδοσίας, μετά την απόφαση της Κυβέρνησης. Αυτή είναι η πραγματικότητα, 80% Εγγυημένα δάνεια. Σύμφωνα με τις δηλώσεις του κ. Τσακίρη, χθες το βράδυ, έχουν υποβληθεί αιτήματα 18 δις ευρώ, όταν στην πρώτη φάση του προγράμματος είναι διαθέσιμα με τη μόχλευση 3,5 δις και 7 δις μέχρι το τέλος της χρονιάς. Οι τέσσερις διευθύνοντες σύμβουλοι των τραπεζών, μπορούν να μας το επιβεβαιώσουν οι εκπρόσωποι της Ένωσης, μιλούν για χρηματοδοτικό κενό τουλάχιστον 10 δισεκατομμυρίων ευρώ σήμερα.

Μικροπιστώσεις, ένα εργαλείο το οποίο ανασύρθηκε στις 20 Μαΐου. Εγώ δεν θυμάμαι η Κυβέρνηση, όταν πανηγύριζε για τη ρευστότητα στην αγορά, να μίλαγε για μικροπιστώσεις, το θυμήθηκε στις 20 Μαΐου. Πολύ σημαντικό. Εμείς, κύριε Υπουργέ, το υπερψηφίζουμε και γίνεται μια κουβέντα που θεωρώ ότι θα είναι χρήσιμη και ωφέλιμη.

 Προκαταβολή φόρου. Εμείς έχουμε ζητήσει να μειωθεί στο 50% για όλες τις επιχειρήσεις και στο 100%, να υπάρχει μηδενική προκαταβολή για τις άμεσα πληττόμενες, ως ένα μήνυμα της πολιτικής ηγεσίας στην αγορά ότι αντιλαμβάνεται τα προβλήματά της και δίνει μία έμμεση ρευστότητα, σε μια πολύ δύσκολη κατάσταση.

 Όσον αφορά τις τράπεζες, νομίζω ότι το τραπεζικό σύστημα έχει αντλήσει 28 δισ. το τελευταίο τρίμηνο με αρνητικό επιτόκιο, η Βουλή φέρνει διατάξεις διευκολύνοντας το high-down και όλες τις επιλογές που κάνει για να αντιμετωπίσει προβλήματα με κεφαλαιοποίηση. Θέλω να μου επιβεβαιώσουν οι Εκπρόσωποι της Ένωσης ελληνικών Τραπεζών, αν αυτό που ειπώθηκε από διευθύνοντα σύμβουλο μιας τράπεζας, ότι θέλουν να έχουν ρόλο στη διαχείριση του Ταμείου Ανάκαμψης και των πόρων του, απηχεί την άποψη της Ένωσης Ελληνικών Τραπεζών.

Από τα 23 δισ., δηλαδή, συν 9.5 δις., που θα έρθουν, θα μοχλευθούν πάλι μέσω των τραπεζών ή θα διεκδικήσουν οι τράπεζες να έχουν ρόλο. Να θυμίσω και τη σύσταση της κ. Λαγκάρντ, που είπε ότι δεν θα ανεχτεί την προκυκλική σύσφιξη των προϋποθέσεων για τη χρηματοδότηση των επιχειρήσεων, μέσα από τη ρευστότητα που θα αντληθεί από το πρόγραμμα ανταλλαγής ομολόγων και κατά πόσον αυτό εφαρμόζεται στη χώρα μας.

Νομίζω ότι η γεύση των επαγγελματιών και των επιχειρήσεων, σε σχέση με τα πραγματικά δεδομένα και την παροχή ρευστότητας, είναι πικρή σήμερα. Καταλαβαίνουμε ότι δεν μπορούν να γίνουν όλα στο χρόνο που πρέπει και να ικανοποιηθούν όλοι. Κάνουμε, όμως, έκκληση στην Κυβέρνηση, από τα διαθέσιμα εργαλεία ρευστότητας που διαθέτει, γιατί τα εργαλεία ρευστότητας μέσω των τραπεζών, προφανώς δεν παρενέβη και δεν μπόρεσε να επιβάλει όρους και προϋποθέσεις, ιδιαίτερα στην επιστρεπτέα προκαταβολή, να δώσει μια τελευταία σανίδα σωτηρίας σε ανθρώπους που, επαναλαμβάνω, πέρασαν δέκα χρόνια κρίση, πέντε χρόνια εξοντωτικής φορολόγησης και παρόλα αυτά παρέμειναν όρθιοι.

**ΓΕΩΡΓΙΟΣ ΒΛΑΧΟΣ (Προεδρεύων των Επιτροπών):** Κι εμείς ευχαριστούμε. Ο κ. Παππάς, έχει το λόγο επί της διαδικασίας.

**ΝΙΚΟΛΑΟΣ ΠΑΠΠΑΣ:** Κύριε Πρόεδρε, ζητώ συγγνώμη και από τον κ. Καραθανασόπουλο και από το ΚΚΕ, ζήτησα το λόγο μόνο για δυο λεπτά επί της διαδικασίας.

 Καταρχήν, χαίρομαι που βλέπω και τον κύριο Σταϊκούρα και τον κύριο Γεωργιάδη, στα κυβερνητικά έδρανα και τον κύριο Κώνστα, ο οποίος ήταν δημοσιογράφος μέχρι πρότινος και είναι στα κυβερνητικά έδρανα.

 **ΓΕΩΡΓΙΟΣ ΒΛΑΧΟΣ (Προεδρεύων των Επιτροπών):** Ελάτε στο θέμα, σας παρακαλώ.

 **ΝΙΚΟΛΑΟΣ ΠΑΠΠΑΣ:** Στο θέμα μας είμαστε και λέω επειδή την προηγούμενη φορά που συζητήσαμε για τον «Ηρακλή» ήταν ο κ. Ζαββός μόνο εδώ, δεν ήταν οι δύο πρωτοκλασάτοι Υπουργοί και είχαν έρθει οι φορείς, η απουσία τους αυτή τη στιγμή είναι προσβλητική για την Επιτροπή.

Μας ρωτήσατε κύριε Πρόεδρε, αν εμείς διαμεσολαβήσαμε ως προς το αίτημα της ΓΣΕΒΕΕ. Είναι μεμπτόν; Κατά τη γνώμη μας όχι.

**ΓΕΩΡΓΙΟΣ ΒΛΑΧΟΣ (Προεδρεύων των Επιτροπών):** Καθόλου. Θα κάνω και εγώ αναφορά στην πορεία στη ΓΣΕΒΕΕ.

**ΝΙΚΟΛΑΟΣ ΠΑΠΠΑΣ:** Δεν είναι μεμπτόν. Σας έχει δώσει, λοιπόν, τη δυνατότητα η Κυβέρνηση διά στόματος των Υπουργών.

**ΓΕΩΡΓΙΟΣ ΒΛΑΧΟΣ (Προεδρεύων των Επιτροπών):** Μην το επαναλαμβάνουμε όμως.

**ΝΙΚΟΛΑΟΣ ΠΑΠΠΑΣ:** Το επαναλαμβάνω εγώ για να ακούσετε και τις θέσεις της Αξιωματικής Αντιπολίτευσης, να διακόψουμε και να έρθουν οι φορείς. Το ζήτημα το μείζον εδώ είναι η χρηματοδότηση της ελληνικής επιχειρηματικότητας και δεν μπορεί να γίνει αυτή η συζήτηση χωρίς να είναι η ελληνική επιχειρηματικότητα εδώ.

Από αυτό θα εξαρτηθεί και η δική μας παρουσία στην παρούσα συζήτηση, διότι εάν δεν είναι οι εκπρόσωποι της ελληνικής επιχειρηματικότητας, οι οποίοι δικαίως αξίωσαν να γίνει αυτή η συζήτηση, αυτή η συζήτηση για εμάς είναι ως μη γενόμενη. Πολύ απλά πράγματα.

**ΓΕΩΡΓΙΟΣ ΒΛΑΧΟΣ (Προεδρεύων των Επιτροπών):** Εγώ θα το έλεγα αργότερα πριν δώσω τον πρώτο λόγο στην Ελληνική Ένωση Τραπεζών. Ουσιαστικά η ΓΣΕΒΕΕ, γιατί τα έχουμε όλα τα χαρτιά, τι ρωτάει; Προκειμένου να μάθει η ΓΣΕΒΕΕ…

*(Θόρυβος και ομιλίες εκτός μικροφώνων στην Αίθουσα)*

**ΓΕΩΡΓΙΟΣ ΒΛΑΧΟΣ (Προεδρεύων των Επιτροπών):** Μισό λεπτό, γιατί μου φαίνεται ότι τα ξέρετε όλα και θυμάστε κατά περίπτωση. Ένα ερώτημα είναι το κεντρικό, το οποίο έθεσε και ο κ. Οικονόμου και ο κ. Τσακαλώτος και ο κ. Κατρίνης, μέχρι στιγμής και θα το θέσουν και άλλοι.

Αυτή είναι η την ουσία και μου λέτε τώρα να διακόψουμε για να έρθει η ΓΣΕΒΕΕ να μας το πει. Η ΓΣΕΒΕΕ μας το λέει, έχουμε την επιστολή της την οποία την έχουμε διανείμει παντού και δεν την έστειλε μόνο σε εμάς. Εν πάση περιπτώσει, νόμιζα ότι συμφωνήσαμε σε αυτό που είπα νωρίτερα, ότι προχωράμε σήμερα τη συνεδρίαση μας, ακούμε όλους όσους συμμετέχουν και αν προκύψουν απορίες εδώ είμαστε να το αξιολογήσουμε αύριο και να συγκαλέσουμε συνεδρίαση Παραγωγής και Εμπορίου μόνο που είναι πολύ πιο ευέλικτο από ότι είναι δύο Επιτροπές. Σε αυτό το σημείο θα ήθελα να σταματήσουμε. Το λόγο έχει για ένα λεπτό ο κ. Λιβανός.

 **ΣΠΥΡΙΔΩΝ-ΠΑΝΑΓΙΩΤΗΣ (ΣΠΗΛΙΟΣ) ΛΙΒΑΝΟΣ:** Κύριε Πρόεδρε, θα ήθελα να θέσω μια συμβιβαστική πρόταση.

**ΓΕΩΡΓΙΟΣ ΒΛΑΧΟΣ (Προεδρεύων των Επιτροπών):** Μα, δεν υπάρχουν συμβιβαστικές προτάσεις, μην ανοίγετε θέματα.

**ΣΠΥΡΙΔΩΝ-ΠΑΝΑΓΙΩΤΗΣ (ΣΠΗΛΙΟΣ) ΛΙΒΑΝΟΣ:** Κύριε Πρόεδρε, νομίζω ότι επειδή έχουμε έρθει όλοι εδώ και όπως είπε ο κ. Παππάς , είναι εδώ και οι δύο Υπουργοί, οπότε μπορεί να γίνει η σημερινή συζήτηση, αν κριθεί σκόπιμο στο τέλος αυτής της συζήτησης σήμερα να γίνει άλλη μία, αφού είναι διαθέσιμοι οι εκπρόσωποι της Κυβέρνησης και τα κόμματα θέλουν, να γίνει άλλη μια τέτοιου είδους συζήτηση και να είναι εδώ και η ΓΣΕΒΒΕ, που πραγματικά είναι πρωτοφανής η στήριξη την οποία δίνει η πλευρά του ΣΥΡΙΖΑ στην ΓΣΕΒΕΕ, τέτοια στήριξη δεν έχουμε δει σε άλλα ζητήματα να δίνουν στο ίδιο τους το κόμμα, αλλά, εν πάση περιπτώσει, ας τελειώσει η σημερινή συζήτηση, γιατί κ. Παππά δεν μπορεί να διακοπεί η συζήτηση, το καταλαβαίνετε αυτό.

**ΓΕΩΡΓΙΟΣ ΒΛΑΧΟΣ(Πρόεδρος της Επιτροπής):**Παρακαλώ. Όχι μόνο γιατί το είπε Υπουργός, ο κύριος Γεωργιάδης, αλλά είναι αυτονόητο, εάν ολοκληρώνοντας τη σημερινή συνεδρίαση παραμείνουν αναπάντητα ερωτήματα θα το συζητήσουμε, να συγκαλέσουμε Παραγωγής και Εμπορίου.

*(Θόρυβος και ομιλίες εκτός μικροφώνων στην Αίθουσα)*

**ΓΕΩΡΓΙΟΣ ΒΛΑΧΟΣ (Προεδρεύων των Επιτροπών):** Τι κάνουμε εδώ από το πρωί; Δεν ακούσαμε τους ομιλητές; Ακούσαμε μόνο τους δύο Υπουργούς και δεν ακούσαμε τους εκπροσώπους που έχουμε καλέσει των δύο φορέων.

*(Θόρυβος και ομιλίες εκτός μικροφώνων στην Αίθουσα)*

**ΓΕΩΡΓΙΟΣ ΒΛΑΧΟΣ (Προεδρεύων των Επιτροπών):** Γιατί να μιλήσουν;

*(Θόρυβος και ομιλίες εκτός μικροφώνων στην Αίθουσα)*

**ΓΕΩΡΓΙΟΣ ΒΛΑΧΟΣ(Πρόεδρος της Επιτροπής):**Μα, εσείς θέλετε να απαξιώσουμε μια συνεδρίαση που παρακολουθούν τόσοι συνάδελφοι πριν ξεκινήσει, γιατί θέλετε να έρθει η ΓΣΕΒΕΕ και δεν ξέρω ποιος άλλος, γιατί πρέπει να έρθουν και άλλοι , όχι μόνο η ΓΣΕΒΒΕ για να θέσουν ερωτήματα στις τράπεζες. Αυτό που ρωτάει η ΓΣΕΒΕΕ είναι να έρθουν οι τράπεζες και να δώσουν αναλυτικά στοιχεία για τις χρηματοδοτήσεις. Αυτό δεν γνωρίζω αν μπορούμε να το κάνουμε στο πλαίσιο της Επιτροπής, αλλά, εν πάση περιπτώσει, δεν συγκλήθηκε για αυτό το λόγο σήμερα αυτή η κοινή συνεδρίαση.

Κύριε Καραθανασόπουλε, σας ζητώ συγνώμη για την καθυστέρηση, έχετε το λόγο.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Ευχαριστώ, κύριε Πρόεδρε. Θα έλεγα, καλό το σόου για να συγκαλύψει την υποκρισία, γιατί δεν έχουν όλοι «μνήμη χρυσόψαρου». Όλοι ξέρουν, ποιοι βγάλαν από το αφορολόγητο τους επαγγελματίες και τους βιοτέχνες, όλοι ξέρουν, ποιοι έβαλαν το τέλος επιτηδεύματος, όλοι ξέρουν, ποιοι βάλανε το διπλασιασμό της προκαταβολής του επόμενου έτους, 100% προκαταβολή. Άρα, λοιπόν, ας σταματήσει εδώ πέρα αυτή η υποκρισία και η αγωνία για τους επαγγελματίες, τους αυτοαπασχολούμενους από τα κόμματα τα οποία κυβέρνησαν και τα οποία με την πολιτική τους προσέθεσαν νέα προβλήματα, όλο και περισσότερα βάρη στις πλάτες των επαγγελματιών, των αυτοαπασχολούμενων, των προσωπικών επιχειρήσεων.

Από αυτήν την άποψη, λοιπόν, και η συζήτηση η οποία γίνεται σήμερα αλλά και το προηγούμενο χρονικό διάστημα, δεν είναι μια καινούργια κουβέντα, περί οριζόντια μέτρα στήριξης, εμείς το λέμε πολύ καθαρά. Προσπαθεί να συγκαλύψει μια πραγματικότητα. Προσπαθεί, δηλαδή, να συγκαλύψει από μεριάς της κυβέρνησης και όχι μόνο, γιατί και άλλοι μιλάνε για οριζόντια μέτρα δεν μιλάει μόνο η κυβέρνηση, την κραυγαλέα στήριξη των μεγάλων επιχειρηματικών ομίλων με βάση τα ελληνικά δεδομένα των μονοπωλίων που αυτοί, άλλωστε, δεν είναι τυχαίο ότι είναι και η πολιτική της Ε.Ε..

Από αυτήν την άποψη, εδώ έχουμε δύο μέτρα και πολλά σταθμά. Για παράδειγμα, για τους μεγάλους επιχειρηματικούς ομίλους έχουμε εγγυήσεις από μεριάς του κράτους, έχουμε επιδοτήσεις, έχουμε επενδυτικά προγράμματα, έχουμε αναπτυξιακά πακέτα, έχουμε φοροαποφυγή. Αυτή είναι η έμμεση χρηματοδότηση την οποία δεν την έχουν μόνο το διάστημα της κρίσης, την είχαν και το προηγούμενο χρονικό διάστημα. Έχουμε μέτρα έμμεσης στήριξης.

Αυτό που λέτε, η επιδότηση της εργασίας, είναι επί της ουσίας, επιδότηση των επιχειρηματιών των μεγάλων επιχειρηματικών ομίλων για πολύ φθηνή εργασία και δεύτερον, για ανατροπή των εργασιακών σχέσεων και γενίκευση της μερικής εργασίας, της επισφάλειας και της εκ περιτροπής εργασίας. Και δεν βάζουμε τα άλλα έμμεσα μέτρα στήριξης, όπως για παράδειγμα, τα ειδικά χωροταξικά σχέδια για τις μεγάλες επιχειρήσεις για τις στρατηγικού χαρακτήρα επενδύσεις.

Από αυτήν την άποψη, λοιπόν, η πολιτική της κυβέρνησης για τους αυτοαπασχολούμενους, για τις μικρές επιχειρήσεις, είναι στην καλύτερη περίπτωση και τα μέτρα τα οποία προβάλλει ανεπαρκή, μπροστά στην πλημμυρίδα των προβλημάτων που έχουν να αντιμετωπίσουν, όχι μόνο λόγω της κρίσης αλλά που αυτά υπήρχαν και πριν από την κρίση και σήμερα εντάθηκαν ακόμη περισσότερο. Και θέλετε να συγκαλύψετε ότι ελάχιστοι από αυτούς θα πάρουν ελάχιστα.

Άλλωστε, κύριος Υπουργός, ο κύριος Σταϊκούρας, αν δεν κάνω λάθος στα νούμερα μίλησε για 55.000 που μπήκαν στο πρόγραμμα, η συντριπτική πλειοψηφία από αυτές είναι μικρές και με μεσαίες επιχειρήσεις, όμως το νούμερο 55.000, κύριε Υπουργέ, σημαίνει ότι το 7%-8% του συνόλου των νομικών προσώπων ανεξαρτήτως μορφής. Αυτές μπήκαν, οι υπόλοιπες; Άρα, λοιπόν, υπάρχει ένα πολύ σημαντικό ζήτημα.

 Από αυτή την άποψη, τα κύρια χαρακτηριστικά της πολιτικής της κυβέρνησης, όσον αφορά την αντιμετώπιση των αυτοαπασχολούμενων, των επαγγελματιών, των εμπόρων, των βιοτεχνών, είναι δύο: Αναστολή υποχρεώσεων και δεύτερον, δανεισμός. Είτε είναι οι μικροπιστώσεις, είτε είναι άλλα μέτρα. Αυτά στην ουσία, τι σημαίνουν; Που οδηγούν; Η αναστολή των υποχρεώσεων;. Ανακούφιση προσωρινή αλλά μετά θα πολλαπλασιαστούν τα βάρη τα οποία θα πρέπει να αποπληρώσουν. Μετά από τρεις, τέσσερις, πέντε μήνες θα πρέπει να καταβάλλουν και τις παλαιές εισφορές, και την παλιά φορολογία αλλά και αυτά που «τρέχουν», και τον παλαιό δανεισμό αλλά και τον καινούργιο που πήραν.

Εδώ έχουμε να κάνουμε με μείωση της οικονομικής δραστηριότητας. Δεν έχουμε να κάνουμε με άλλο ζήτημα. Αυτή η μείωση της οικονομικής δραστηριότητας είναι το κύριο χαρακτηριστικό. Γιατί; Γιατί, επί της ουσίας, η οικονομική δραστηριότητα είτε είναι στο χώρο του εμπορίου, λιανεμπόριο για παράδειγμα, είτε είναι στον χώρο της εστίασης, είτε είναι αλλού, την καρπώνονται, κατά κύριο λόγο, οι μεγάλες αλυσίδες. Αυτοί οι οποίοι, όμως, είναι μικροί, βγαίνουν απέξω από αυτήν τη διαδικασία. Αρά έχουν να αντιμετωπίσουν και την πολιτική που είναι εχθρική απέναντί τους, έχουν να αντιμετωπίσουν και τη δράση των μονοπωλιακών ομίλων στο χώρο της εστίασης, στο χώρο του λιανεμπορίου, των τροφίμων, των ποτών και οπουδήποτε, όποιους κλάδους της οικονομίας και αν πάρουμε.

Αυτό το οποίο απαιτούν και ζητούν αυτοί οι κλάδοι είναι ανακούφιση. Είναι ανακούφιση από τα προβλήματα τα οποία έχουν και η ανακούφιση έχει συγκεκριμένα χαρακτηριστικά. Το δάνειο δεν είναι ανακούφιση, η αναστολή των βαρών δεν είναι ανακούφιση. Εξακολουθούν να έχουν και θα έχουν τα βάρη, τα οποία κάποια στιγμή θα πρέπει να τα αποπληρώσουν και αυτό είναι το ζητούμενο, κατά τη γνώμη μας.

Εδώ πέρα υπάρχουν συγκεκριμένες προτάσεις τις οποίες έχουν καταθέσει. Είναι οι προτάσεις, για παράδειγμα, ότι πρέπει να συνεχιστεί το έκτακτο επίδομα και να γενικευθεί σε ακόμη περισσότερους που είχαν αποκλειστεί το προηγούμενο χρονικό διάστημα. Βάζουν προτάσεις που σχετίζονται με την ένταξη των αυτοαπασχολούμενων, των επαγγελματιών στο αφορολόγητο, ζητώντας για όλους, εργαζομένους, αγρότες, επαγγελματίες, αφορολόγητο 12.000 ευρώ. Ζητάνε κατάργηση του τέλους επιτηδεύματος. Ζητάνε την κατάργηση της προκαταβολής φόρου, έστω για το 2019 - 2020. Την κατάργηση του ΕΝΦΙΑ. Αυτοί είναι στόχοι πάλης.

Θα πείτε δεν υπάρχουν χρήματα, γιατί υπονομεύει τη δημοσιονομική πολιτική της κυβέρνησης; Μα εδώ πέρα μιλάμε για δισεκατομμύρια. Είναι 60 δισεκατομμύρια το πακέτο που αντιστοιχεί στην ελληνική οικονομία, από αυτό που θα δώσει η Ευρωπαϊκή Ένωση. Βεβαίως αυτό το πακέτο θα αποπληρωθεί και θα το αποπληρώσει ο ίδιος ο λαός και οι αυτοαπασχολούμενοι σε επόμενο χρονικό διάστημα. Αλλά πού θα πάνε αυτά τα χρήματα; Είναι καθαρό πού θα πάνε, από τη στιγμή που λέτε ότι δεν υπάρχει δυνατότητα να πάνε σε αυτούς, στους εργαζόμενους, στους αγρότες και στους επαγγελματίες . Δεν μένει τίποτα άλλο. Στους μεγάλους επιχειρηματικούς ομίλους θα πάνε και στα μεγάλα έργα υποδομής που εξυπηρετούν τα συμφέροντα αυτών των μεγάλων επιχειρηματικών ομίλων.

Άρα, λοιπόν, αυτό το σύνολο των προτάσεων, των αιτημάτων των στόχων πάλης πρέπει να ικανοποιηθεί, για να βελτιωθεί, προσωρινά, η θέση τους, να πάρουν κάποιες ανάσες, κάποια μέτρα ανακούφισης, για να μπορέσουν να αντιμετωπίσουν τις επόμενες δύσκολες μέρες και δύσκολους μήνες που θα ακολουθήσουν. Αυτοί είναι οι στόχοι πάλης και σε αυτά τα πλαίσια, κατά τη γνώμη μας, χρειάζεται ακριβώς να γίνει ένα μέτωπο τέτοιο που να απαιτεί ότι πλέον την κρίση δεν πρέπει να την πληρώσουν τα συνήθη υποζύγια, οι εργαζόμενοι, οι αυτοαπασχολούμενοι και οι αγρότες. Πλήρωσαν πάρα πολλά τα προηγούμενα χρόνια και την περίοδο των μνημονίων και την περίοδο της ανάπτυξης. Τώρα, πλέον, πρέπει να πληρώσει το μεγάλο κεφάλαιο, για να ανακουφιστεί ο λαός. Ευχαριστώ.

**ΓΕΩΡΓΙΟΣ ΒΛΑΧΟΣ (Προεδρεύων των Επιτροπών):** Ευχαριστούμε.Έχει το λόγο ο κ. Βιλιάρδος.

**ΒΑΣΙΛΕΙΟΣ ΒΙΛΙΑΡΔΟΣ:** Ευχαριστώ, κύριε Πρόεδρε. Εν πρώτοις δεν καταλαβαίνουμε από πού αντλεί την αισιοδοξία της η κυβέρνηση. Δεν δικαιολογείται από κανέναν οικονομικό δείκτη. Όσο για τη σύγκριση με τη Μεγάλη Βρετανία, με άλλο οικονομικό μοντέλο, με πολύ περισσότερα κρούσματα, με άλλη εξωστρέφεια και λοιπά, ήταν τουλάχιστον ατυχής.

Εάν ακούσαμε, δε, σωστά, η κυβέρνηση δεν έχει τα χρήματα για τις εγγυήσεις στις τράπεζες, που υποσχέθηκε. Θα καταθέσουμε, πάντως, ένα χθεσινό άρθρο της «Καθημερινής» με τον τίτλο: «Βάζουν μέσο για να πάρουν εγγυημένα δάνεια» καθώς, επίσης, μέσα είναι οι λανθασμένες πρακτικές των τραπεζών, που ελπίζουμε ότι θα ερευνήσετε. Σε γενικές γραμμές πάντως λέω ότι κατατέθηκαν 175.000 αιτήσεις για δάνεια 28 δισεκατομμυρίων και δίνονται 5,4 δισεκατομμύρια ενώ χρειάζονται 10 δισεκατομμύρια. Στο ΤΕΠΙΧ 10,5 δισεκατομμύρια και στο Ταμείο Εγγυοδοσίας 18 δισεκατομμύρια.

 Τώρα τα οικονομικά μέτρα που υιοθέτησε κυβέρνηση με τις 7 ΠΝΠ που έφερε εκ των υστέρων τυπικά για κύρωση στη Βουλή, καθώς επίσης αυτά που αναφέρθηκαν στις αρχικές ανακοινώσεις στις 28/3/20 και στις 20/5 χωρίς να παρέχεται αναλυτική ποσοτικοποίηση, ανέρχονται εξώσεων εμείς βρήκαμε στα 14,5 δισεκατομμύρια. Εμείς έχουμε ζητήσει μια λεπτομερή ανάλυση με ερώτησή μας, ενώ με βάση τους δικούς μας υπολογισμούς το δημοσιονομικό σκέλος των εξαγγελιών δεν πρέπει να υπερβαίνει τα 10 δισεκατομμύρια ή το 5% περίπου του ΑΕΠ μας. Από αυτά τα 10 δισεκατομμύρια λιγότερα από 3 δισεκατομμύρια είναι τα μέτρα ανακούφισης ενώ τα 6,6 δισεκατομμύρια αφορούν τα μέτρα ανάπτυξης του αντίστοιχου υπουργείου, αν και εδώ έχουμε επίσης απορίες σχετικά με τα ποσά. Τα μέτρα συνολικά δεν είναι ούτως η άλλως αρκετά για να κινήσουν ξανά την οικονομία μας πόσο μάλλον για να την αναπτύξουν ενώ υπολείπονται των ευρωπαϊκών ακόμη και αν συνυπολογιστεί το υποτιθέμενο πακέτο των 750 δισεκατομμυρίων όταν και αν εγκριθεί.

Όσον αφορά ειδικότερα τα θέματα της παρούσας συζήτησης, το πρώτο μέτρα ενίσχυσης της ρευστότητας των επιχειρήσεων, δόθηκαν εκπτώσεις 25% των φόρων και των εισφορών για τους τέσσερις μήνες ή πεντάμηνη καθυστέρηση καταβολής. Το κόστος των μειώσεων το υπολογίζουμε εμείς σε συνολικά 900 εκατομμύρια και τον μέσο όρο σε 1125 ευρώ θεωρώντας ως δικαιούχους 800.000 πληττόμενες επιχειρήσεις. Ήδη πάντως από το Μάιο σημειώθηκε υστέρηση των εσόδων κατά 1,4 δισεκατομμύρια ελπίζοντας να έχει συνυπολογισθεί.

Στη μείωση των ενοικίων αναφερθήκαμε ήδη χθες τονίζοντας πως είναι ένα απαράδεκτο μη φιλελεύθερο μέτρο δήμευσης ή έμμεσης αύξησης της φορολογίας στο 38%. εάν τελικά βέβαια δοθούν εκπτώσεις στον ΕΝΦΙΑ. Η Ιταλία έδωσε 60% μείωση με επιδοτήσεις όμως χωρίς να το αφαιρέσει από τους ιδιοκτήτες. φιλελεύθερα.

Δεύτερον πρόταση των επιχειρήσεων στα χρηματοδοτικά εργαλεία του αφελληνισμένου τραπεζικού συστήματος. Τι να πούμε αλήθεια εδώ; Όταν εγγυήσεις 12 δισεκατομμυρίων ευρώ δίνονται για το ξεπούλημα στους κερδοσκόπους με το σχέδιο Ηρακλής, ενώ τα σπίτια εάν καταπέσουν οι εγγυήσεις θα παραμείνουν στις τράπεζες. Πόσο μάλλον όταν με το hive down θα χαθεί η αξία των 17 δισεκατομμυρίων του αναβαλλόμενου φόρου. Πρόκειται πραγματικά για ληστεία των Ελλήνων, ειδικά αφού δεν δανείζουν την πραγματική οικονομία οι τράπεζες ούτε με εξασφαλισμένο από το κράτος το 80% των δανείων απαιτώντας μετρητά για το 20%. Δανείζουν με διπλάσιο επιτόκιο από τις ευρωπαϊκές, ενώ δεν έχει καμία σχέση το επιτόκιο του δικού τους δανεισμού όπως είπε ο κ. Γεωργιάδης αφού δεν δανείζονται για να δανείζουν. Απαιτείται μόλις 1% εγγύηση στην ευρωπαϊκή κεντρική τράπεζα δεν είναι σωστό λοιπόν να λέγονται τέτοιου είδους ανακρίβειες. Στις μικροπιστώσεις θα αναφερθούμε σε επόμενη συνεδρίαση.

Όσον αφορά τώρα τις κρατικές εγγυήσεις για τραπεζικά δάνεια που λαμβάνονται από εταιρείες για κεφάλαιο κίνησης και για επενδυτικές ανάγκες τα συνολικά 6,6 δισεκατομμύρια που ανακοίνωσε ο κ. Γεωργιάδης -και θα καταθέσουμε έναν δικό μας πίνακα στα πρακτικά- περιλαμβάνουν περί το 1,9 δισ. από το ΤΕΠΥΣ, 2 δις από την αναπτυξιακή τράπεζα που δεν γνωρίζουμε αν υπάρχουν, αφού το πρώην ΕΤΕΑΝ πρέπει να είχε κεφάλαια της τάξης του ενός δισεκατομμυρίου και 2,7 δις από την ευρωπαϊκή ένωση ενώ στην αρχική ανακοίνωση είχαν αναφερθεί 11,4 δισεκατομμύρια για δάνεια και εγγυήσεις όπως θα καταθέσουμε επίσης στα πρακτικά περιμένοντας και εδώ διευκρινίσεις.

Όσον αφορά την απευθείας χορήγηση κρατικών δανείων σε εταιρείες με ευνοϊκά επιτόκια που με κριτήριο την ανακοίνωση από τις 20/5 μπορούν να ανέλθουν στα 2 δισεκατομμύρια από την αναπτυξιακή τράπεζα, φτάνοντας στα 7 δισεκατομμύρια με μόχλευση κατά τον υπουργό. Η απορία μας εδώ είναι ποιος θα τοποθετήσει αυτά τα χρήματα όσον αφορά τη μόχλευση;

Με τα αρχικά μέτρα είχαν αναφερθεί δάνεια ύψους 5 δισεκατομμυρίων, από τα οποία περί τα 250 εκατομμύρια από την αναπτυξιακή τράπεζα τα 3,8 δις από την ευρωπαϊκή ένωση και το 1 δις με επιστρεπτέα προκαταβολή. Θα θέλαμε να γνωρίζουμε τι ακριβώς ισχύει. Η ΕΚΤ έδωσε με ένα ειδικό σχήμα ποσοτικής χαλάρωσης εννοώ το ΠΕΠ τη δυνατότητα στήριξης εταιρικών ομολόγων στη δευτερογενή αγορά υπό προϋποθέσεις.

Δόθηκαν από το συγκεκριμένο πρόγραμμα 12 δισεκατομμύρια που οδηγήθηκαν στις τράπεζες όπως αναφέρουν ορισμένα Μ.Μ.Ε.; Ερώτηση δική μας.

Όσον αφορά, τώρα, τη ρύθμιση της αστικής ευθύνης επιχειρήσεων εστίασης από κρούσματα του COVID/19. Αφορά το ενδεχόμενο μαζικών μηνύσεων εκ μέρους ατόμων που θα προσβληθούν από τον κορονοϊό; Είναι αρκετή η ρύθμιση στο πρόσφατο νομοσχέδιο στο άρθρο 61 για τις τουριστικές επιχειρήσεις, εάν επεκταθεί στα εστιατόρια, στα νυχτερινά κέντρα ή σε όποιον άλλο χώρο θα κυκλοφορούν οι τουρίστες; Καλύπτονται από την ασφάλεια αστικής ευθύνης και με τι κόστος;

Στις Ηνωμένες Πολιτείες, πάντως, υπάρχει ολόκληρη βιομηχανία ομαδικών μηνύσεων, το γνωρίζετε, ενώ κάτι ανάλογο διαπιστώνεται επίσης στην Ευρώπη στην περίπτωση του COVID/19. Για παράδειγμα στο Ίνσμπουργκ, υπήρξε ένα αρχικό περιστατικό τον Ιανουάριο που αποκρίθηκε, ενώ θεωρείται ότι συνέβαλε στην εξάπλωση του ιού στην Ευρώπη, έχουν υποβληθεί μηνύσεις κατά των αρχών της Αυστρίας, από δυόμισι χιλιάδες άτομα τα περισσότερα εκ των οποίων είναι Γερμανοί και άλλοι, βέβαια, όπως θα καταθέσουμε στα πρακτικά. Μηνύσεις, όμως, υποβάλλονται και εναντίον αρχών. Όσων αφορά στο κατά πόσο έλαβαν μέτρα πρόληψης, όπως εναντίον του ΠΟΕ και της Κίνας, που θα καταθέσουμε στα πρακτικά μέτρα ίασης, όπως εναντίον του πρωθυπουργού της Ιταλίας, επίσης θα καταθέσουμε στα πρακτικά, ή επιβολής του κλειδώματος χωρίς να ενημερωθεί η βουλή εκ των προτέρων, όπως συνέβη στην Δανία και εκεί διενεργείται σήμερα έρευνα.

Όλα αυτά ενδέχεται να χρειαστεί να διερευνηθούν και στην Ελλάδα με κάποιο κόστος, καθώς επίσης να βρεθούν οι υπαίτιοι. Σημειώνουμε πως σε επίκαιρη ερώτηση της βουλευτού του κόμματός μας κυρίας Αθανασίου, από τις 22 έως το 2020, που θα καταθέσουμε στα πρακτικά με τις σημειώσεις μας, προς τον Υπουργό Υγείας, ο κύριος Κοντοζαμάνης την πληροφόρησε, πως ακολουθούσατε πιστά τις οδηγίες του ΠΟΥ, κάτι που κατά την άποψή, μας δεν ισχύει.

Σε κάθε περίπτωση, οποιοσδήποτε και αν καλύψει τις δαπάνες, θα πρέπει να ληφθεί υπόψιν το άυλο κόστος του τουρισμού, όπως για παράδειγμα τα έξοδα της νοσηλείας και των αεροδιακομιδών που προβλέπουμε ότι θα είναι σημαντικά αυξημένα φέτος. Αυτό που χρειάζεται η χώρα, το λέμε συνεχώς και θα το λέμε συνεχώς, είναι η αλλαγή του οικονομικού της μοντέλου, να φύγουμε από το μονοκαλλιέργεια του τουρισμού που μας χρεοκόπησε το 2008 και θα μας χρεοκοπήσει ξανά.

Πρέπει να επενδύσουμε στον πρωτογενή τομέα, στη μεταποίηση και στη βιομηχανία. Γι’ αυτόν ακριβώς το λόγο είπαμε ότι τα 100 εκατομμύρια ευρώ, που θα διατεθούν για την εισαγωγή ηλεκτρικών αυτοκινήτων, θα ήταν πολύ καλύτερα να τοποθετηθούν στην παραγωγή, στην Ελλάδα, με πέντε ως δέκα εκατομμύρια, περίπου, μπορεί να δημιουργηθεί ένα εργοστάσιο καθώς, επίσης, να λειτουργήσουν εταιρείες οι οποίες βρίσκονται σε εκκαθάριση και έχουν τη δυνατότητα να παράγουν αυτοκίνητα και λεωφορεία, εννοούμε εδώ την ΕΛΒΟ. Ευχαριστώ πολύ.

**ΓΕΩΡΓΙΟΣ ΒΛΑΧΟΣ (Προεδρεύων των Επιτροπών):** Τον λόγο έχει ο κύριος Αρσένης.

**ΗΛΙΑΣ – ΚΡΙΤΩΝ ΑΡΣΕΝΗΣ:** Ευχαριστώ πολύ κύριε πρόεδρε. Κύριοι Υπουργοί, οι τράπεζες είναι εδώ, οι μικρομεσαίες όμως δεν είναι. Φαίνεται ότι η κυβέρνηση έχει λεφτόδεντρα και φαίνεται και ποιος τα έχει. Λέτε ότι έχετε δώσει στην οικονομία 12 δις στον fund’ s και τους μετόχους του, για τον Ηρακλή. Για ποιο λόγο προχωράτε ακόμα, τώρα που έχει καταρρεύσει η αγορά, τώρα που ξέρουμε ότι οποιοδήποτε έξωση πολιτών για εκποίηση του σπιτιού τους θα οδηγήσει σε χαμηλότερη τιμή από αυτήν ορίζει ο νόμος και άρα θα δώσετε και τα 12 δις, δηλαδή, θα χάσουν οι άνθρωποι τα σπίτια τους και θα δώσετε κι άλλα με 12 δις παραπάνω απ’ ότι λέτε ότι δίνετε COVID/19 στην πραγματική οικονομία. Για ποιο λόγο;

Για την εστίαση. Εμείς σας έχουμε ζητήσει κούρεμα χρεών και εισφορών και κεφάλαιο κίνησης. Κεφαλαίο επανεκκίνησης στην ουσία των επιχειρήσεων. Εσείς κάνετε μια μεγάλη διάκριση μεταξύ τουριστικών επιχειρήσεων και επιχειρήσεων εστίασης, δίνοντας περισσότερη στήριξη στις τουριστικές επιχειρήσεις και πολύ λίγη στης εστίασης, λες και είναι δυνατό να υπάρχει τουρισμός χωρίς εστίαση και εστίασης χωρίς τουρισμό.

Είστε πραγματικά πολύ σκληροί και στα μέτρα για την παραβίαση του πρωτοκόλλου COVID/19 και τα λοιπά απέναντι στην εστίαση, ακόμα κι αν αυτό μπορεί να γίνει για τυχαίο γεγονός, με κλείσιμο της επιχείρησης για πολλές μέρες και όχι, μόνο, διοικητικά πρόστιμα.

Εγώ θέλω να σας ρωτήσω το εξής. Εκλέγομαι στη δυτική Αθήνα. Είναι μια περιοχή όπου, κατά κανόνα το καλοκαίρι, Ιούλιο και Αύγουστο, η εστίαση επιβιώνει. Δηλαδή, βγάζει μόνο τα έξοδά της. Στη συγκεκριμένη συγκυρία, δεν θα επιβιώσει καν. Δεν θα βγάζει ούτε καν τα έξοδά της. Ποια μέτρα δεσμεύεστε, επιτέλους, να λάβετε για τις επιχειρήσεις αυτές, οι οποίες δεν θα μπορέσουν να βγάλουν, ακριβώς λόγω της μείωσης της κατανάλωσης και του φόβου των πολιτών, δεν θα μπορέσουν καν να βγάλουν τα απαραίτητα για να επιβιώσουν, αυτούς τους δύο μήνες, που έχει μικρότερη κατανάλωση, έτσι κι αλλιώς;

Όμως, σχετικά με τις τράπεζες –και εσείς, κύριε Σταϊκούρα, είστε εδώ πέρα-, θέλω να κάνω ένα ξεκάθαρο ερώτημα. Έχουμε ένα θέμα που «καίει», αυτή τη στιγμή: Το θέμα των αποζημιώσεων των εργαζομένων στην ΕΛΕΥΘΕΡΟΤΥΠΙΑ. Μιλάμε για 750 εργαζόμενους, οι οποίοι οι περισσότεροι είναι ακόμα άνεργοι και οι οποίοι έχουν μείνει απλήρωτοι από τότε που έκλεισε η ΕΛΕΥΘΕΡΟΤΥΠΙΑ. Περίμεναν τα χρήματα από την κατάσχεση του κτιρίου στην οδό Μίνωος, για να αποζημιωθούν κατά το 25% στις απαιτήσεις τους. Πάρα πολλοί αντιμετωπίζουν προβλήματα υγείας. Περίμεναν αυτά τα χρήματα για να μπορέσουν να ξεπληρώσουν τις εγχειρήσεις για τον καρκίνο και όλες τις χρόνιες παθήσεις που αντιμετωπίζουν.

Το 2015, με το ν.4446 του ΣΥΡΙΖΑ, έρχονται οι τράπεζες πρώτες στην προτεραιότητα αποπληρωμής από κατασχέσεις και οι εργαζόμενοι, από πρώτοι, πάνε τελευταίοι. Το ερώτημα είναι ξεκάθαρο: Από τη στιγμή που αυτός ο νόμος ήρθε, κύριε Σταϊκούρα, μετά από τη χρεοκοπία της ΕΛΕΥΘΕΡΟΤΥΠΙΑΣ, γιατί δεν γίνεται σαφές -και με μια Τροπολογία που πρέπει να φέρετε εδώ πέρα- ότι δεν υπάρχει αναδρομικότητα του νόμου; Που είναι ξεκάθαρο. Έτσι κι αλλιώς, θα πρέπει να είναι ξεκάθαρο από τον τρόπο που είναι γραμμένος.

Έρχονται οι τράπεζες πρώτες στη προτεραιότητα αποπληρωμής από κατασχέσεις. Και οι εργαζόμενοι, από πρώτοι πάνε τελευταίοι. Το ερώτημα είναι ξεκάθαρο: Από τη στιγμή που αυτός ο νόμος ήρθε, κύριε Σταϊκούρα, μετά από την χρεοκοπία της ΕΛΕΥΘΕΡΟΤΥΠΙΑΣ, γιατί δεν γίνεται σαφές –και με μια Τροπολογία, που πρέπει να φέρετε εδώ πέρα- ότι δεν υπάρχει αναδρομικότητα του νόμου; Θα έπρεπε να είναι ξεκάθαρο, έτσι κι αλλιώς, από τον τρόπο που είναι γραμμένος.

Όμως, εγκληματικά, η ALPHA BANK και η ΠΕΙΡΑΙΩΣ έρχονται και ζητάνε πάγωμα αυτής της εκταμίευσης. Πέρα από το όνειδος για τις συγκεκριμένες τράπεζες αυτή κίνηση, απέναντι σε ανθρώπους που πεθαίνουν, είναι και όνειδος για την Κυβέρνησή σας, αν δεν λάβετε, αν δεν κάνετε, αυτήν την αποσαφήνιση. Πρέπει να γίνει, γιατί πραγματικά απειλούνται ζωές χρόνια ανέργων, που δικαιούνται αυτήν την αποζημίωση. Τουλάχιστον το 25% των χρημάτων που διεκδικούν από τα χρήματα, τους μισθούς που δεν πληρώθηκαν ποτέ. Ευχαριστώ πολύ.

**ΓΕΩΡΓΙΟΣ ΒΛΑΧΟΣ (Προεδρεύων των Επιτροπών):** Ευχαριστούμε τον κύριο Αρσένη. Ο πρώτος κύκλος των ομιλητών ολοκληρώθηκε. Θα συνεχίσουμε με την κυρία Τζάκρη.

**ΘΕΟΔΩΡΑ ΤΖΑΚΡΗ:** Ευχαριστώ πολύ, κύριε Πρόεδρε. Κυρίες και κύριοι συνάδελφοι, η σημερινή συζήτηση διεξάγεται στη σκιά της χθεσινής συζήτησης, που διεξήχθη σε αυτήν εδώ την αίθουσα, στην Ολομέλεια της Βουλής, επ’ ευκαιρία της κατάθεσης της Επίκαιρης Επερώτησης των βουλευτών του ΣΥΡΙΖΑ, για τη διερεύνηση των προθέσεων της Κυβέρνησης, για την αξιοποίηση αυτού του πρωτόγνωρου, πρωτοφανούς, χρηματοδοτικού εργαλείου των κρατικών ενισχύσεων που, δυνητικά εν πάση περιπτώσει, απελευθέρωσε η Ευρωπαϊκή Επιτροπή.

Και σε αυτήν εδώ την αίθουσα, χθες, ο κ. Γεωργιάδης που είναι παριστάμενος και σήμερα, κυνικά ομολόγησε -λες και μιλούσε για τα δικά του χρήματα, λες και δεν συμμερίζεται την εφιαλτική καθημερινότητα που βιώνει η αγορά- ότι είναι ουσιαστικά απόφαση της Κυβέρνησης να πείσει το νόμο της αγοράς, πάντα με το δίκαιο του ισχυρού, να ρυθμίσει την επιβίωση εκατοντάδων χιλιάδων μικρομεσαίων επιχειρήσεων και εκατομμυρίων πολιτών που αποτελούν όχι μόνο την ραχοκοκαλιά της εθνικής μας οικονομίας, αλλά -επιτρέψτε μου να πω- και τον ακρογωνιαίο λίθο της κοινωνικής συνοχής.

Και θα σας εξηγήσω ακριβώς τι εννοώ. Ενώ, για πρώτη φορά, την τελευταία δεκαετία, η ελληνική οικονομία διαθέτει, έχει στη διάθεσή της, αυτήν την ευέλικτη και πανίσχυρη εργαλειοθήκη χρηματοδοτικών εργαλείων, ικανή να απεγκλωβίσει από την σημερινή ακινησία και απόγνωση τον παραγωγικό ιστό της χώρας, δεν υπάρχει άνθρωπος, αυτή τη στιγμή που μιλάμε, σήμερα, στη χώρα, που να μην έχει αντιληφθεί ότι η Κυβέρνηση αφήνει αναξιοποίητο το μεγαλύτερο μέρος των δυνατοτήτων στήριξης της αγοράς.

Και τι εννοώ με αυτό. Κοιτάξτε, κύριε Υπουργέ -αναφέρομαι και στους δύο και κυρίως στον κύριο Σταϊκούρα- με πολύ μεγάλη προσοχή παρακολούθησα και τα χρηματοδοτικά εργαλεία που σήμερα μας τα κατονομάσατε ως 9, την προηγούμενη Παρασκευή μας είπατε ότι είναι 7 και θα αναφερθώ σε αυτά ένα προς ένα, που είναι ποια; Η επιστρεπτέα προκαταβολή ένα και δύο, δύο δηλαδή χρηματοδοτικά εργαλεία, ουσιαστικά η αναστολή φορολογικών και ασφαλιστικών υποχρεώσεων, τρία δηλαδή, η επιδότηση του επιτοκίου όλων των επιχειρηματικών δανείων, τα δάνεια του ΤΕΠΙΧ και θα αναφερθώ σε αυτά ειδικότερα και τι μας είπατε ότι είναι τα άλλα δύο να το πω κατ’ αυτή την έννοια, την Παρασκευή, οι σχεδιαζόμενες μικροπιστώσεις που είναι ακόμα στο στάδιο της νομοθετικής τους κατοχύρωσης και η σχεδιαζόμενη γενναία δήθεν μείωση των φορολογικών προκαταβολών και ο κύριος Γεωργιάδης μας είπε χθες ότι ενώ έχετε ζητήσει έγκριση για την χορήγηση απευθείας κρατικών ενισχύσεων σε ελληνικές επιχειρήσεις ύψους 2 δισεκατομμυρίων, μας είπε τελικά ότι αυτά τα δισεκατομμύρια είναι 11, γιατί θα αξιοποιήσετε και τη μόχλευση μέσω δανείων του Ταμείου Εγγυοδοσίας της Αναπτυξιακής Τράπεζας, δηλαδή, με λίγα λόγια, «πιάσ’ το αυγό και κούρευ’ το».

Κοιτάξτε, κύριε Υπουργέ, όπως αντιλαμβανόμαστε όλα αυτά, πέραν των αστείων βοηθημάτων που δώσατε στους ελεύθερους επαγγελματίες και τους εργαζόμενους, που ήταν για διάστημα 4 μηνών, από το Μάρτιο μέχρι και σήμερα που μιλάμε 800 ευρώ και κάτι λοιπά, 531 ευρώ που τα δώσατε προχθές μετά από τρεις αναβολές, στην ουσία απλά μεταθέτετε τις ημερομηνίες πληρωμής των υποχρεώσεων -περί αυτού πρόκειται- και δανείζετε, αντί να ενισχύεται απευθείας την επιχειρηματικότητα. Είναι προφανές το αδιέξοδο που δημιουργείται, κύριε Υπουργέ και νομίζω ότι το βιώνουμε όλοι από άκρου σε άκρου της Ελλάδας.

Ήδη στις τουριστικές περιοχές -αναφέρομαι στο πιο τουριστικό μέρος της Ελλάδας, την Σαντορίνη- το μόνο που αντικρίζει κάνεις είναι κατεβασμένα ρολά και πτώση του κύκλου εργασιών των επιχειρήσεων, σε ποσοστό που κυμαίνεται από 50% έως 90%. Κινδυνεύουμε σοβαρά το φθινόπωρο να αντιμετωπίσουμε το απόλυτο αδιέξοδο. Ουσιαστικά, δηλαδή, τα αμέτρητα λουκέτα, καθώς και πρωτοφανείς δείκτες ανεργίας. Κινδυνεύουμε, δηλαδή, να εισέλθουμε ξανά, αμετάκλητα αυτή τη φορά, σε ένα νέο υφεσιακό σπιράλ, από το οποίο η χώρα θα εισέλθει σε μη αναστρέψιμη πορεία αφελληνισμού όλων των μορφών του εγχώριου επιχειρείν.

Περίπου το 80% των μικρομεσαίων επιχειρήσεων και των ελεύθερων επαγγελματιών δεν έχουν πρόσβαση σε δανεισμό από τις συστημικές τράπεζες, γιατί -να το πούμε και εδώ- ακόμα και η επιστρεπτέα προκαταβολή είναι δάνειο, κύριε Υπουργέ που δίνεται με αμιγώς τραπεζικά κριτήρια και ακόμη και σε αυτές επιχειρήσεις που έχουν την πρόσβαση, δεν έχουν την κρατική κάλυψη, ώστε να αισθάνονται ασφαλείς για να δανειστούν. Αυτό σημαίνει πολύ απλά ότι θα οχυρωθούν μέσα από τη συρρίκνωση, άρα και μέσα από τη μειωμένη απασχόληση, έναντι παντός κινδύνου, κατά την επερχόμενη επιχειρηματική περίοδο όλες οι επιχειρήσεις και νομίζω ότι είναι αναγκαίο, ακόμη και τώρα η Κυβέρνηση να αντιληφθεί, κύριε Υπουργέ ότι η επιστρεπτέα προκαταβολή πρέπει να μετατραπεί από δάνειο σε κρατική ενίσχυση και ότι πρέπει το ΤΕΠΙΧ να μη μετατραπεί σε μία χρηματοοικονομική ευνοιοκρατία υπέρ των λίγων και ισχυρών, αλλά σε μία χρηματοδοτική κοινότητα ισχυρών κρατικών εγγυήσεων και μεγάλης διασποράς ώστε σε περίπτωση νέας υγειονομικής και οικονομικής κρίσης, πράγμα το οποίο απεύχομαι, να έχουν προληπτικά ενισχυθεί επιχειρήσεις ανεξάρτητες από την εποχιακή οικονομία, έτσι ώστε να διατηρηθεί όσο το δυνατόν μεγαλύτερος αριθμός θέσεων εργασίας, αλλά και να προωθηθούν οι επενδύσεις στον πρωτογενή και δευτερογενή τομέα της οικονομίας.

Η Κυβέρνηση κλείνει τα μάτια, απλά ξορκίζοντας το πρόβλημα, αλλά το πρόβλημα είναι εδώ και δεν αντιμετωπίζεται με νεοφιλελεύθερες ιδεοληψίες. Περίπου 45 δισεκατομμύρια ευρώ βρίσκονται στην άμεση διάθεση του Ελληνικού Δημοσίου, της Ελληνικής Κυβέρνησης μέσα στον επόμενο ενάμιση χρόνο και όλες οι παραγωγικές τάξεις έχουν αντιληφθεί ότι πίσω από την κυνικά μονόπλευρη και εμμονική, θα έλεγα εγώ, στάση της Κυβέρνησης κρύβεται η απόπειρα βίαιου μετασχηματισμού του συνόλου της ελληνικής οικονομίας, επιτρέψτε μου να πω, σε μία ειδική οικονομική ζώνη, που θα εξυπηρετεί με μισθούς πείνας το διεθνές κεφάλαιο, το οποίο αντιμετωπίζει ήδη το αναδυόμενο πρόβλημα της εφοδιαστικής του αλυσίδας από την Κίνα και τις τρίτες χώρες.

Κυρίες και κύριοι συνάδελφοι, πιστεύω ότι ο θεσμικός μας ρόλος, εφόσον ανταποκριθήκατε θετικά στο αίτημα της ΓΣΕΒΕΕ που δεν είναι σήμερα εδώ, για κοινή συνεδρίαση των Επιτροπών Οικονομικών και Παραγωγής και Εμπορίου, να δηλώσουμε με σαφήνεια με ποιου το μέρος είμαστε και υπέρ ποιων θα δώσουμε αυτή την υπαρξιακού χαρακτήρα μάχη που έρχεται. Θέλουμε μία κυβέρνηση δηλαδή που θα αξιοποιήσει στο έπακρο, κύριε Πρόεδρε, το ευρωπαϊκό πλαίσιο της έκτακτης ανάγκης και την ευελιξία της αναστολής του συμφώνου σταθερότητας υπέρ αυτών που με τους φόρους τους και, αν θέλετε, με την εργασία τους κράτησαν όρθια την Ελλάδα στα δύσκολα χρόνια της προηγούμενης δεκαετούς κρίσης. Ευχαριστώ πολύ.

**ΓΕΩΡΓΙΟΣ ΒΛΑΧΟΣ (Προεδρεύων των Επιτροπών):**Τον λόγο έχει η κυρία Καφαντάρη.

**ΧΑΡΑ ΚΑΦΑΝΤΑΡΗ:** Σας ευχαριστώ, κύριε Πρόεδρε. Πραγματικά, κάνουμε σήμερα μία συζήτηση, ενώ η ενημέρωση η οποία υπήρχε, ήταν ότι θα κληθεί η ΓΣΕΒΕΕ, η Γενική Συνομοσπονδία Επαγγελματιών Βιοτεχνών, οι οποίοι θα τοποθετηθούν για τα θέματά τους και με βάση την επιστολή την οποία έχουν στείλει σε όλα τα Κόμματα με τα αιτήματά τους.

Εκτιμούμε σε πρώτη φάση ότι διαφορετική θα ήταν η συζήτηση αν ήταν παρούσα η ΓΣΕΒΕΕ, από αυτό το οποίο γίνεται σήμερα, που επιτρέψτε μου, μπορεί να θυμίζει περισσότερο και διαδικασία κοινοβουλευτικού ελέγχου. Άλλωστε, έχουμε και πολλή ευχέρεια και εχθές έγινε μια συζήτηση σχετική και επίκαιρες ερωτήσεις γίνονται. Όλα αυτά, κατά την άποψή μας, ίσως γιατί η Κυβέρνηση δεν θέλει να δει μπροστά της αν και γνωρίζει ,ποια είναι η πραγματικότητα στην επιχειρηματικότητα στη χώρα μας.

 Θα ήθελα έτσι καλοπροαίρετα να ρωτήσω τους Υπουργούς και ειδικά τον «λαλίστατο» Υπουργό Ανάπτυξης αν έχει περπατήσει σε γειτονιές στην Ελλάδα, στην Αθήνα εν προκειμένω, να δει ποια είναι η κατάσταση η οποία επικρατεί μεταξύ των μικρομεσαίων και των μικροεμπόρων;

Πιστεύω ότι είναι εντελώς διαφορετικά από αυτά τα οποία παρουσιάστηκαν σήμερα. Μας δώσατε, κύριε Υπουργέ και κάποια αριθμητικά στοιχεία για τις επιχειρήσεις που κλείνουν, που ανοίγουν, αυτές και ότι το πρόβλημα ίσως δεν είναι τόσο μεγάλο, αλλά η εικόνα η οποία υπάρχει στην πραγματικότητα, είναι εντελώς διαφορετική. Όπως αναφέρει και η ΓΣΕΒΕΕ μία στις εφτά επιχειρήσεις θα κλείσουν αν συνεχιστεί η ίδια τακτική ,όχι μόνο του μεγάλου προβλήματος της πανδημίας, που όλοι απευχόμαστε να συνεχιστεί και να μείνει μέχρι εδώ, αλλά και το πώς η Κυβέρνηση στήριξε την επιχειρηματικότητα που αν μη τι άλλο είναι το 88%, η ραχοκοκαλιά - όπως όλοι λέμε στα λόγια, αλλά στην πράξη πως το στηρίζουμε - της ελληνικής οικονομίας; Έχουν χαθεί θέσεις εργασίας, βέβαια. Πάρα πολλά καταστήματα δεν άνοιξαν μετά την ακύρωση, το τέλος του lockdown.

 Θα ήθελα εδώ να σημειώσω τα εξής. Υπάρχει μια αναντιστοιχία σε αυτό που γίνεται στην Ευρώπη και σε αυτό που γίνεται στη χώρα μας . Η Ευρώπη - και εδώ πέρα και με βάση τα στοιχεία της ΓΣΕΒΕΕ, αναφέρεται στην Ευρώπη ότι ουσιαστικά οι επιχειρήσεις επιδοτούνται. Στη χώρα μας δανειοδοτούνται. Αυτό είναι μία ποιοτική διαφορά. Η οικονομική βοήθεια που προσέφερε η Ελλάδα σε επιχειρήσεις και νοικοκυριά για ανακούφιση από τις επιπτώσεις, φαίνεται, είναι περιορισμένης έκτασης, ενώ από την άλλη μεριά η σύνθεσή τους δημιουργεί προϋποθέσεις, η αναμενόμενη ύφεση να διαρκέσει αρκετά, περισσότερο από ένα χρόνο.

Για να έχουμε μία συγκρίσιμη εικόνα οικονομικών μέτρων που εφαρμόστηκαν από τη μια άκρη της Ευρώπης έως την άλλη, πρέπει να πούμε τα εξής στοιχεία. Με βάση τα στοιχεία οι ενισχύσεις της Ελλάδας ήταν πολύ μικρές, οι άμεσες δημοσιονομικές ενισχύσεις 1,1% του ΑΕΠ, όταν στη Γαλλία, την Πορτογαλία, ανήλθαν σε 2,4% και 2,5% του ΑΕΠ, αντίστοιχα, ενώ στη Γερμανία έφτασαν στο 10,1% του ΑΕΠ. Από την άλλη μεριά οι παρατάσεις πληρωμών φορολογικών και άλλων υποχρεώσεων, ανέρχονται σε 2% στην Ελλάδα όταν στη Γαλλία, την Πορτογαλία, την Ιταλία, την Ισπανία 9,4% 11,1% 13,2% 14,6%. Δεν θα αναφέρω και άλλα νούμερα τα οποία αποδεικνύουν, ακριβώς, αυτό που είπα.

 Πραγματικά, αν πιστεύουμε ότι πρέπει η επιχειρηματικότητα και ειδικά η μικρομεσαία επιχειρηματικότητα να επιβιώσει, πρέπει, ουσιαστικά να στηριχτεί. Δεν το βλέπουμε αυτό να γίνεται από την πλευρά της Κυβέρνησης, δυστυχώς. Γεννάται ένα ερωτηματικό, αν πραγματικά θέλουμε τη μικρομεσαία επιχειρηματικότητα ή μόνον μεγάλους επιχειρηματικούς ομίλους. Η ΓΣΕΒΕΕ έχει καταθέσει συγκεκριμένες προτάσεις.

Ακούσαμε, κατά κάποιο τρόπο, ερωτηματικά, «κοροϊδευτικά», ότι εσείς εκπροσωπείτε τη ΓΣΕΒΕΕ. Εμείς μιλάμε με τις επιχειρήσεις, μιλάμε με τα Επιμελητήρια, μιλήσαμε με τη ΓΣΕΒΕΕ. Πάρα πολλά κομμάτια από τα αιτήματά τους, να μην πω η πλειοψηφία, είναι και μέσα στο Πρόγραμμα το οποίο ουσιαστικά έχουμε καταθέσει, «Μένουμε Όρθιοι Ένα», «Μένουμε Όρθιοι Δύο». Άρα, πραγματικά ο διάλογος με τους κοινωνικούς φορείς και τάξεις δεν είναι προσχηματικός, είναι ουσιαστικός.

Έρχομαι τώρα και κλείνω με το εξής, κ. Πρόεδρε, το θέμα της εστίασης. Είναι πάρα πολύ σοβαρό για τα καταστήματα της εστίασης, που και με αυτούς φυσικά έχουμε συζητήσει, έχουμε κάνει τηλεδιασκέψεις και λοιπά. Υπάρχουν συγκεκριμένα αιτήματα. Ένα από αυτά είναι και το θέμα της αστικής ευθύνης, σε σχέση με τη μετάδοση του Covid/19-19, κάτι το οποίο ισχύει στον τουρισμό. Περιμένουμε από την Κυβέρνηση να κάνει το ίδιο και για τα καταστήματα εστίασης.

Έχω καταθέσει προσωπικά αναφορά από τις 19 Μαΐου, νομίζω, το έγγραφο το σχετικό της ΓΣΕΒΕΕ. Δεν έχει απαντηθεί η συγκεκριμένη αναφορά που καταθέσαμε. Πρέπει να πούμε εδώ πέρα ότι το θέμα των ενοικίων είναι πολύ σοβαρό, άρα την εστίαση πρέπει να τη δούμε παράλληλα με τα μέτρα που πάρθηκαν για τον τουρισμό. Δηλαδή, να συνεχιστεί η μείωση των ενοικίων και τον 7ο και τον 8ο μήνα.

Εδώ πέρα πρέπει να πούμε ότι, τα ζητήματα που μπαίνουν και από τη ΓΣΕΒΕΕ και από άλλους επιχειρηματικούς φορείς, να ξέρουμε επιτέλους η προκαταβολή φόρου σε τι ποσοστό θα μειωθεί. Ο κ. Πρωθυπουργός το σκέφτεται. Ακόμα δεν έχει τοποθετηθεί.

Τέλος, ένα άλλο αίτημα το οποίο υπάρχει, το πρόγραμμα «ΣΥΝ-ΕΡΓΑΣΙΑ» και αφορά τον τομέα της εστίασης, που απασχολεί μερικώς απασχολούμενους, ορισμένες μέρες και μειωμένο αριθμό ωρών, η συνεργασία αφορά την πλήρη απασχόληση. Ζητούν τα καταστήματα εστίασης να ενταχθούν, με αυτούς τους εργασιακούς όρους, στο συγκεκριμένο Πρόγραμμα. Ευχαριστώ κ. Πρόεδρε, για το ένα λεπτό.

**ΓΕΩΡΓΙΟΣ ΒΛΑΧΟΣ (Προεδρεύων των Επιτροπών):** Σας λέω ότι έχουν εγγραφεί πάρα πολλοί συνάδελφοι. Κάποιοι δεν θα μιλήσουν και η αιτία θα είναι γιατί κάποιοι δεν σέβεστε το χρόνο. Θέλουμε να συζητήσουμε για τη διαδικασία και όλοι πρέπει να κάνουμε αναφορά στη ΓΣΕΒΕΕ. Παρακαλώ πολύ, να συνδεθούμε με τον κ. Λεονταρίδη. Έχετε το λόγο κ. Λεονταρίδη.

**ΘΕΟΦΙΛΟΣ ΛΕΟΝΤΑΡΙΔΗΣ:** Καλημέρα και σας ευχαριστώ. Κυρίες και κύριοι συνάδελφοι, η Κυβέρνηση μετά την επιτυχή αντιμετώπιση της υγειονομικής κρίσης, η οποία σημειωτέων δεν έχει τελειώσει ακόμη και πρέπει όλοι να προσέχουμε, σχεδιάζει και παίρνει μέτρα καθημερινά, για να μείνουν όρθιες οι μικρές και μεγάλες επιχειρήσεις και παρέχει εφόδια και κίνητρα, ώστε να αξιοποιηθούν από αυτές προς όφελος των ιδίων, των εργαζομένων και της εθνικής οικονομίας.

Παράλληλα, από δω και πέρα, θα εμπλουτιστεί ο κεντρικός σχεδιασμός της Κυβέρνησης με μια τεράστια ευκαιρία από το Ευρωπαϊκό Ταμείο Ανάκαμψης, όπου προβλέπεται να διατεθούν δεκάδες δισεκατομμύρια από το Πρόγραμμα σε βάθος χρόνου, όχι μόνο να επουλώσουμε τις πληγές της οικονομίας, αλλά για να μεταμορφώσουμε την πατρίδα μας με ένα νέο, σύγχρονο, αναπτυξιακό σχέδιο.

Απαιτείται προετοιμασία, γρήγορος και επαρκής σχεδιασμός, προώθηση μεταρρυθμίσεων και υλοποίησή τους, ώστε να παραχθεί έργο που θα έχει ως αποτέλεσμα τις καλύτερες συνθήκες ζωής για τις επόμενες γενιές. Θα είναι μέγας άθλος για την πατρίδα μας, εάν αξιοποιήσουμε με τον καλύτερο δυνατό τρόπο αυτή τη μεγάλη ευκαιρία.

Η Κυβέρνηση αντιμετωπίζει τις επιπτώσεις της επιδημίας του κορονοϊού με υπευθυνότητα και αποτελεσματικότητα. Ειδικότερα σε ότι αφορά την ενίσχυση της ρευστότητας των επιχειρήσεων, η Κυβέρνηση έχει ενεργοποιήσει συγκεκριμένα εργαλεία, την επιστρεπτέα προκαταβολή συνολικού ύψους 2 δις ευρώ, της οποία η πρώτη φάση ολοκληρώθηκε με επιτυχία ενώ βρίσκεται σε εξέλιξη η δεύτερη, τις αναστολές των φορολογικών και ασφαλιστικών υποχρεώσεων νοικοκυριών και επιχειρήσεων, για όλους τους μήνες της κρίσης του κορονοϊού και η ρύθμισή τους σε 12 άτοκες δόσεις ή 24 δόσεις με χαμηλό επιτόκιο.

Επίσης, επιδότηση επιτοκίου όλων των επιχειρηματικών δανείων των επιχειρήσεων, οι οποίες ανήκουν σε πληρωμένους κλάδους, το κεφάλαιο κίνησης στο πλαίσιο του Ταμείου Επιχειρηματικότητας 2 – το ΤΕΠΙΧ II που λέμε. Το Ταμείο Εγγυοδοσίας της Ελληνικής Αναπτυξιακής Τράπεζας διαθέτει στην αγορά νέα δάνεια, που μέσω μόχλευσης φτάνουν τα 7 δισεκατομμύρια ευρώ και το υπό συζήτηση νέο θεσμικό πλαίσιο για τις μικροχρηματοδοτήσεις στις πολύ μικρές επιχειρήσεις, στα φυσικά πρόσωπα για τη σύσταση πολύ μικρών επιχειρήσεων, στα φυσικά πρόσωπα που ασκούν ατομική επιχειρηματική δραστηριότητα, σε άτομα που θέλουν, να εκπαιδευτούν, ώστε να μπουν στο χώρο της εργασίας και σε άτομα τα οποία ανήκουν σε ευάλωτες κοινωνικές ομάδες και η σχεδιαζόμενη γενναία μείωση στην προκαταβολή φόρου για τις επιχειρήσεις.

Εδώ θέλω, να ρωτήσω τον κ. Υπουργό, εάν σχεδιάζεται εν ευθέτω χρόνω η μείωση της εισφοράς αλληλεγγύης του τέλους επιτηδεύματος και του ΕΝΦΙΑ, ώστε να δοθεί μεγάλη ανάσα στους πολίτες και την αγορά. Σε όλα αυτά τα μέτρα που με εργώδη προσπάθεια υλοποιεί η Κυβέρνηση, η Αντιπολίτευση δείχνει μικροψυχία και στείρο αντιπολιτευτικό λόγο.

Κύριε Υπουργέ Οικονομικών, κ. Σταϊκούρα, ήθελα εδώ, να σας αναφέρω ότι κοντά στις οικονομικές συνέπειες από την πανδημία, οι τελευταίες φυσικές καταστροφές από πλημμύρες και χαλαζοπτώσεις έχουν πλήξει νοικοκυριά κι επαγγελματίες στην πόλη των Σερρών και σε τοπικά διαμερίσματα, όπως είναι η Ορεινή και η Πολιτεία οφείλει, να μεριμνήσει για τις αστικές αποζημιώσεις, όσο, φυσικά, και για τις αγροτικές το γρηγορότερο δυνατό. Επειδή η επικαιρότητα είναι αδυσώπητη και τα γεγονότα τρέχουν, θέλω, να σας αναφέρω ότι μετά από έντονη βροχόπτωση και χαλαζόπτωση στην περιοχή Ορεινή Σερρών, είχε ως συνέπεια την υπερχείλιση στο ποτάμι στην Κοιλάδα των Αγίων Αναργύρων στην πόλη των Σερρών με μεγάλες ζημιές σε υπόγεια σπιτιών, γκαράζ, αποθήκες και επαγγελματικούς χώρους.

Μεγάλες ζημιές, όμως, έγιναν και σε τοπικά διαμερίσματα, όπως η Ορεινή που σας είπα. Αυτά τα φερτά υλικά και οι τεράστιες ποσότητες ορμητικών υδάτων που πλημμύρισαν τα σπίτια προκάλεσαν καταστροφές και φθορές σε οικοσκευές οικογενειών της πόλης μας. Ζητούμε να αποζημιωθούν οι οικογένειες, που επλήγησαν οικονομικά από τις πλημμύρες, έτσι ώστε να έχουν τη δυνατότητα, να αποκαταστήσουν τις ζημιές, που υπέστησαν. Σας ευχαριστώ.

**ΓΕΩΡΓΙΟΣ ΒΛΑΧΟΣ (Προεδρεύων των Επιτροπών):** Εμείς σας ευχαριστούμε. Ο κ. Συρμαλένιος έχει το λόγο.

**ΝΙΚΟΛΑΟΣ ΣΥΡΜΑΛΕΝΙΟΣ:** Ευχαριστώ, κ. Πρόεδρε. Νομίζω με όλο το σεβασμό, κ. Πρόεδρε, ότι η επιλογή να μην έρθει η ΓΣΕΒΕΕ σήμερα, ήταν μια συνειδητή επιλογή. Δεν ήταν, απλώς, για να ανταλλάξουμε κάποιες απόψεις εμείς και εκ των υστέρων, να καλέσουμε τους φορείς και, βεβαίως, θέλουμε κι οι άλλοι φορείς οι παραγωγικοί, το ΕΒΕΑ και μια σειρά άλλοι φορείς, να έρθουν, να συζητήσουν αυτά τα ζητήματα και ενόψει και με παρουσία της Ένωσης Ελληνικών Τραπεζών, αλλά δε μπορεί, ο φορέας που κάνει το αίτημα, τελικά, να μην παρευρίσκεται, τελικά, να αποκλείεται.

Αυτό είναι πρωτόγνωρο, δεν έχει ξαναγίνει, τουλάχιστον, στα 8 χρόνια που είμαι εγώ βουλευτής, να ζητά ένας φορέας συνεδρίαση με ειδικό θέμα και η Επιτροπή, να «ρίχνει την μπάλα στην εξέδρα». Με όλο το σεβασμό, κ. Πρόεδρε, γιατί ξέρετε ότι σας εκτιμώ και προσωπικά.

**ΓΕΩΡΓΙΟΣ ΒΛΑΧΟΣ (Προεδρεύων των Επιτροπών):** Αφού με εκτιμάτε, μην το ξαναλέτε. Σας είπα για πολλοστή φορά ότι τη συνεδρίαση τη ζήτησαν οι Υπουργοί, η Κυβέρνηση.

**ΝΙΚΟΛΑΟΣ ΣΥΡΜΑΛΕΝΙΟΣ:** Τη συνάντηση την αποδέχθηκαν οι Υπουργοί κι έπρεπε εδώ να είναι και όλοι οι φορείς, έστω με τηλεδιάσκεψη. Ο κ. Σταϊκούρας σήμερα, ξεκινώντας επανέλαβε, ουσιαστικά, την ομιλία, που έκανε προχθές στο νομοσχέδιο περί μικροπιστώσεων και σε όλα τα χρηματοδοτικά εργαλεία, τα οποία ανέφερε, ένα προς ένα δεν υπάρχει μία επιστρεπτέα ενίσχυση. Όλα είναι χρηματοδοτικά εργαλεία δανεισμού. Επομένως, οι επιχειρήσεις και ιδιαίτερα οι μικρότερες που δεν έχουν τη δυνατότητα και τη δύναμη ν’ ανταπεξέλθουν, αλλά και οι εργαζόμενοι, βρίσκονται σε πάρα πολύ δεινή θέση και δεν μπορούν τα μέτρα αυτά να κρατήσουν την οικονομία όρθια, μέσα από αυτή την τεράστια κρίση που έχει υπάρξει μετά τη πανδημία.

Ο κ. Τσακαλώτος στην τοποθέτησή του έβαλε την ουσία του θέματος. Πέραν από την ανεπάρκεια των μέτρων, επεσήμανε τη στόχευση, επεσήμανε ότι δεν είναι μόνο μια οικονομική ενίσχυση που μπορεί να σώσει κάποιες επιχειρήσεις και την ελληνική οικονομία και την εργασία, αλλά με ποιους όρους θα μπαίνει αυτή η ενίσχυση και πού απευθύνεται. Πιστεύω ότι όλοι, μετά την πανδημία, θέλουμε να γίνουμε σοφότεροι και όταν λέω να γίνουμε σοφότεροι, μετά από την πανδημία και μετά από τρία μνημόνια, είναι προφανές ότι όλοι θέλουμε να υπάρξει ένα νέο παραγωγικό μοντέλο στη χώρα μας, το οποίο δε θα μας ξαναοδηγήσει στα όρια της χρεοκοπίας όπως έγινε το 2010, δε θα ξαναμπούμε σε μνημόνια και θα μπορεί η ελληνική οικονομία και η κοινωνία να ατενίζει ένα μέλλον με διαφορετικό τρόπο, αναπτύσσοντας τα συγκριτικά της πλεονεκτήματα που είναι τεράστια στη χώρα.

Εδώ, λοιπόν, μπαίνει το ερώτημα και το οποίο απευθύνεται προς τις τέσσερις συστημικές τράπεζες. Ξέρουμε όλοι ότι μέχρι το Μάιο είχαν διασφαλίσει, είχαν εισπράξει από την Ευρωπαϊκή Κεντρική Τράπεζα ένα ποσό γύρω στα 28 δις € με αρνητικό επιτόκιο. Διαβάζω σήμερα στον τύπο ότι έχουν εξασφαλίσει άλλα 35 δις € πάλι με αρνητικό επιτόκιο από την Ευρωπαϊκή Κεντρική Τράπεζα και από αυτά τα δις ελάχιστα έχουν καταλήξει στην πραγματική οικονομία. Τι σκέπτονται, λοιπόν, οι τέσσερις συστημικές τράπεζες; Θα άρουν τα γραφειοκρατικά εμπόδια; Θα μειώσουν τις εξασφαλίσεις οι οποίες είναι δυσβάστακτες; Θα μειώσουν τα επιτόκια, έτσι ώστε να μπορούν, πραγματικά, να δανειστούν οι μικρότερες και μεσαίες επιχειρήσεις για να μπορεί να προχωρήσει η ελληνική οικονομία ή θα συνεχίσουν στην ίδια λογική;

Κύριε Σταϊκούρα, μιλήσατε για τη δεύτερη φάση της επιστρεπτέας προκαταβολής και είπατε ότι μέχρι σήμερα το πρωί είχαν κάνει αίτηση 114.000 περίπου επιχειρήσεις. Είναι δυνατόν, όμως, οι όροι της αποδοχής ή μη, αυτών των επιχειρήσεων, από αυτές τις αιτήσεις, να γνωστοποιηθούν εκ των υστέρων, δηλαδή το Υπουργείο να βγάλει τους όρους αυτών των επιχειρήσεων που θα ενταχθούν εκ των υστέρων; Στα τυφλά, δηλαδή, κάνουν αίτηση οι επιχειρήσεις; Βεβαίως θα κάνουν, διότι έχουν τεράστιο πρόβλημα, αλλά εσείς δεν έχετε καθορίσει τους όρους και ένας από τους σημαντικούς όρους είναι κι εάν θα απαγορευθούν οι απολύσεις όλων αυτών των επιχειρήσεων που θα ενταχθούν στο πρόγραμμα.

Θα ήθελα να πω και κάτι για τον τουρισμό. Τα στοιχεία της Τράπεζας της Ελλάδος, τα οποία έρχονται, δείχνουν μια δραματική πτώση. Έχουμε μειωμένη κίνηση 96,2 και με μόλις 38.000 αφίξεις και 7 εκατ. € έσοδα για τον Απρίλιο, για το δε πρώτο τετράμηνο έχουμε εισπράξεις με μείωση 51,4 σε σχέση με την αντίστοιχη περσινή περίοδο. Θέλω να γνωρίζετε και κάτι επιπλέον. Τα μικρά τουριστικά καταλύματα δεν εντάσσονται σ’ αυτό το κατ’ επίφαση πρόγραμμα «Τουρισμός για όλους» και, βεβαίως, δεν εντάσσονται διότι δεν έχουν τα κλειδιά, σύμφωνα με τις κυβερνητικές αποφάσεις, να μπορούν να ενταχθούν σ’ αυτό το πρόγραμμα.

Τελειώνοντας, να πω ότι μιλάτε για τη μείωση της προκαταβολής φόρου. Στο δικό μας εκλογικό πρόγραμμα, εάν ήμασταν κυβέρνηση από την 1/1/2020 θα είχαμε μείωση 50% της προκαταβολής του φόρου. Δεν είμαστε, κ. Σταϊκούρα, γι’ αυτό γελάτε, αλλά εάν ήμασταν θα το κάναμε. Επίσης, ξέρετε πολύ καλά ότι ο ΦΠΑ στην εστίαση, τουλάχιστον για ένα διάστημα, θα έπρεπε να πέσει στο 6% και όχι μόνο στο 13%. Ευχαριστώ.

Στο σημείο αυτό, ο Προεδρεύων των Επιτροπών έκανε την β΄ ανάγνωση των καταλόγων των μελών των Επιτροπών.

Από τη Διαρκή Επιτροπή Παραγωγής και Εμπορίου παρόντες ήταν οι Βουλευτές κ.κ. Ανδριανός Ιωάννης, Αντωνιάδης Ιωάννης, Βλάχος Γεώργιος, Βολουδάκης Μανούσος-Κωνσταντίνος, Γιόγιακας Βασίλειος, Καιρίδης Δημήτριος, Καραμανλή Άννα, Καρασμάνης Γεώργιος, Κατσανιώτης Ανδρέας, Κέλλας Χρήστος, Κεφαλογιάννη Όλγα, Λεονταρίδης Θεόφιλος, Μπακογιάννη Θεοδώρα (Ντόρα), Μπουκώρος Χρήστος, Μπουτσικάκης Χριστόφορος–Εμμανουήλ, Οικονόμου Βασίλειος, Οικονόμου Ιωάννης, Παπαδόπουλος Μιχαήλ, Πιπιλή Φωτεινή, Ράπτη Ελένη, Σενετάκης Μάξιμος, Σιμόπουλος Ευστράτιος (Στράτος), Σούκουλη-Βιλιάλη Μαρία-Ελένη (Μαριλένα), Σταμενίτης Διονύσιος, Ταγαράς Νικόλαος, Τραγάκης Ιωάννης, Φόρτωμας Φίλιππος, Χαρακόπουλος Μάξιμος, Αποστόλου Ευάγγελος, Μεϊκόπουλος Αλέξανδρος, Ζαχαριάδης Κωνσταντίνος, Καφαντάρη Χαρά, Κόκκαλης Βασίλειος, Παππάς Νικόλαος, Πέρκα Θεοπίστη (Πέτη), Σαντορινιός Νεκτάριος, Τζανακόπουλος Δημήτριος, Τσίπρας Γεώργιος, Φάμελλος Σωκράτης, Αρβανιτίδης Γεώργιος, Γκόκας Χρήστος, Κατρίνης Μιχαήλ, Πάνας Απόστολος, Παφίλης Αθανάσιος, Μανωλάκου Διαμάντω, Κατσώτης Χρήστος, Αβδελάς Απόστολος, Βιλιάρδος Βασίλειος, Αρσένης Κρίτων-Ηλίας και Λογιάδης Γεώργιος.

Από τη Διαρκή Επιτροπή Οικονομικών Υποθέσεων παρόντες ήταν οι Βουλευτές κ.κ. Αμανατίδης Γεώργιος, Αμυράς Γεώργιος, Αναστασιάδης Σάββας, Μπίζιου Στυλιανή, Ακτύπης Διονύσιος, Βούλτεψη Σοφία, Δημοσχάκης Αναστάσιος, Ιατρίδη Τσαμπίκα (Μίκα), Καββαδάς Αθανάσιος, Καλαφάτης Σταύρος, Καλογιάννης Σταύρος, Καραγκούνης Κωνσταντίνος, Δούνια Παναγιώτα (Νόνη), Κατσαφάδος Κωνσταντίνος, Κεδίκογλου Συμεών (Σίμος), Κελέτσης Σταύρος, Κοντογεώργος Κωνσταντίνος, Λιβανός Παναγιώτης – Σπυρίδων (Σπήλιος), Μακρή Ζωή (Ζέττα), Μπούγας Ιωάννης, Κουτσούμπας Ανδρέας, Παπαδημητρίου Χαράλαμπος (Μπάμπης), Ρουσόπουλος Θεόδωρος, Σαλμάς Μάριος, Σπανάκης Πέτρος - Βασίλειος, Στύλιος Γεώργιος, Κούβελας Δημήτριος, Τσαβδαρίδης Λάζαρος, Αλεξιάδης Τρύφων, Γκιόλας Ιωάννης, Ελευθεριάδου Σουλτάνα, Μαμουλάκης Χαράλαμπος (Χάρης), Ξανθόπουλος Θεόφιλος, Παπαδόπουλος Αθανάσιος, Παπανάτσιου Αικατερίνη, Συρμαλένιος Νικόλαος, Τζάκρη Θεοδώρα, Τσακαλώτος Ευκλείδης, Φλαμπουράρης Αλέξανδρος, Χαρίτσης Αλέξανδρος (Αλέξης), Χατζηγιαννάκης Μιλτιάδης, Μουλκιώτης Γεώργιος, Μπιάγκης Δημήτριος, Σκανδαλίδης Κωνσταντίνος, Καραθανασόπουλος Νικόλαος, Κομνηνάκα Μαρία, Παπαναστάσης Νικόλαος και Χήτας Κωνσταντίνος.

**ΓΕΩΡΓΙΟΣ ΒΛΑΧΟΣ (Προεδρεύων των Επιτροπών):** Και εμείς ευχαριστούμε. Το λόγο έχει ο κ. Παππάς.

**ΝΙΚΟΛΑΟΣ ΠΑΠΠΑΣ:** Ευχαριστώ, κύριε Πρόεδρε. Ζητώ συγνώμη από τον κύριο Βολουδάκη. Ζήτησα να προηγηθώ, διότι υπάρχει μία υποχρέωση, η οποία είναι λίγο ανελαστική.

Θα ήθελα να ξεκινήσω από το ζήτημα της αποζημίωσης των εργαζομένων της παλαιάς εφημερίδας της ΕΛΕΥΘΕΡΟΤΥΠΙΑΣ. Το Δίκαιο που πρέπει να εφαρμοστεί είναι το Δίκαιο που υπήρχε όταν γεννήθηκε η αξίωση και το αίτημα. Και θέλω να καλέσω και την Κυβέρνηση, αλλά και τις ίδιες τράπεζες να ικανοποιήσουν το αίτημα των εργαζομένων. Είναι 850 εργαζόμενοι, οι οποίοι τα δικαιούνται αυτά τα λεφτά, οι οποίοι -το γνωρίζετε και εσείς ότι- θα τα κερδίσουν αυτά τα λεφτά. Μην τους καθυστερείτε. Δεν υπάρχει απολύτως κανένας λόγος.

Δυστυχώς, είμαστε σε μία περίοδο, τώρα, που έρχομαι να πω ότι από αυτά που ακούμε και από την Κυβέρνηση και από τη μεριά των τραπεζών έχουν το εξής μείζον πρόβλημα: Ότι τα τραπεζικά κριτήρια δανεισμού είναι ανεπαρκή για να λύσουν το κορυφαίο ζήτημα της ελληνικής επιχειρηματικότητας, αυτή τη στιγμή. Διότι, δεν μπορεί καμία πλευρά. Δυστυχώς, η ελληνική επιχειρηματικότητα είναι απούσα.

Κύριε Πρόεδρε, πρέπει να επαναληφθεί η συνεδρίαση -το επαναλαμβάνω για τα Πρακτικά-, διότι δεν μπορεί καμία πλευρά να θεωρήσει ότι είναι επαρκές το πλαίσιο. Και λυπάμαι όταν το ακούω αυτό από κυβερνητικά χείλη. Ένα πλαίσιο, το οποίο αφήνει εκτός χρηματοδότησης την τεράστια πλειοψηφία των ελληνικών επιχειρήσεων.

Και προσέξτε να δείτε. Με κυβερνητική απόφαση, 87% των κλάδων είναι πληττόμενοι. Στα δικά σας τα κριτήρια, τα κριτήρια των τραπεζών, είναι φερέγγυοι; Αυτό είναι μείζον ζήτημα, διότι δεν μπορούμε να έχουμε τράπεζες να κινούνται με την κεκτημένη ταχύτητα. Και αν έχουν ανεπαρκείς για την οικονομία κανόνες, πρέπει να τους δούμε.

Και πρέπει να συγκροτήσει και η Κυβέρνηση ανάλογα εργαλεία, τα οποία, σε αυτό το μείζον ζήτημα, να απαντούν. Να σχεδιάσουμε εργαλεία, τα οποία επιδοτούν από 80% έως 100% του δανείου. Δεν είναι -και απευθύνομαι στους εκπροσώπους των τραπεζών- πλέον το πρόβλημα της κουλτούρας πληρωμών το μείζον και αυτό που πάτε να επιλύσετε. Το εγχειρίδιο σας αυτό το πρόβλημα πάει να επιλύσει: Αναζητά την επιχείρηση, η οποία δεν θα εξυπηρετήσει το δάνειό της.

Είμαστε μέσα σε μία βαθιά κρίση. Και εσείς καλείστε να σκεφτείτε «έξω από το κουτί». Διότι τα συμφέροντα και των καταθετών σας και των μετόχων σας είναι ταυτισμένα με τα συμφέροντα της εθνικής οικονομίας. Και η εθνική οικονομία πρέπει να ανακάμψει και δεν θα ανακάμψει με τις συνταγές διαφόρων «μάγων», που νομίζουν ότι η πραγματική οικονομία είναι σαν το διακόπτη που αναβοσβήνει τη λάμπα. Τον κατεβάζεις, τον ξανά ανεβάζεις και είσαι στην ίδια κατάσταση με αυτή που ήσουν πριν. Το λέω για να το ακούσει και ο ελληνικός λαός.

Αυτή τη στιγμή, οι ελληνικές τράπεζες δεν έχουν πρόβλημα ρευστότητας. Έχουν 28 δισεκατομμύρια ρευστότητας. Αδυνατούν, όμως, με τα υπάρχοντα εργαλεία να λύσουν το μείζον πρόβλημα της φερεγγυότητας των ελληνικών επιχειρήσεων. Και αυτό δεν μπορεί να το προσπερνάμε. Ούτε να έχουμε πολιτικές ηγεσίες που να έρχονται εδώ να λένε ότι τα εργαλεία, τα οποία έχουν δρομολογηθεί είναι και επαρκή και θαυμάσια και κινηθήκανε και με μεγάλη ταχύτητα. Και η αγορά να είναι έξω και από τις τράπεζες, αλλά και από τη σημερινή συζήτηση. Και αυτό –επαναλαμβάνω- δεν μας τιμά.

Έχει βουίξει ο τόπος, πρέπει να πω, με το τι ακριβώς συμβαίνει και πώς ακριβώς τα οικονομικά εργαλεία της πολιτείας διοχετεύονται στην αγορά. Εκπρόσωποί σας -απευθύνομαι στους εκπροσώπους των τραπεζών- λένε ότι το μέγιστο ποσό ρευστότητας, το οποίο έχουν διοχετεύσει, πάει στους πελάτες που χαρακτηρίζονται «ΑΑΑ». Επαναλαμβάνω, δεν είναι αυτό το πρόβλημα. Αυτοί οι πελάτες θα είχαν πρόσβαση σε ρευστότητα, είτε είχαμε κορωνοϊό, είτε δεν είχαμε, είτε υπήρχαν προγράμματα εγγυήσεων, είτε δεν υπήρχαν.

Μη μου λέτε όχι. Μη μου λέτε όχι, γιατί έχω τα τεκμήρια. Μη μου λέτε όχι, σας παρακαλώ πάρα πολύ.

Λοιπόν, δεν ξέρω τι θέλει να κάνει η πολιτική ηγεσία, αλλά δεν είστε εσείς αρμόδιοι να κάνετε αναπτυξιακή στρατηγική στη δημοκρατία μας. Και αυτές πρέπει να είναι καθαρές κουβέντες. Θα πρέπει να κινείστε μέσα στο πλαίσιο των πολιτικών που χαράσσει η πολιτεία. Αυτό σημαίνει δημοκρατική νομιμότητα. Δεν έχετε δική σας ατζέντα.

Η ατζέντα πρέπει να είναι η ατζέντα της πολιτείας. Είναι άλλη κυβέρνηση, έχουμε πολιτικές διαφωνίες, βεβαίως, αλλά είμαστε υπόλογοι στο δημοκρατικό κανόνα και εσείς βεβαίως στους καταθέτες σας και στους μετόχους σας, των οποίων, κατά τη γνώμη τη δική μας, τα συμφέροντα δεν τα προστατεύετε όταν πολιτεύεστε έτσι. Είναι και τα δυο σας χέρια δεμένα πίσω από την πλάτη;

Πείτε το στην πολιτική ηγεσία και δώστε μας εμάς τη δουλειά να συζητήσουμε εργαλεία που αυτό το πρόβλημα θα το λύνουμε. Οφείλετε να δώσετε αναλυτικά τα στοιχεία, ποιος πήρε τι, πόσες αιτήσεις γίνανε, σε ποιους κλάδους ήτανε, τι πόσα έχουν εκταμιευθεί, για να έχουμε κι εμείς την απολύτως πλήρη εικόνα και να κρίνουμε εάν αυτά τα εργαλεία είναι επαρκή ή δεν είναι επαρκή. Έχουν δει το φως της δημοσιότητας διάφορα πράγματα, έχει υπάρξει καταγγελία, η οποία έχει φθάσει και σε εμάς, ότι αποκλείστηκε τράπεζα ενώ της είχε εγκριθεί το εγγυοδοτικό, αν δεν κάνω λάθος ήταν για τις εγγυήσεις του εργαλείου του Covid/19, όχι του ΤΕΠΙΧ ΙΙ, ενώ είχε εγκριθεί αρχικώς ότι η τράπεζα έδωσε εντολή να κοπούν όσες αιτήσεις ήταν για ποσά κάτω των διακοσίων χιλιάδων ευρώ.

Υπάρχουν καταγγελίες ότι δεν τηρούνταν αυστηρά η σειρά προτεραιότητας. Θα χρειασθεί να καταθέσετε αναλυτικά τα στοιχεία. Αναλυτικά θα τα καταθέσετε τα στοιχεία. Από αυτή τη βάσανο δεν θα ξεφύγει κανένας, ούτε εσείς ως διοικητές ούτε η Κυβέρνηση ούτε η εθνική αντιπροσωπεία. Εδώ, θα μάθουμε όλοι τι γινότανε και είναι μεγάλη χαμένη ευκαιρία και για την Επιτροπή μας κύριε Πρόεδρε και λυπάμαι. Και θα το ξαναπώ άλλη μια φορά, διότι εδώ πέρα θα μπορούσαμε να έχουμε ακούσει περιπτώσεις και συγκεκριμένα πράγματα για το ποιος είναι ο μηχανισμός αποκλεισμού της ελληνικής επιχειρηματικότητας στη συντριπτική της πλειοψηφία από τα εγγυοδοτικά εργαλεία της πολιτείας.

Τέλος, απευθύνομαι στην Κυβέρνηση και λέω το εξής. Προσέξτε, το μοντέλο κατά το οποίο εγκαταλείπετε οποιαδήποτε δυνατότητα να σχεδιάσετε, να ιεραρχήσετε και να προκρίνεται εσείς αναπτυξιακή στρατηγική είναι το πλέον ακατάλληλο για τους καιρούς που ζούμε. Η οικονομία μας θα υποστεί μεγάλα προβλήματα ήδη έχει αρχίσει και πληρώνει το τίμημα και της δικής σας αδράνειας και οφείλετε, ανεξαρτήτως και των πολιτικών και των ιδεολογικών μας διαφορών, να ανακτήσετε την πρωτοκαθεδρία στο σχεδιασμό. Να ανακτήσετε την πρωτοκαθεδρία στο σχεδιασμό εκτός και αν τα αποτελέσματα του συνόλου των πολιτικών που έχετε δρομολογήσει εσείς τα παίρνετε στην πλάτη σας. Θα ακούσουμε και την πλευρά των τραπεζών βεβαίως, αλλά εδώ θα πρέπει αυτό το μείζων πρόβλημα να λυθεί.

**ΓΕΩΡΓΙΟΣ ΒΛΑΧΟΣ (Προεδρεύων των Επιτροπών):** Το λόγο έχει ο κ. Βολουδάκης.

**ΜΑΝΟΥΣΟΣ - ΚΩΝΣΤΑΝΤΙΝΟΣ ΒΟΛΟΥΔΑΚΗΣ:** Ευχαριστώ κύριε Πρόεδρε, κυρίες και κύριοι συνάδελφοι, κυρίες και κύριοι της Ενώσεως των Τραπεζών, η Κυβέρνηση σχεδίασε την αντίδρασή της στις οικονομικές συνέπειες της πανδημίας κατά τρόπο αποτελεσματικό και ταχύ. Φάνηκε από τα όσα αναλυτικά μας παρουσίασαν οι δύο Υπουργοί και δεν θέλω να επεκταθώ επ’ αυτού. Υπάρχει όμως ένας αδύναμος κρίκος και λυπούμαι που χρησιμοποιώ αυτό τον όρο, δεν μπορώ να χρησιμοποιήσω άλλον, υπάρχει ένας αδύναμος κρίκος στην αντίδρασή μας και αυτός είναι το τραπεζικό μας σύστημα. Ενδεχομένως για λόγους αντικειμενικούς, ενδεχομένως λόγω της κληρονομιάς του παρελθόντος των κόκκινων δανείων, δεν είμαι όμως βέβαιος ότι είναι μόνο αυτό και το λέω εστιάζοντας σε κάτι που έχω αναδείξει και σε άλλη περίσταση στην Επιτροπή Οικονομικών, είναι όμως καλή ευκαιρία τώρα που έχουμε εδώ και την εκπροσώπηση των τραπεζών να το συζητήσουμε και αυτό. Πριν την κρίση του κορονοϊού, όπως προκύπτει από τα στοιχεία της τελευταίας ενδιάμεσης Έκθεσης της Τράπεζας της Ελλάδος, παρατηρούμε το εξής: Ενώ το 2019, οι τράπεζες είχαν πολύ μεγαλύτερη ρευστότητα από ότι το 2018, διότι αυξήθηκαν τα κέρδη τους, διότι επέστρεψαν οι καταθέσεις κ.λπ., παρόλα αυτά η πιστωτική επέκταση ήταν πολύ μικρότερη από όσο αυτή η αύξηση της ρευστότητας θα δικαιολογούσε.

Παρόλα αυτά, η πιστωτική επέκταση ήταν πολύ μικρότερη από όσο αυτή η αύξηση της ρευστότητας θα δικαιολογούσε. Και μάλιστα, όσο υπήρχε κατ’ ουσίαν προέκυπτε από αναχρηματοδοτήσεις δανείων μεγάλων επιχειρήσεων. Δεν είναι αυτό, αυτό που χρειάζεται ελληνική οικονομία αυτή τη στιγμή. Και τώρα, στα χρηματοδοτικά εργαλεία τα οποία η κυβέρνηση σχεδίασε για την αντιμετώπιση των συνεπειών της πανδημίας, βλέπουμε και πάλι τις μικρομεσαίες επιχειρήσεις να μένουν πίσω. Θα ακούσω με μεγάλο ενδιαφέρον όσα έχουν να μας πουν οι τράπεζες για τα στοιχεία τα συγκεκριμένα, πόσοι πήραν, πόσοι θα πάρουν δάνεια και ποιες κατηγορίες επιχειρήσεων θα ανήκουν, αλλά ακούμε την κοινωνία, ακούμε την αγορά και ξέρουμε ότι αυτή τη στιγμή, οι μικρομεσαίες επιχειρήσεις στην Ελλάδα αισθάνονται αποκλεισμένες.

Η Ε.Ε. σχεδίασε την αντίδρασή της στην πανδημία και μαζί και η ελληνική κυβέρνηση, αξιοποιώντας τον όρο της έννοιας της προβληματικής επιχείρησης. Ό,τι δεν είναι προβληματική επιχείρηση ενισχύεται για να μην πάνε λεφτά χαμένα για επιχειρήσεις που δεν θα είχαν καμία τύχη έτσι κι αλλιώς. Ο ορισμός της προβληματικής επιχείρησης υπάρχει σε Ευρωπαϊκό Κανονισμό, και βέβαια, αναλύεται και στην εθνική νομοθεσία. Και προβλέπει, μεταξύ άλλων, βασικό κριτήριο να μην έχει απολέσει μια επιχείρηση το μισό της κεφάλαιο. Σε αυτό θα πρέπει να βασιστούν και οι τράπεζες και όχι, μέσα σ' αυτές τις συνθήκες, να βάζουν πολλά πρόσθετα άλλα κριτήρια, γιατί με αυτό τον τρόπο καταλήγουμε στο αποτέλεσμα που είδαμε να μην παίρνουν, δηλαδή, οι μικρομεσαίες επιχειρήσεις δάνεια.

Αυτή τη στιγμή, οι τράπεζες λειτουργούν σε ένα νέο περιβάλλον. Στην οικονομία, στην αγορά, όλα τελικά, ποσοτικοποιούνται. Οι ευρωπαϊκές εποπτικές αρχές έχουν «χαλαρώσει» τα κριτήρια που πρέπει να πληρούν οι τράπεζες για τη λειτουργία τους και τα κεφαλαιακά και της ρευστότητας. Αυτό ποσοτικοποιείται. Αυτό απελευθερώνει κεφάλαιο. Πόσο κεφάλαιο; Αυτή την άσκηση θα πρέπει να την κάνουν οι τράπεζες και να μας ενημερώσουν. αλλιώς θα πρέπει να την κάνει η κυβέρνηση. Και να πει ότι από την από τα μέτρα που έλαβαν οι ευρωπαϊκές εποπτικές αρχές απελευθερώθηκε τόσο κεφάλαιο για τις ελληνικές τράπεζες. Που πήγε αυτό το κεφάλαιο;

Και βέβαια, η εγγυοδοσία του ελληνικού δημοσίου για το δανεισμό δημιουργεί επίσης ένα ευνοϊκό περιβάλλον καθώς, τα δάνεια που δίνονται μέσα σε αυτό το πλαίσιο σταθμίζονται ως προς τον κίνδυνό τους ευνοϊκά για τις τράπεζες. Άρα, πάλι απελευθερώνουν, κατ’ ουσία κεφάλαιο. Πόσο είναι αυτό; Αν δεν το υπολογίσουν οι τράπεζες θα πρέπει να υπολογίζουμε εμείς και να δούμε τι πρέπει να περιμένουμε.

Ξέρετε, σας μιλά αυτή τη στιγμή, άνθρωπος που πιστεύει, ότι ο αποτελεσματικότερος μηχανισμός κατανομής πόρων είναι αυτός της αγοράς. Δεν μιλά ένας κρατιστής. Όμως, στις συνθήκες που ζούμε, είναι σαφές ότι πρέπει η πολιτεία να ασκήσει το ρόλο της το ρυθμιστικό για να αποφύγουμε τα χειρότερα από τις συνέπειες που ζούμε. Δεν αντιμετωπίζονται οι πανδημίες με τρόπους θεωρητικούς των μεγάλων φιλοσόφων της οικονομίας του παρελθόντος, αντιμετωπίζονται με πρακτικούς τρόπους σαν αυτούς που σχεδιάζονται.

Όμως, ξέρετε πέραν αυτού, το ελληνικό τραπεζικό σύστημα δεν μπορεί να επικαλεστεί τους όρους και τις συνθήκες της αγοράς για να απαντήσει στα όσα είπα μέχρι τώρα. Γιατί το κεφάλαιο του ελληνικού τραπεζικού συστήματος το μεγαλύτερο μέρος του κεφαλαίου του ελληνικού τραπεζικού συστήματος, είναι αναβαλλόμενες φορολογικές υποχρεώσεις. Η πολιτεία έλαβε αυτό το μέτρο, η πολιτεία ενίσχυσε με αυτό τον τρόπο τις τράπεζες -και καλά το έκανε όταν το έκανε, γιατί, τράπεζες χρειαζόμαστε και πρέπει να μπορούν να λειτουργήσουν οι τράπεζες, γιατί διαφορετικά θα καταρρεύσει η οικονομία- αλλά υπάρχουν όρια. Οι τράπεζες σήμερα, έχουν ήδη ζητήσει από τον SSM παράταση του καθεστώτος αξιοποίησης αυτού του θεσμικού πλαισίου του αναβαλλόμενου φόρου. Θα πρέπει η πολιτεία και οι ευρωπαϊκές τοπικές αρχές αλλά και η κυβέρνηση εν προκειμένω στην Ελλάδα, να δει τους όρους ξανά με τους οποίους θα παρασχεθεί, αν παρασχεθεί, η όποια τέτοια διευκόλυνση.

Γιατί ξέρετε εδώ το κράτος, η πολιτεία είναι χαμένη από πολλές πλευρές. Χαμένη, γιατί ρευστότητα δεν πάει στην μικρομεσαία επιχειρηματικότητα στην αγορά, χαμένη γιατί, κατ’ ουσία, παρέχει κεφάλαιο στις τράπεζες και ξαναλέω δεν αναφέρομαι στις ανακεφαλαιοποιήσεις μόνο του παρελθόντος, αλλά και στον αναβαλλόμενο φόρο και ειδικά με αυτό το τελευταίο χαμένη, γιατί παρέχει κεφάλαιο χωρίς να έχει και έλεγχο. Δεν δίνει κεφάλαιο για να πάρει μετοχές. Δίνει ένα θεωρητικό νομικά σχεδιασμένο κεφάλαιο, που είναι ο αναβαλλόμενος φόρος. Σε όλα αυτά περιμένουμε απαντήσεις. Σας ευχαριστώ.

**ΓΕΩΡΓΙΟΣ ΒΛΑΧΟΣ (Προεδρεύων των Επιτροπών):** Ευχαριστούμε. Συνεχίζουμε με τον κύριο Λογιάδη.

**ΓΕΩΡΓΙΟΣ ΛΟΓΙΑΔΗΣ:** Ευχαριστώ, κύριε Πρόεδρε. Σήμερα μιλάμε για την παροχή ρευστότητας. Είπε ο Υπουργός Οικονομικών ότι: «Από τις τράπεζες προσδοκούμε» και ο Υπουργός Ανάπτυξης είπε: «Οι τράπεζες να εφαρμόζουν μεγαλύτερη ελαστικότητα και ότι το ΤΕΠΙΧ II έχει δώσει 1483 εκατομμύρια ευρώ».

Η πρώτη ερώτηση προς τον Υπουργό Ανάπτυξης. Κ. Υπουργέ έχει δώσει ή έχει εγκρίνει το ΤΕΠΙΧ αυτά τα χρήματα; Διότι γνωρίζω ότι δεν έχει δοθεί αυτή η ρευστότητα και ότι πολύ πρόσφατα η Πανελλήνια Ομοσπονδία Ξενοδόχων σας απέστειλε σχετική επιστολή. Τα είπαν και οι συνάδελφοι βουλευτές για τις απαιτήσεις των τραπεζών, τα εμπόδια, τη γραφειοκρατία, τα κριτήρια.

Ερώτηση. Πώς μπορεί να γίνονται όλα αυτά τα οποία λέτε, όταν οι τράπεζες είναι ιδιωτικές; Δεν θα έπρεπε το κράτος να δημιουργήσει μία δημόσια τράπεζα για τους σκοπούς αυτούς, υποστηρικτική των οικονομικών και κοινωνικών προβλημάτων; Όταν έχουμε απεμπολήσει τα εργαλεία αυτά, πώς είναι δυνατόν να είμαστε αποτελεσματικοί;

Η τελευταία ερώτηση πάλι προς τον Υπουργό Ανάπτυξης. Σχεδιάζετε, κύριε Υπουργέ, να δώσετε κίνητρα για την επέκταση της τουριστικής περιόδου φέτος, αν όλα πάνε καλά και αν δεν έχουμε ένα δεύτερο κύμα κορονοϊού ή δεν έχουμε κάποιο επεισόδιο με την Τουρκία;

Μεγάλοι αστάθμητοι παράγοντες για όλους μας, διότι από τώρα θα ήταν καλό να προγραμματίσουμε και να προετοιμαστούμε για την επιμήκυνση της τουριστικής περιόδου, ζωτικής σημασίας για όλους στην Ελλάδα .

Τέλος θα ήθελα να ζητήσω και ως κοινωνία και ως ΜέΡΑ25 την άμεση στήριξη όλων των εργαζομένων έμμεσα και άμεσα στον τουρισμό, στην εστίαση, σε όλα τα συναφή επαγγέλματα και δραστηριότητες. Είμαι στη διάθεση όλων. Σας ευχαριστώ πολύ.

**ΓΕΩΡΓΙΟΣ ΒΛΑΧΟΣ (Προεδρεύων των Επιτροπών):** Ευχαριστούμε. Να δώσουμε τον λόγο στον κ . Τσίπρα.

**ΓΕΩΡΓΙΟΣ ΤΣΙΠΡΑΣ:** Ευχαριστώ. Πολύ γρήγορα, με βοήθησε ο κ. Βολουδάκης με ορισμένα ερωτήματα που ήθελα να θέσω.

Καταρχάς υπάρχει ένα ζήτημα διαφάνειας και αυτό απευθύνεται και προς την κυβέρνηση και τον κ . Σταϊκούρα και προς την κυρία Απαλαγάκη, δηλαδή υπάρχει μία ορισμένη εικόνα σε ότι αφορά αυτούς που πήρανε διάφορες χρηματοδοτήσεις από την επιστρεπτέα μέχρι το ΤΕΠΙΧ και το εγγυοδοτικό. Δεν έχουμε καθόλου breakdown γι’ αυτούς οι οποίοι απορρίφθηκαν. Έχουμε κάποια πολύ γενικά στοιχεία μόνο για την επιστρεπτέα, ότι έκαναν 140.000, κατά δήλωση του κ . Σταϊκούρα παλαιότερη, δεν ξέρω αν έχει αλλάξει το στοιχείο και τελικά πήραν αυτοί που πήραν, 53.000 αν δεν κάνω λάθος. Για τα υπόλοιπα δεν έχουμε κανένα στοιχείο. Τα στοιχεία, τα οποία θα έπρεπε να έχουμε είτε από το Υπουργείο, είτε από την Ένωση Ελληνικών Τραπεζών είναι αναλυτικά στοιχεία.

Καταρχάς με βάση τον αριθμό εργαζομένων κάθε επιχείρησης, είτε και τον κλάδο τον οποίο ανήκει και στη συνέχεια είναι το πλήθος των αιτήσεων, το πλήθος των εγκρίσεων, το μέσο ζητούμενο δάνειο, το μέσο εγκεκριμένο, πλέον, δάνειο, το μέσο ποσοστό εξασφαλίσεων, το οποίο ζητάτε, ο μέσος τζίρος ετήσιων, ο μέσο τζίρος προεγκρίσεων και μέσο περιθώριο επιτοκίου εγκρίσεων, από το οποίο μπορούμε να πούμε μια εικόνα και γι’ αυτούς οι οποίοι απορρίφθηκαν.

Τώρα θέλουμε μια εικόνα, πόσα από τα 28,1 δισεκατομμύρια, που έχουν δανειστεί μέχρι σήμερα οι τράπεζες με αρνητικά επιτόκια έως μείον 1%, μέσω των LDRO, TLDRO και PLDRO έχουν διοχετευθεί στην αγορά. Έχουν, δηλαδή, καλύψει ανάγκες μέσα στην πανδημία. Με τι επιτόκια και ποιους τομείς;

Θυμίζω ότι σε πρόσφατες δηλώσεις η κυρία Λαγκάρντ, προς Έλληνες ευρωβουλευτές, είχε αναφερθεί στο γεγονός ότι τα προγράμματα αυτά έχουν ως σκοπό την παροχή ρευστότητας σε μικρομεσαίες επιχειρήσεις και νοικοκυριά που έχουν πληγεί από την πανδημία και δεν έχουν πρόσβαση στον τραπεζικό δανεισμό. Είναι το ακριβώς αντίθετο από ότι γίνεται εδώ, δηλαδή αυτοί οι οποίοι δεν είχαν πρόσβαση συνεχίζουν να μην έχουν.

Το δεύτερο ερώτημα είναι αν υπάρχει εκτίμηση σε ότι αφορά τα κόκκινα δάνεια. Αν υπάρχει εκτίμηση κατά πόσο αυτά φέτος θα αυξηθούν και πόσο και κυρίως για ποιους. Αν έχουμε δηλαδή νέα κόκκινα δάνεια ανθρώπων που ποτέ δεν είχαν, εάν έχουμε ξανακοκκίνισμα ρυθμισμένων κατά το παρελθόν δανείων.

Τρίτο ερώτημα, πρόσφατα ο κ. Μυλωνάς από την Εθνική Τράπεζα παραδέχθηκε ότι κάνουν εξυπηρετήσεις σε μεγαλύτερους πελάτες το έθεσε με έναν τρόπο και ο κ. Βολουδάκης. Ποιο είναι το ποσοστό, να το πω έτσι απλά, αναχρηματοδότησης των δανείων είτε άμεσα είτε έμμεσα δηλαδή σε πελάτες οι οποίοι είναι ήδη ανοιχτοί σε δάνεια και ξαναπαίρνουν νέα δάνεια με βάση το νέο πλαίσιο το οποίο έχει διαμορφωθεί.

Τέταρτο ερώτημα είναι αν ισχύει, αν τηρείται, ο κανόνας αυτό που μπαίνει πρώτα βγαίνει πρώτα σε ότι αφορά τις αιτήσεις first in – first out από τις τράπεζες.

Πέμπτο για ότι αφορά την επιστρεπτέα υπήρξε μια αναφορά ότι και προβληματικές έχουν πρόσβαση. Το ερώτημα μου είναι γιατί αυτό δεν ισχύει και για το εγγυοδοτικό πρόγραμμα της αναπτυξιακής ή αν υπάρξει σχετική πρόβλεψη.

Θα πρέπει να υπάρξει εικόνα για το τι ακριβώς ζητείται από τις τράπεζες, είτε από το υπουργείο είτε από την κυρία Απαλαγάκη, δηλαδή ποια κριτήρια είναι αυτά στο σύνολό τους μαζί με το ζητάτε ή όχι εξασφαλίσεις για το υπόλοιπο 20% εφόσον το 80% εγγυημένο ή παρακάτω. Σχετικό είναι και το ερώτημα για ποιο λόγο όπως έχει γίνει σε άλλες χώρες της ευρωπαϊκής ένωσης και εκτός, πρόσφατα το έκανε και η Βρετανία.

Δεν προβλέπονται περιπτώσεις δανεισμού με εκατό τοις εκατό εγγύηση. Έχει γίνει σε χώρες μετά από κοινοποίηση όπως η Αυστρία, το Βέλγιο και η Πορτογαλία, αυτές γνωρίζω εγώ μέχρι τώρα από χώρες της ευρωπαϊκής ένωσης. Πρόσφατα έγινε και στη Βρετανία μετά ακριβώς από μεγάλες πιέσεις της επιχειρηματικότητας επειδή ακριβώς υπήρξαν τα λεγόμενα τραπεζικά checks.

Ένα ερώτημα προς την κυρία Απαλαγάκη, γιατί εξαμηνιαίες εκθέσεις save της ευρωπαϊκής κεντρικής τράπεζας εμφανίζουν διαχρονικά τις ελληνικές τράπεζες ως τελευταίες στις χρηματοδοτήσεις τη στιγμή που έχουν δανειστεί 28 δις, συνεχίζουν και είναι οι τελευταίες.

Και το τελευταίο ερώτημα το οποίο σχετίζεται στην ουσία με την εικόνα που δεν έχει δοθεί και πρέπει να δοθεί. Είπε ο κ. Γεωργιάδης ότι εγκρίθηκαν 1143 αιτήσεις αξίας ενός δις, είναι μέσος όρος 870 χιλιάδες ευρώ ανά δάνειο. Τι ποσοστό από αυτό δηλαδή των 1143 αιτήσεων αφορά μεγάλες επιχειρήσεις; Ευχαριστώ κ. Πρόεδρε.

**ΓΕΩΡΓΙΟΣ ΒΛΑΧΟΣ (Προεδρεύων των Επιτροπών):** Συνεχίζουμε με τον συνάδελφο κ. Χρήστο Μπουκώρο και θα ακολουθήσει ο κ. Σαντορινιός.

**ΧΡΗΣΤΟΣ ΜΠΟΥΚΩΡΟΣ:** Ευχαριστώ κύριε πρόεδρε. Κύριοι συνάδελφοι της αξιωματικής αντιπολίτευσης αναχρηματοδότηση δανείων απαγορεύεται ρητά, κατηγορηματικά, γραπτά σας το είπε ο υπουργός ανάπτυξης, σας το είπε ο υφυπουργός ανάπτυξης χθες αλλά επιμένετε. Ωστόσο, κύριοι υπουργοί γκρίνια και μουρμούρα για τις τράπεζες υπάρχει. Αυτό είναι προφανές. Ενδεχομένως δεν είναι τόσο ξεκάθαρα τα πράγματα, δε δίνονται οι απαιτούμενες εξηγήσεις όταν υπάρχει αυτή η μουρμούρα. Είναι γεγονός ότι υπάρχει μια διαμαρτυρία ότι δεν φτάνουν όλα τα χρήματα από αυτά τα 9 χρηματοδοτικά εργαλεία στην πραγματική οικονομία. Αυτή είναι η κατηγορία στην οποία πρέπει να απαντήσουν και να τοποθετηθούν οι τράπεζες και οι εκπρόσωποί τους σήμερα εδώ.

Θα ήθελα πριν προχωρήσω σε 2 - 3 σημειακές παρατηρήσεις κύριοι υπουργοί να σας πω ότι χθες το βράδυ είχαμε μια συζήτηση εδώ μετά από μια ερώτηση 55 βουλευτών του ΣΥΡΙΖΑ για την αναπτυξιακή πολιτική της κυβέρνησης και για τη χρήση των χρηματοδοτικών εργαλείων, όπου πράγματι αναδείχτηκαν οι μεγάλες διαφορές μεταξύ της Νέας Δημοκρατίας και του ΣΥΡΙΖΑ.

Θα σταχυολογούσα ορισμένα από αυτά. Είναι άποψη του ΣΥΡΙΖΑ, ότι πρέπει να μπουν όλα τα λεφτά στο τραπέζι από την αρχή χωρίς να ξέρουμε την εξέλιξη της πανδημίας και τις επερχόμενες οικονομικές εξελίξεις. Είναι άποψη του ΣΥΡΙΖΑ, ότι πρέπει να χρηματοδοτηθούν πρώτα από όλες τις επιχειρήσεις οι προβληματικές, εμείς πιστεύουμε ότι πρέπει να επανεκκινήσει το υγιές κομμάτι της επιχειρηματικότητας και στη συνέχεια, βεβαίως, και όσες ακόμα επιχειρήσεις μπορούν να διασωθούν, να διασωθούν με τη βελτίωση της οικονομίας και το ξεπέρασμα της κρίσης.

Σε κάθε περίπτωση, δεν μπορεί να εγκαλείται η σημερινή κυβέρνηση για αναπτυξιακά επιτεύγματα από την παράταξη του ΣΥΡΙΖΑ, η οποία ανέλαβε τη διακυβέρνηση της χώρας με την οικονομία να τρέχει με 1% ανάπτυξη - επικαλούμαι εδώ τα αναθεωρημένα στοιχεία της ΕΛΣΤΑΤ του 2018 - και παρέδωσε στην κυβέρνηση Μητσοτάκη, παρέλαβε 1% ανάπτυξη από την κυβέρνηση Σαμαρά και παρέδωσε στην κυβέρνηση Μητσοτάκη 0,7% ανάπτυξη μετά από τέσσερα χρόνια.

Μας έλεγαν χθες το βράδυ εδώ, ότι η μεσοσταθμική ύφεση από το 2010 μέχρι το 2015 ήταν 4%. Πράγματι, μετά την παγκόσμια οικονομική κατάρρευση όμως έτσι και μας χρεώνετε και την ύφεση των συγκυβερνώντων σας σήμερα, από την κυβέρνηση του Γεωργίου Παπανδρέου που συμμετέχουν όλοι στο κόμμα σας και είναι βουλευτές σας σήμερα.

Στο ερώτημα όμως ότι, αναλάβατε την οικονομία με ανάπτυξη 1% και την παραδώσατε μετά από τεσσεράμισι χρόνια με 0,7 – 0,8%, χθες δεν απαντήσατε.

Να σας πω και κάτι άλλο. Μπορεί ο καθένας να συγκρίνει ότι τον βολεύει. Να συγκρίνουμε όμοια πράγματα, όμως, και για να μην μπαίνουμε σ’ αυτή τη συζήτηση και διαβάζουμε τους αριθμούς όπως επιθυμούμε και όπως μας βολεύει. Συγκριθείτε με τον εαυτό σας. Συγκριθείτε με τον εαυτό σας. Κάθε χρόνο είχατε εγγράψει στον ετήσιο προϋπολογισμό ένα ποσοστό ανάπτυξης. Δε το πετύχατε ποτέ. Ήσασταν κάνω από 50% σε σχέση με τις δικές σας εκτιμήσεις. Κάτω από 50%.

Κύριοι Υπουργοί, δυο - τρεις σημειακές παρεμβάσεις. Πραγματικά, βλέπουμε τη σοβαρότητα με την οποία χειρίζεστε το θέμα, όμως είναι γνωστό ότι για την αντιμετώπιση της πανδημίας και εφόσον ακόμα ευρωπαϊκό χρήμα δεν υπάρχει στην Ελλάδα και όλα αυτά τα χρήματα είναι από τον ελληνικό προϋπολογισμό. Γνωρίζουμε όλοι, ότι μεταφέρθηκαν και πόροι του ΕΣΠΑ για την αντιμετώπιση των συνεπειών του κορονοϊού.

Νομίζω και είναι απαίτηση της αγοράς, ότι πρέπει να πάμε σε επανέναρξη και επανεκκίνηση των προγραμμάτων ΕΣΠΑ, γιατί κυρίως, η μικρομεσαία επιχειρηματικότητα έχει μείνει σε χρηματοδοτικό κενό λόγω της πανδημίας αυτούς τους έξι μήνες. Πρόκειται για ανθρώπους οι οποίοι ξεκίνησαν τις επιχειρήσεις τους στις αρχές του 2020, νέους επιχειρηματίες κατά κύριο λόγο, που ακόμα περιμένουν την προκήρυξη κάποιων προγραμμάτων ΕΣΠΑ, για να δουν αν θα ξεκινήσουν τις επιχειρήσεις, αν θα τις συνεχίσουν ή αν θα τις κλείσουν πριν τις ανοίξουν.

Νομίζω, ότι υπάρχει ένας προγραμματισμός γι’ αυτό από τα τέλη Ιουνίου. Από κει και πέρα χθες το βράδυ Υπουργός Ανάπτυξης, ο κύριος Γεωργιάδης, εδώ προανήγγειλε τη δημιουργία ενός άλλου χρηματοδοτικού εργαλείου, αυτό της εξόφλησης τιμολογίων και πράγματι, αυτό θα είναι ένα εργαλείο πάρα πολύ χρήσιμο, διότι τα χρήματα θα οδηγηθούν απευθείας στην πραγματική οικονομία. Και σας καλώ, κύριε Υπουργέ Ανάπτυξης, να το ολοκληρώσετε και να το υλοποιήσετε το συγκεκριμένο χρηματοδοτικό εργαλείο, όσο το δυνατόν συντομότερα, γιατί πρόκειται, πράγματι, για χρήματα που πάνε απευθείας στην πραγματική οικονομία.

Κύριε Υπουργέ Οικονομικών. Πριν λίγο έγινα δέκτης ορισμένων πληροφοριών, που δεν πρόλαβα να τις διασταυρώσω. Κάποιοι μικροξενοδόχοι μου μεταφέρουν τη διαμαρτυρία τους, ότι για να ενταχθεί κάποια τουριστική επιχείρηση λίγων δωματίων ή μικρών ξενοδοχείων στο δεύτερο μέρος της επιστρεπτέας προκαταβολής, μία από τις προϋποθέσεις είναι να διευρυνθεί η φορολογική ταμειακή μηχανή. Δεν νομίζω, ότι είναι - εάν ισχύει, δεν πρόλαβα να το διασταυρώσω – εάν ισχύει, δεν έχει νόημα ένα ξενοδοχείο των 10 δωματίων ή των 8 να είναι υποχρεωμένο να έχει φορολογική μηχανή. Και οι χειρόγραφες αποδείξεις ισχύουν. Αυτά τα ξενοδοχεία και τα ενοικιαζόμενα δωμάτια δουλεύουν και με POS και με e-banking. Γιατί να τους υποβάλλουμε σε ένα ακόμα έξοδο και σε μια περαιτέρω διαδικασία σας ευχαριστώ πολύ.

**ΓΕΩΡΓΙΟΣ ΒΛΑΧΟΣ(Προεδρεύων των Επιτροπών):** Εμείς ευχαριστούμε. Τον λόγο έχει ο κύριος Σαντορινιός.

**ΝΕΚΤΑΡΙΟΣ ΣΑΝΤΟΡΙΝΙΟΣ:** Ξεχάσατε μία λεπτομέρεια. Στο δεύτερο τρίμηνο του 2019 η ανάπτυξη έτρεχε με 2,8% και στο τελευταίο τρίμηνο του 2019, 1%. Σε αυτή τη λεπτομέρεια δεν έχετε απαντήσει ποτέ και περιμένουμε να απαντήσετε και σε αυτή τη λεπτομέρεια.

Τώρα, κύριε Πρόεδρε, γίνεται μία συζήτηση για τις χρηματοδοτήσεις προς τις επιχειρήσεις και τα χρηματοδοτικά εργαλεία. Δυστυχώς, ένα μέρος από αυτά γίνονται μέσω των τραπεζών. Οι τράπεζες είναι εδώ, οι επιχειρήσεις δεν είναι εδώ και θα έπρεπε να έχουμε τις επιχειρήσεις να τις ακούσουμε, να μας πούνε τα προβλήματα που αντιμετωπίζουν. Νομίζω για αυτό το λόγο γίνεται αυτή η συζήτηση και άκουσα τον κύριο Γεωργιάδη να χρησιμοποιεί κάποια στοιχεία του ΓΕΜΗ, τα οποία έτσι όπως τα παρουσίασε πράγματι ήταν εξαιρετικά ενθαρρυντικά, αλλά, κύριε Γεωργιάδη, ειλικρινά πιστεύετε ότι αυτό συμβαίνει σήμερα στην αγορά;

Γιατί αν βλέπετε τα στοιχεία του ΓΕΜΗ και αυτοθαυμάζεστε, για αυτά τα στοιχεία, τότε μάλλον έχουμε μεγάλο πρόβλημα στο πώς αντιλαμβάνεστε την κατάσταση σήμερα στην αγορά και για αυτό το λόγο δράτε και όπως δράτε. Είναι τεράστιο ζήτημα να βλέπετε στατιστικά στοιχεία και να μην βλέπετε την αγορά, γιατί εγώ πήγα στην αγορά. Πήγα στην αγορά και της Κω και της Ρόδου και άλλων νησιών και αυτό που είδα ήταν ανά 5 μαγαζιά ένα ανοιχτό. Αυτή είναι η πραγματικότητα και ιδιαίτερα στα νησιά, αλλά και σε τουριστικές περιοχές, υπάρχουν επιχειρήσεις, οι οποίες δεν μπορεί κανείς να φανταστεί ότι είναι πληττόμενες επιχειρήσεις, οι οποίες είναι αφανείς για το σύστημα.

Υπάρχουν ακόμα και φαρμακεία και μίνι μάρκετ, χρυσοχοεία, επιχειρήσεις λιανικού εμπορίου, εστιατόρια, καφέ, τα οποία είναι ανοιχτά, έτσι δεν είναι; Δεν είναι ανοιχτά. Στη μεσαιωνική πόλη της Ρόδου δεν είναι ανοιχτά, στο κέντρο της Κω δεν είναι ανοιχτά, στην Καρδάμαινα δεν είναι ανοιχτά, στο Μαρμάρι, στις Μυρτιές, στο Μασούρι στην Κάλυμνο, δεν είναι ανοιχτά. Σε ολόκληρα νησιά τέτοιες επιχειρήσεις δεν είναι ανοιχτές. Αλλά δεν μπαίνουν στις πληττόμενες επιχειρήσεις, δεν μπαίνουν καν, δεν έχουνε καν τη δυνατότητα να κάνουν αίτηση. Τώρα, αν θα πάρουν χρήματα ή όχι, αυτό θα το συζητήσουμε αμέσως μετά.

Κύριε Σταϊκούρα, είπατε ότι γίνονται αλλαγές ακόμα και σήμερα στο πρόγραμμα επιστρεπτέας προκαταβολής. Έτσι δεν είπατε; Είπατε ότι θα έκλεινε χθες και γίνονται κάποιες αλλαγές. Εγώ αυτό άκουσα στην πρωτολογία σας. Πάντως, μακάρι να γίνουν αλλαγές. Μακάρι να γίνουν αλλαγές, γιατί εδώ δεν ήρθα να σας μιλήσω σαν Βουλευτής της Αντιπολίτευσης, ήρθα να μεταφέρω φράσεις που άκουσα από τους επιχειρηματίες στην αγορά των νησιών, που επισκέφτηκα, όσους μπόρεσα να βρω, γιατί όπως σας είπα πάρα πολλοί έχουν κλειστά τα μαγαζιά. Ένας φίλος επιχειρηματίας μου είπε «όσο χειμωνιάζει, η τσέπη θα αδειάζει» και αυτό θα δημιουργήσει μεγάλα κοινωνικά προβλήματα. Ένας άλλος μου είπε ότι κάθε βράδυ βλέπουμε τα δελτία ειδήσεων και βλέπουμε τα λεφτά να έρχονται συνέχεια σε μας και λέμε «δεν θέλουμε άλλα λεφτά».

Την άλλη μέρα το πρωί ανοίγουν το μαγαζί, δεν κάνουν σεφτέ, γιατί ποιος θα πάει να ψωνίσει και πηγαίνουν στην τράπεζα να καταθέσουν αίτηση και δεν παίρνουν χρήματα και καταλαβαίνουν τη ζοφερή πραγματικότητα ότι αυτό που τους παρουσιάζετε εσείς σήμερα εδώ και το βράδυ στα κανάλια, δεν έχει καμία σχέση με αυτό που πραγματικά βιώνουν. Βλέπουμε νέους επιχειρηματίες, οι οποίοι άνοιξαν το μαγαζί τους μόλις πέρσι και οι οποίοι δεν εντάσσονται και οι οποίοι σήμερα πρέπει να πληρώνουν ενοίκιο για το μαγαζί που έχουνε 3.500 ευρώ. Ξέρετε πότε κάνανε τελευταία φορά σεφτέ αυτοί οι άνθρωποι; Τον Οκτώβριο του 2019. Ξέρετε πότε θα ξανακάνουνε; Το Μάιο του 2021. Αυτοί οι άνθρωποι πείτε μου εσείς πώς θα ζήσουν; Σήμερα ελπίζουμε ότι θα έρθουνε από τις 15 του Ιούλη και μετά τουρίστες. Σε αυτούς τους ανθρώπους, που έχουν κλειστά ξενοδοχεία, γιατί μπορεί να άνοιξαν υποτίθεται, αλλά δεν έχουν τουρίστες, στα τουριστικά πρακτορεία, στους οδηγούς τουριστικών λεωφορείων, σε όλους αυτούς τους ανθρώπους, τι έχετε να απαντήσετε, ειλικρινά, γιατί εγώ μία από τις συζητήσεις που έκανα ήταν και με το Σεβασμιότατο Μητροπολίτη Κω, ο οποίος μου είπε ότι κάθε μέρα αυξάνονται τα συσσίτια κατά 15 και 20 μερίδες.

Νομίζω ότι αυτή τη ζοφερή πραγματικότητα θα έχουμε να αντιμετωπίσουμε το επόμενο χρονικό διάστημα ότι αν δεν δώσετε σήμερα τα λεφτά για να ενισχύσετε τις επιχειρήσεις θα αναγκαστείτε να τα δώσετε για να γίνουν συσσίτια και δεν το θέλουμε αυτό.

 Κλείνω, κύριε Πρόεδρε με δύο παρατηρήσεις. Η οικονομία ,κυρίως στη νησιωτική χώρα, είναι το 60% με 90%, ανάλογα το νησί. Αυτό σημαίνει ότι επηρεάζει το σύνολο της οικονομίας. Επηρεάζει τον πρωτογενή τομέα. Σήμερα, η σοδειά των περισσότερων γεωργών, έχει πάει στη χωματερή, γιατί δεν μπόρεσαν να την πουλήσουν. Αυτά πρέπει να τα αντιμετωπίσουμε σήμερα, όχι αύριο, γιατί η χώρα μας, ευτυχώς θα έχει τουρισμό. Θα επιστρέψει ο τουρισμός. Αν όχι φέτος, του χρόνου. Αν όχι του χρόνου, σε δύο χρόνια θα επιστρέψει στα νούμερα που ήταν. Το θέμα είναι με τις πολιτικές που ασκείτε, ποιοι θα είναι αυτοί που θα έχουν στα χέρια τους επιχειρήσεις για να «τρέξουν» τον τουρισμό; Γιατί, πολύ, φοβάμαι ότι με τις πολιτικές που ασκείτε το μόνο που κάνετε, είναι να μεταφέρετε τις επιχειρήσεις στους μικρούς και τους μεσαίους -και κλείνω - στους μεγάλους. Ευχαριστώ.

**ΓΕΩΡΓΙΟΣ ΒΛΑΧΟΣ (Προεδρεύων των Επιτροπών):** Τον λόγο έχει ο κ. Μπουτσικάκης.

**ΧΡΙΣΤΟΦΟΡΟΣ-ΕΜΜΑΝΟΥΗΛ ΜΠΟΥΤΣΙΚΑΚΗΣ:** Κύριε Πρόεδρε, πραγματικά, νομίζω ότι μοιάζει αστείο, αλλά στην πραγματικότητα, είναι θλιβερό, όταν βλέπουμε εσάς, κυρίες και κύριοι της Αντιπολίτευσης, αυτή τη στιγμή να μιλάτε για την επιχειρηματικότητα, αυτή την οποία «ισοπεδώσατε» τα τελευταία πέντε χρόνια με την αύξηση της προκαταβολής φόρου, με την αύξηση αμέτρητων φόρων, το ΦΠΑ στην εστίαση που επικαλείστε εσείς και τώρα τη φορολογία, γενικότερα και τώρα τι θυμηθήκατε, τη ΓΣΕΒΕΕ; Που τόσα χρόνια δεν έχουμε δει κανέναν και εφαρμόζατε αυτά τα οποία θεωρείτε εσείς και θεωρούσατε τότε ότι ήταν σωστά. Νομίζω. ότι ,πλέον σας κοροϊδεύουν όλοι και ο κόσμος έξω. Σας βλέπει ο κόσμος έξω, ακούει αυτά τα οποία λέτε και θα έπρεπε να ντρέπεστε.

**ΝΕΚΤΑΡΙΟΣ ΣΑΝΤΟΡΙΝΙΟΣ (ομιλία εκτός μικροφώνου)** Οι επιχειρήσεις….

**ΧΡΙΣΤΟΦΟΡΟΣ-ΕΜΜΑΝΟΥΗΛ ΜΠΟΥΤΣΙΚΑΚΗΣ:** Κύριε Σαντορινιέ, δεν ξέρω με τι ασχολείστε, εγώ, όμως ως επιχειρηματίας, έχω βιώσει τις πολιτικές σας στο «πετσί» μου. Τα αποτελέσματα, νομίζω, κυρίες και κύριοι Υπουργοί, των μέτρων τα οποία έχουμε λάβει, είναι, όχι, απλώς, θετικά και ικανοποιητικά, αλλά νομίζω ότι έχουν «πιάσει» στο βαθμό, το μεγαλύτερο δυνατό, όλες τις επιχειρήσεις, αλλά και όλους τους εργαζομένους οι οποίοι έχουν πληγεί από την πανδημία αυτή.

Αυτό το οποίο θα ήθελα να προσθέσω, όμως, σχετικά, με τις τράπεζες, είναι ότι, ναι, ωραία, θετικά τα τραπεζικά κριτήρια να υπάρχουν, να μην δανείζονται οι επιχειρήσεις και όλοι αυτοί οι οποίοι χρειάζονται τον δανεισμό, χωρίς να πληρούν κάποιες βασικές προϋποθέσεις, αλλά δεν είναι δυνατόν, κυρίες και κύριοι, να ζητάτε για το ΤΕΠΙΧ, για παράδειγμα, το 100% των χρημάτων τα οποία ζητάνε οι επιχειρηματίες σε cash collateral. Δηλαδή, αυτό το πράγμα είναι αδιανόητο και νομίζω ότι, κύριε Σταϊκούρα και κύριε Γεωργιάδη, θα πρέπει να το δούμε αυτό. Το έχω αντιμετωπίσει και εγώ προσωπικά, αλλά και φίλοι επιχειρηματίες, να πάνε να ζητάνε χρήματα από τις τράπεζες και όσα ζητάνε να τα ζητάνε σε cash collateral οι τράπεζες οι ίδιες για να τους τα εκταμιεύσουν. Είναι κοροϊδία αυτό, νομίζω.

Και αυτό το οποίο θα ήθελα να προσθέσω είναι, επίσης ότι δεν έχουμε προβλέψει και ίσως να πρέπει να το δούμε αυτό, σχετικά με τις επιχειρήσεις οι οποίες είναι νεοϊδρυθείσες, από το Φλεβάρη και μετά, οι οποίες έχουν μπει στη διαδικασία επενδύσεων, δημιουργίας νέων θέσεων εργασίας και οι οποίες, πραγματικά δεν έχουν κάποιο εργαλείο να βοηθηθούν αυτή τη στιγμή. Ίσως θα πρέπει να το δούμε κι’ αυτό. Σας ευχαριστώ.

**ΓΕΩΡΓΙΟΣ ΒΛΑΧΟΣ (Προεδρεύων των Επιτροπών):** Τον λόγο έχει η κυρία Παπανάτσιου.

**ΑΙΚΑΤΕΡΙΝΗ ΠΑΠΑΝΑΤΣΙΟΥ:** Ευχαριστώ, κύριε Πρόεδρε. Αίτημα των φορέων των μικρομεσαίων επιχειρήσεων θα συζητούσαμε σήμερα με την παρουσία τους. Θα το επαναλάβω και εγώ: Έκπληξη, λοιπόν, μόνο εκπρόσωποι των τραπεζών συμμετέχουν στη συζήτηση και εμείς είμαστε υποχρεωμένοι να μεταφέρουμε τα αιτήματα για τα προβλήματα των επιχειρήσεων, των μικρομεσαίων επιχειρήσεων.

 Ξεκινάμε με τα χρηματοδοτικά εργαλεία και σε αυτή την περίπτωση να δούμε αυτά που δίνονται από το Υπουργείο Οικονομικών, την επιστρεπτέα προκαταβολή. Πενήντα τρείς χιλιάδες στην πρώτη επιστρεπτέα προκαταβολή. Στη δεύτερη, πόσοι θα είναι; Θα είναι διπλάσιοι; Από τους οχτακόσιες χιλιάδες που μας είπε σήμερα ο κύριος Υπουργός που πήραν την αποζημίωση ειδικού σκοπού, οι υπόλοιποι πώς θα χρηματοδοτηθούν; Αναστολές των φορολογικών υποχρεώσεων που δημιουργήθηκαν στο χρόνο των αναστολών, τα ρυθμιζόμενα χρέη, οι άνθρωποι που χάσανε τις ρυθμίσεις τους, που δεν μπόρεσαν να τις εξυπηρετήσουν, τι θα κάνετε; Θα τις «χάσουμε»; Πως θα ρυθμίσουμε τα συγκεκριμένα χρέη; Θα μεταφερθούν στο τέλος; Θα ξαναρυθμιστούν; Θα συμπεριληφθούν σε αυτά που θα ξαναγίνουν από την 01/01/2021; Κάποιες διευκρινίσεις, ζητάμε από τον κ. Υπουργό.

Πάμε τώρα στην πραγματική εικόνα της αγοράς. Στο Βόλο, πρόσφατη έρευνα του Εμπορικού Συλλόγου Βόλου και του Επιμελητηρίου Μαγνησίας σε συνεργασία με το Ινστιτούτο Εμπορίου και Υπηρεσιών της ΕΣΕΕ για τα μέτρα στήριξης στην πανδημία, έχει τις εξής προϋποθέσεις και το «καμπανάκι» του κινδύνου το οποίο χτυπούν οι επαγγελματίες σε σχέση με την επιχειρηματικότητα στην πόλη του Βόλου η οποία, έχει πληγεί πάρα πολύ από την κρίση και τώρα συνεχίζει, μετά την πανδημία, να είναι ακόμη χειρότερα, γιατί ένα κομμάτι -αναφέρθηκε και ο κύριος Σαντορινιός πριν - το κομμάτι του τουρισμού είναι ένα από τα βασικά εισοδήματα στην περιοχή, άρα οι επιπτώσεις, ακόμη μεγαλύτερες.

 Τα στοιχεία: Ένας στους δέκα, πιστεύει ότι θα βάλει λουκέτο μέχρι τέλος του χρόνου. Σαράντα τοις εκατό, πιστεύουν ότι θα επανέλθουν στο επόμενο έτος. Δεν είναι αισιόδοξα τα μηνύματα από την αγορά. Πραγματικά, όλοι πρέπει να τα πάρουμε υπόψη μας.

Πάμε τώρα στην χρηματοδότηση από τις τράπεζες. Κατ’ αρχήν οι τράπεζες αποκλείουν από τη διαδικασία πολλές υγιείς και βιώσιμες επιχειρήσεις, γιατί, αφενός μεν, ερμηνεύουν και εφαρμόζουν τους κανονισμούς των σχετικών προγραμμάτων, μιλάω για το «ΤΕΠΙΧ-ΙΙ», κατά κύριο λόγο, σύμφωνα με τις επιδιώξεις και έχοντας σαν γνώμονα την αύξηση των κερδών τους από τη μια πλευρά και αφετέρου από την εξυπηρέτηση των πελατών τους.

Αναφέρθηκε και από τον Βουλευτή της Συμπολίτευσης, το θέμα της ανακατεύθυνσης υφιστάμενων κεφαλαίων που ούτως ή άλλως θα είχαν διατεθεί - εφόσον, είναι συγκεκριμένο το ποσό στην αγορά - από τα πιστωτικά ιδρύματα σε άλλους δανειολήπτες.

Αφετέρου, βέβαια, θέτουν και διάφορα αδιαφανή τραπεζικά κριτήρια κατά την εξέταση των αιτήσεων δανειοδότησης. Υπάρχουν πολλές περιπτώσεις αδικαιολόγητης απόρριψης αιτήσεων. Παραδείγματα ξενοδόχων με μεγάλες επιχειρήσεις, όχι μικρές επιχειρήσεις, αυτές που θεωρούνται μεσαίες επιχειρήσεις και είναι σημαντικές για τον τουρισμό. Παρά το γεγονός ότι και ασφαλιστική και φορολογική ενημερότητα είχαν και οφειλές προς το τραπεζικό σύστημα δεν είχαν, διέθεταν ακόμη και τις σχετικές εγγυήσεις, παρόλα αυτά δεν εγκρίθηκαν και οι τράπεζες τους ωθούν σε άλλα χρηματοδοτικά εργαλεία με πολύ μεγαλύτερο, βέβαια, επιτόκιο.

Θα ήθελα και εγώ από τη μεριά μου στο λίγο χρόνο που έχω ακόμη να μάθουμε από τις τράπεζες, ποια είναι τα δάνεια τα οποία έχουν προεγκριθεί; Πόσα είναι, σε τι μεγέθη επιχειρήσεων ανταποκρίνονται αυτά και, επίσης, αν τηρείται κάποιο αρχείο καταγραφής των αιτήσεων και τι προβλήματα έχουν υπάρξει μέχρι τώρα;

Και ένα φόβο που εκφράζεται από πάρα πολλούς επιχειρηματίες: Υπάρχει η περίπτωση, υπάρχουν σκέψεις για πιθανή ανακεφαλαιοποίηση των τραπεζών; Γιατί, όλοι πιστεύουν ότι τα χρήματα που «ρίξαμε» στις τράπεζες από τις ανακεφαλαιοποιήσεις, έπρεπε να επιστρέψουν στους ίδιους τους επιχειρηματίες και στις ίδιες τις επιχειρήσεις. Υπάρχει η μεγάλη αγωνία. Θα ήθελα να μας δώσετε τις ανάλογες απαντήσεις.

**ΓΕΩΡΓΙΟΣ ΒΛΑΧΟΣ (Προεδρεύων των Επιτροπών):** Ευχαριστούμε πολύ. Το λόγο τώρα έχει ο Υπουργός Οικονομικών, ο κ . Σταϊκούρας.

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών):** Ευχαριστώ πολύ. Ζητώ συγνώμη από τα μέλη των Επιτροπών, γιατί έχω δυο συναντήσεις στο γραφείο και πρέπει να αποχωρήσω. Θα μείνει ο συνάδελφός μου, ο κ. Γεωργιάδης.

Πρώτο από όλα, ουδέποτε θριαμβολογήσαμε. Και αλίμονο, αν θριαμβολογούσε μία Κυβέρνηση η οποία στο σχέδιο που έχει καταρτίσει και έχει καταθέσει, έχει υποβάλλει και έχει δημοσιοποιήσει, κ. συνάδελφε, στο Ελληνικό Κοινοβούλιο, για μια οικονομία η οποία θα επιστρέψει στην ύφεση, σε βαθιά ύφεση και θα αυξηθεί η ανεργία. Θα μπορούσαμε να συζητήσουμε βεβαίως το βάθος της ύφεσης και τη διόγκωση της ανεργίας, σε σχέση με τον μέσο ευρωπαϊκό όρο. Θα έχει πολύ ενδιαφέρον αυτό, αλλά προφανώς αυτό δεν είναι για θριαμβολογίες.

Δεύτερη παρατήρηση. Είναι όμως αντικείμενο για να συζητήσουν μεταξύ ρεαλισμού και μαξιμαλισμού, διότι νομίζω ότι ούτε ο κ. Γεωργιάδης, ούτε ο κ. Τσακίρης, ούτε εγώ, δεν θα θέλαμε να δώσουμε πολύ περισσότερα στην ελληνική κοινωνία, εάν αυτά ήταν διαθέσιμα. Άρα, προφανώς υπάρχουν κάποια ταμειακά διαθέσιμα με τα οποία κάνεις κατανομή των πόρων και κάνεις έναν σχεδιασμό. Εμείς αυτά τα αξιοποιούμε κατά τον βέλτιστο τρόπο, προσθέτοντας κάθε φορά και πρόσθετους ταμειακούς πόρους.

 Εγώ θα σας πω ότι πράγματι, ακούω ανησυχία από την αγορά, ακούω όμως και ένα σημαντικό κομμάτι επιχειρηματιών, πολύ μικρών επιχειρήσεων, που λένε ότι για πρώτη φορά το κράτος ήταν κοντά μας και ήταν κοντά μας έγκαιρα.

Μιας και ο λόγος για ρεαλισμό και μαξιμαλισμό, σήμερα άκουσα καινούργιες προτάσεις. Άκουσα από συναδέλφους της Αξιωματικής Αντιπολίτευσης να λένε αυτή την μείωση του ενοικίου κατά 40%, να την επεκτείνουμε. Μα, αυτό δεν είναι στο πρόγραμμα του ΣΥΡΙΖΑ. Διαφωνεί ΣΥΡΙΖΑ. Ούτε στο «Μένουμε Όρθιοι» 1, ούτε στο 2 υπάρχει και σήμερα άκουσα από συνάδελφο του ΣΥΡΙΖΑ να λέει, επεκτείνετε το πρόγραμμα. Σωστά; Αυτό δεν μου είπατε, να επεκτείνουμε το πρόγραμμα. Μα, λέτε, ότι είστε αντίθετοι με το πρόγραμμα. Η συνάδελφος το είπε. Είστε αντίθετοι ή ζητάτε να επεκταθεί; Να καταλάβουμε.

Ζητάτε, να μην είναι επιστρεπτέα η προκαταβολή και ταυτόχρονα λέτε, μην αυξηθεί και το χρέος. Λέτε, να μην είναι επιστρεπτέα η προκαταβολή και ταυτόχρονα να μην αυξηθεί το χρέος. Αυτά είναι αντιφατικά μεταξύ τους. Μιλάτε για μειώσεις φόρων, άκουσα σήμερα κουρέματα χρέους. Είναι πρόδηλο ότι όλα αυτά δεν μπορούν να υλοποιηθούν.

Λέτε, για το αν μιλάμε ή δεν μιλάμε με τους φορείς και μάλιστα, όλοι επικαλεστήκατε τη ΓΣΕΒΕΕ. Θέλω να σας πω ότι με τη ΓΣΕΒΕΕ έχω μιλήσει, εγώ προσωπικά και εκτιμώ και ο κ. Γεωργιάδης, τουλάχιστον δεκαπέντε φορές το τελευταίο χρονικό διάστημα. Να σας εκμυστηρευτώ δε δημόσια, ότι ακούσαμε τη ΓΣΕΒΕΕ και όταν στην αρχική ρύθμιση ήταν η βοήθεια στους μικρούς επιχειρηματίες μέχρι πέντε εργαζόμενους, το κάναμε από 5 μέχρι 20, προσθέτοντας άλλους 40.000 συμπατριώτες μας στην πρώτη διαδικασία. Προσωπικά πήρα το Πρόεδρο της ΓΣΕΒΕΕ, Κυριακή βράδυ, για να του πω ότι ακούμε την αγορά. Άρα, είναι προφανές ότι θέλουμε να ακούσουμε τους πάντες και τουλάχιστον αυτή η Κυβέρνηση και ακούει και εμπλουτίζει και διορθώνει, αν κάπου δεν έχει πράξει σωστά.

Μιλήσατε για διαφάνεια κ. Τσίπρα. Έχω καταθέσει όλα τα στοιχεία. Μάλλον δεν ενημερωθήκατε. Προχθές τα κατέθεσα όλα, ανά αριθμό εργαζομένων, ανά κλάση εισοδήματος. Καταρχήν, τα έχετε πάρει; Για την «Επιστρεπτέα Ένα». Αυτό δεν ζητήσατε;

**ΓΕΩΡΓΙΟΣ ΤΣΙΠΡΑΣ:** Τα πήρα. Γι’ αυτούς που δεν πήραν, μίλησα.

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών):** Μα, αυτοί που δεν πήραν, είναι γιατί ήταν κερδοφόροι.

Κύριε Τσίπρα, έχουν κάνει αίτηση στην «Επιστρεπτέα Ένα» 138.815 επιχειρήσεις. Από αυτούς, οι 40.000, γιατί τα στοιχεία ήταν του Μαρτίου. Και γιατί ήταν του Μαρτίου τα στοιχεία; Γιατί έπρεπε. Εσείς το ζητούσατε, οι συνάδελφοί μου το ζητούσαν εδώ, εμείς το θέλαμε, να δώσουμε γρήγορα «Επιστρεπτέα Ένα».

Τα μόνα διαθέσιμα στοιχεία τον Απρίλιο που ξεκίνησε η διαδικασία, ήταν τα στοιχεία του Μαρτίου και πήγαν και δήλωσαν 40,000 περίπου επιχειρήσεις που ήταν κερδοφόρες. Μη σας πω, ότι δήλωσαν και 544 επιχειρήσεις με μηδενικό τζίρο, το 20’, το 19’ και το 18’. Γιατί, σε αυτήν την αίθουσα και γενικώς στην κοινωνία πρέπει όλοι μας να αναλαμβάνουμε τις ευθύνες μας. Εδώ, συνεπώς, σας έχω δώσει πλήρη στοιχεία της «Επιστρεπτέα Ένα» και αν θέλετε τα υποβάλω και πάλι.

 Αυτή τη στιγμή, θέλω να ευχαριστήσω δημόσια δημόσιους λειτουργούς, οι οποίοι προσπαθούν να θέσουν παράλληλα πάρα πολλές πλατφόρμες. Για να έχουμε αίσθηση του τι γίνεται για πρώτη φορά στο ελληνικό δημόσιο, είχαμε την «Επιστρεπτέα Ένα», είχαν δηλώσει 138.835, έχουμε την «Επιστρεπτέα Δύο», μαζί με τη «ΣΥΝ-ΕΡΓΑΣΙΑ», έχουν δηλώσει μέχρι χθες 129.747, έχουμε τη δεύτερη «Επιστρεπτέα», είχαν δηλώσει 114.028 μέχρι χθες το βράδυ, έχουμε την «Αποζημίωση Ένα» 557.076, έχουμε την «Αποζημίωση Ένα» συν (ακατάληπτο), τελείωσε χθες 25.536, έχουμε την «Αποζημίωση Δύο», για τους ελεύθερους επαγγελματίες, 250.685, έχουμε τις φορολογικές δηλώσεις, έχουμε την αναστολή, έχουμε το σύστημα που πρέπει να κλείσει και να ξανανοίξει, γιατί η Κυβέρνηση αποφάσισε, ορθώς νομίζω και συμφωνήσατε, να υπάρχουν περισσότερες δόσεις στους Έλληνες φορολογούμενους, έχουμε τους ιδιοκτήτες ακινήτων, που θα έπρεπε να δηλώσουν τη μείωση που έγινε αποδεδειγμένα στην περιουσία τους, έτσι ώστε να έρθει το κράτος να τους βοηθήσει, στο βαθμό που μπορεί να τους βοηθήσει. Άρα, για πρώτη φορά έχουμε τόσες πλατφόρμες.

Είναι ευτυχές το γεγονός, ότι παρά το ότι η Αξιωματική Αντιπολίτευση στις 12/5/20 υποστήριζε ότι επιστρεπτέα προκαταβολή θα πάρουν 8.600 επιχειρήσεις, πήραν 53.000 επιχειρήσεις. Χαρακτηριστικά, «θα λάβουν τον Μάιο μόλις 8.600 επιχειρήσεις». Επιστρεπτέα προκαταβολή πήραν 55.000.

Άκουσα από συνάδελφο να λέει ότι, τα δημοσιονομικά και τα μέτρα ρευστότητας της Ελλάδος υπολείπονται του μέσου ευρωπαϊκού όρου. Παράκληση, να δείτε τα στοιχεία της Ευρωπαϊκής Επιτροπής. Είμαστε στον μέσο ευρωπαϊκό όρο, όπως κατατέθηκαν, υποβλήθηκαν και ενσωματώνονται στον Ευρωπαϊκό Μηχανισμό Σταθερότητας, προκειμένω όποια χώρα επιλέξει να χρησιμοποιήσει τις πιστοληπτικές γραμμές.

Ταμειακά διαθέσιμα. Προφανώς, όπως είπα, χρειάζεται μια υπεύθυνη ταμειακή διαχείριση. Τον Μάρτιο του 2020 όταν ξεκινούσαμε τον σχεδιασμό, ένα μέρος από τα ταμειακά διαθέσιμα δημιουργήθηκε επί ΣΥΡΙΖΑ και ήταν τα 15,7 δισεκατομμύρια στον Ευρωπαϊκό Μηχανισμό Σταθερότητας και το μεγαλύτερο μέρος προϋπήρχε του ΣΥΡΙΖΑ, είναι απλά τα ταμειακά διαθέσιμα της ελληνικής κοινωνίας στις εμπορικές τράπεζες και στην Τράπεζα της Ελλάδος, ήταν 36,5 τον Μάρτιο του 2020. Τότε δεν ξέραμε πόσο θα είναι το lock down, πόσους μήνες θα κρατήσει και τα επιτόκια άρχισαν να αυξάνουν. Έπρεπε να αναλάβουμε γρήγορα πρωτοβουλίες και για να στηρίξουμε επιχειρήσεις και για να συγκρατήσουμε την απασχόληση.

Σήμερα που μιλάμε, μετά τις δαπάνες που έχουν γίνει, τα ταμειακά διαθέσιμα είναι 37,5. 36,5 στην αρχή της κρίσεως, 37,5 σήμερα. Γιατί; Γιατί στο μεσοδιάστημα, λόγω της συνετής διαχείρισης αυτού, λόγω των επιλογών που είχε κάνει η Ελληνική Κυβέρνηση, λόγω των ευρωπαϊκών αποφάσεων και της Ευρωπαϊκής Κεντρικής Τράπεζας, η Ελλάδα βγήκε δύο φορές με επιτυχία στις αγορές, άντλησε 5 δισεκατομμύρια ευρώ μέσα στην κρίση, έχει αυξήσει τα έντοκα γραμμάτια και έχει προσθέσει άλλα 2 δισεκατομμύρια ευρώ πρόσθετα έντοκα γραμμάτια - ακόμα δεν έχουμε φτάσει όμως στο επίπεδο του 2019 - και έτσι 7 δισεκατομμύρια ευρώ εισέρρευσαν στη χώρα στο μεσοδιάστημα.

Αυτό δεν σημαίνει ότι δεν θα μειωθούν τα ταμειακά διαθέσιμα τον επόμενο μήνα, γιατί προφανώς δεν θα βγούμε ξανά στις αγορές τον επόμενο μήνα. Όμως, οι ανάγκες υπάρχουν. Οι δαπάνες θα γίνουν. Αλλά, αυτό σημαίνει μια υπεύθυνη δημοσιονομική και ταμειακή διαχείριση, με το βλέμμα όχι μόνο στο σήμερα, αλλά και στο αύριο.

Στις οχλήσεις που ακούω από την Αξιωματική Αντιπολίτευση, μα αφού θα έρθουν τόσα λεφτά από το ταμείο ανάκαμψης, δώσε χρήματα σήμερα, τα χρήματα του ταμείου ανάκαμψης θα έρθουν το 21’. Σήμερα έχουμε τη διαχείριση. Ενημερώνω και σήμερα το Ελληνικό Κοινοβούλιο, ότι μέχρι τέλος Ιουλίου δεν εκτιμούμε ότι θα εισρεύσει ένα ευρώ από ευρωπαϊκούς πόρους. Ούτε από τον SUR, ούτε από ΠΔΕ, ούτε από ΕΣΠΑ, ούτε από αλλού.

Άρα, με τις δικές μας δυνάμεις καταφέρνουμε, να ασκήσουμε αυτή την πολιτική. Ορθώς ο συνάδελφός μου και συμπατριώτης μου Γιάννης Οικονόμου μίλησε για την ταχύτητά, με την οποία εκταμιεύονται οι πόροι και προσπαθούμε αυτή να είναι η μεγαλύτερη δυνατή. Θέλω, να σας πω όμως κάτι. Όσο κάποιοι ζητάτε ή ζητούν παρατάσεις, τόσο αργεί η Πολιτεία, να εκταμιεύσει τους πόρους.

Ζήτησαν πολλοί, να υπάρξει παράταση στην επιστρεπτέα προκαταβολή, που είχε καταληκτική ημερομηνία εχθές. Δώσαμε πάντως με την Παρασκευή. Αυτό τι σημαίνει; Ότι για μία εβδομάδα θα αργήσουμε, να δώσουμε τους πόρους στην πραγματική οικονομία. Δε μπορεί, να θέλουμε και το ένα και το άλλο. Όποιος, συνεπώς, υποστηρίζει «δώσε παράταση και παράταση να μπουν κι άλλοι», να ξέρει ότι, ουσιαστικά, ο ίδιος υποστηρίζει, να αργήσει η εκταμίευση των πόρων.

Για να δούμε και το τι γίνεται στην Ελλάδα επί της ουσίας, χθες 8:00` με 12:00` το πρωί μπήκαν 10.000 επιχειρήσεις στην επιστρεπτέα προκαταβολή. Σήμερα μπήκαν 1.000. Όταν έρχεσαι κοντά στην καταληκτική ημερομηνία, μπαίνουν πολλές επιχειρήσεις. Όταν δίνεις παράταση, δεν ασχολείται κανένας και περιμένει τελευταία στιγμή. Μα, έτσι δε μπορεί, να γίνει σχεδιασμός. Θα μπορούσαμε, να κλείσουμε την πλατφόρμα χθες, να δώσουμε σε 114.000 επιχειρήσεις, αλλά κρίναμε σκόπιμο, να υπάρξει αυτή η ολιγοήμερη παράταση, για να μπουν πολύ περισσότερες επιχειρήσεις. Θεωρώ ότι ο χρόνος είναι επαρκής μέχρι την Παρασκευή, έτσι ώστε να μπουν και οι ζημιογόνες επιχειρήσεις.

Το ξέρουν, κάναμε ενημέρωση χθες, μιλήσαμε με το Οικονομικό Επιμελητήριο της Ελλάδος, έχει στείλει σε όλα τα μέλη του ενημέρωση, έτσι ώστε να ξέρουν και όλοι οι δικαιούχοι ότι μπορούν, να αξιοποιήσουν αυτό το εργαλείο.

 Ένα παράδειγμα που αποκλείεται, να μην το ζείτε κι εσείς: Τα ταξί θεωρούν ότι θα έπρεπε, να μπουν και να πάρουν τα 534 ευρώ. Είναι, όμως, δικαιούχοι της επιστρεπτέας προκαταβολής. Δεν το ξέρει κανένας. Η επιστρεπτέα προκαταβολή είναι πολλαπλάσια των 534 ευρώ. Άρα, αντιλαμβάνεστε ότι πρέπει, όλοι να βοηθήσουμε, ώστε οι ίδιοι να ενημερωθούν και να μπουν σε όλα αυτά τα εργαλεία.

Για την ισορροπία των μέτρων θεωρώ ότι τα μέτρα, τα οποία έχει λάβει η Κυβέρνηση έχουν απόλυτη ισορροπία. 4 ήταν οι προτεραιότητες. Προτεραιότητα είναι η στήριξη της δημόσιας υγείας. Το κάναμε έγκαιρα και μαζικά. Ό,τι πόρους ζήτησε το Υπουργείο Υγείας τους είχε αμέσως από το Γενικό Λογιστήριο του Κράτους. Ήταν η ενίσχυση των επιχειρήσεων. Συνεχίζουμε, να το κάνουμε. Όσο πηγαίναμε από την πρώτη φάση προς τη δεύτερη φάση και την τρίτη, ουσιαστικά, ενισχύουμε τη ρευστότητα των επιχειρήσεων. Είναι η στήριξη των εργαζομένων. Στην πρώτη φάση για πρώτη φορά το Ελληνικό Δημόσιο έχει στηρίξει 2.000.000 εργαζόμενους. 2.000.000 βοηθήθηκαν τους μήνες Μάρτιο κι Απρίλιο, άμεσα. Τέταρτον, είναι η ενίσχυση της κοινωνικής συνοχής.

Είναι, όμως, γεγονός ότι οι ανάγκες είναι πολλαπλάσιες των διαθέσιμων πόρων και ο κ. Κατρίνης είπε και μια αλήθεια, είπε ότι το πρόβλημα της ρευστότητας είναι διαχρονικό. Άρα συζητάμε για ένα πρόβλημα, το οποίο δεν χτίστηκε μέσα στους τελευταίους 3 μήνες, προϋπήρχε και έχει, να κάνει και με τη φερεγγυότητα επιχειρήσεων και με τη δομή της ελληνικής οικονομίας και με πολλά σφάλματα που έγιναν στο παρελθόν στον τόπο δανειοδότησης κι από τις δύο πλευρές και από την Κοινωνία και από το Τραπεζικό Σύστημα.

Απάντησα σε αυτό το ερώτημα, «αν επικοινωνούμε με τους φορείς». Σας το έδειξα, σας το απέδειξα. Τα στοιχεία τα έχω καταθέσει. Το πλαίσιο, ναι, συνδέεται με τη διατήρηση θέσεων απασχόλησης, άρα υπάρχουν ανταλλάγματα. Επειδή άκουσα τη λέξη «ανταλλάγματα». Υπάρχουν ανταλλάγματα. Διατήρηση των θέσεων απασχόλησης για όποιον γίνεται δέκτης αυτής της πρόνοιας από την Ελληνική Πολιτεία.

Σε ότι αφορά στο θέμα της οικονομικής πολιτικής - νομίζω ότι αυτό μπορούμε, να το συζητήσουμε πολύ πιο διεξοδικά στο μέλλον -, προφανώς, έχουμε στόχους. Έχουμε μακροοικονομικούς στόχους, έχουμε και μικροοικονομικούς στόχους. Εμείς, έχουμε καταθέσει δημόσια στις 30 Απριλίου, ποιες είναι οι εκτιμήσεις μας, όπως οφείλαμε, να κάνουμε. Όλες οι χώρες της Ευρώπης οφείλουν στις 30 Απριλίου, να καταθέσουν στην Ευρωπαϊκή Επιτροπή τις εκτιμήσεις τους για μακροοικονομικά μεγέθη. Εμείς, είπαμε, συνεπώς, πως εκτιμούμε ότι θα είναι η ύφεση, άρα έχουμε στόχους. Έχουμε στόχους με βάση την ακολουθούμενη δημοσιονομική πολιτική, που θα είναι η ύφεση. Δεν έχω ακούσει άλλον στόχο σε αυτή την αίθουσα.

Ειδικά, από μια Αξιωματική Αντιπολίτευση, που λέει ότι έχει ένα ολοκληρωμένο σχέδιο, το σχέδιο εδράζεται πάνω σε ορισμένες παραδοχές. Μια βασική παραδοχή είναι. Ποια είναι η ύφεση, πάνω στην οποία χτίζεις ένα σχέδιο. Εγώ, εξακολουθώ, να υποστηρίζω ότι η Αξιωματική Αντιπολίτευση δεν μας έχει πει, ποια είναι η εκτίμησή της.

**ΕΥΚΛΕΙΔΗΣ ΤΣΑΚΑΛΩΤΟΣ:** Να μην υπάρχουν λεφτά.

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών):** Εμείς παίρνουμε, πόσο εσείς υπολογίζετε ότι θα είναι η ύφεση, άρα θα υπάρχει υστέρηση εσόδων και πάνω σε αυτό χτίζουμε το δικό μας το πρόγραμμα, με τη διαφορά ότι εμείς νομίζουμε, ακριβώς, επειδή το δικό μας το πρόγραμμα κάνει μεγαλύτερη παρέμβαση σε χρήμα αντί για ρευστότητα-αναστολές, θα είναι πιο πιθανό να φτάσουμε τις δικές σας προβλέψεις.

Αυτή είναι η διαφορά. Δε μπορεί, αυθαίρετα, η Αντιπολίτευση να λέει τι νομίζει ότι είναι. Αυτό, συνεπώς, που λέτε, πράγματι, για πρώτη φορά το ακούω. Συνεπώς, εκτιμάτε κι εσείς ότι η ύφεση θα είναι μέχρι 8% στην Ελλάδα. Γιατί έχω ακούσει το ΜέΡΑ25, που μιλά για ύφεση 15%. Συνεπώς, συμφωνούμε ότι εκεί είναι και οι δικές σας εκτιμήσεις και πιστεύετε ότι με τη δική σας πολιτική…

**ΕΥΚΛΕΙΔΗΣ ΤΣΑΚΑΛΩΤΟΣ:** Δεν είπαμε ποτέ πόσο θα είναι η ύφεση;

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών):** Πόσο θα είναι η ύφεση; Σας ρωτάω, πόσο θα είναι η ύφεση, με τα δικά σας στοιχεία.

**ΕΥΚΛΕΙΔΗΣ ΤΣΑΚΑΛΩΤΟΣ:** Όσο είπατε ότι θα είναι το έλλειμμα του Δημοσίου, που θα προκύψει από υστέρηση.

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών):** Εγώ ήμουνα πολύ σαφής, αλλά εξακολουθείτε, να μη λέτε ένα ποσοστό. Ένα ποσοστό ψάχνω, το οποίο δεν το λέτε και σας λέω, γιατί δεν το λέτε. Γιατί εάν είναι χαμηλό το ποσοστό, θα φανεί ότι πέτυχε η Κυβέρνηση. Εάν είναι υψηλό και η ύφεση είναι χαμηλότερη, θα φανεί πάλι ότι πέτυχε η Κυβέρνηση και αδυνατείτε, να υποστηρίξετε έναν αριθμό.

Εγώ, δημόσια έχω παραδεχθεί το ΜέΡΑ25, που έχει έρθει εδώ κι έχει πει ότι «η ύφεση θα είναι 15». Άρα, υπάρχει μία εκτίμηση ενός Κόμματος, που μιλάει για 15%. Θα περίμενα από όλα τα Κόμματα, να κάνουν τις δικές τους εκτιμήσεις.

Όταν μιλάτε για πρόταση, σας παρακαλώ, διότι άκουσα κάποιες σκέψεις. Δίνουμε εμείς πόρους στη Δημόσια Υγεία, βγαίνετε και λέτε «δώσε πολλαπλάσιους». Λέμε εμείς ότι θα μειώσουμε το ΦΠΑ στην εστίαση στο 13% και το μειώνουμε, δεν το είχατε στο πρώτο πρόγραμμα. Στο δεύτερο λέτε «13%;», «Γιατί 13%;», «6%», το άκουσα και σήμερα. Λέμε εμείς επιστρεπτέα προκαταβολή, λέτε εσείς «τι επιστρεπτέα;», «μη επιστρεπτέα». Λέμε 2 δισ., λέτε «τι 2 δισ.;», «3 δισ.», «δώσε κι άλλο». Λέμε εμείς ότι στηρίζουμε την απασχόληση, λέτε εσείς «ακόμα παραπάνω, όλες οι ασφαλιστικές εισφορές». Λέμε εμείς ότι έχουμε ένα πρόγραμμα για τον τουρισμό, λέτε εσείς «δεν αρκεί, πολλαπλάσιο». Λέμε εμείς 150 στους αγρότες, λέτε εσείς «όχι 150, διπλάσια, 300». Μα, έτσι δε γίνεται πολιτική. Αυτό είναι μαξιμαλισμός της αντιπολίτευσης με «ξένα κόλλυβα». Αυτό δε μπορεί, να γίνει.

Προφανώς κι έχουμε και αναπτυξιακό σχέδιο. Έχουμε αναπτυξιακό σχέδιο, που έχει τρεις πυλώνες: Τον πλούτο, τη σύνθεση του πλούτου και τη διανομή του πλούτου. Ύψος του πλούτου, σύνθεση του πλούτου, κατανάλωση κι επενδύσεις, έμφαση σε αυτά τα δύο συστατικά στοιχεία και κατανομή του πλούτου με κοινωνικά δικαιότερο τρόπο, δίνοντας μεγαλύτερη έμφαση στα χαμηλότερα και τα μεσαία εισοδήματα. Η επιστρεπτέα προκαταβολή απέδειξε ότι σεβόμαστε και θέλουμε, να βοηθήσουμε την πολύ μικρή επιχείρηση.

Προφανώς, θα έχετε δει ότι, ήδη, πινελιές του αναπτυξιακού μας σχεδίου έχουμε καταθέσει κι έχουμε υλοποιήσει το προηγούμενο χρονικό διάστημα παρά την κρίση. Και οι αποκρατικοποιήσεις προχώρησαν και κίνητρα δώσαμε σε έρευνα και καινοτομία και νομοσχέδιο πέρασε για την Παιδεία. Άρα οι ενδογενείς πηγές ανάπτυξης – επιχειρηματικότητα, έρευνα, καινοτομία, παιδεία -, ναι, θα είναι ένας βασικός αναπτυξιακός πυλώνας του σχεδίου, αλλά για αυτά θα έχουμε χρόνο, να συστήσουμε. Ούτως η άλλως, σας έχω πει από μόνος μου, ότι σας καλώ τον Αύγουστο, να έχω τις δικές σας θέσεις στην Επιτροπή Οικονομικών Υποθέσεων για το Ταμείο Ανάκαμψης, που εσείς θέλετε σε συγκεκριμένα έργα και προτείνετε, η Ελληνική Κυβέρνηση να πρέπει, να ενσωματώσει στο σχεδιασμό της.

Τέλος, επανέρχομαι στην επιστρεπτέα προκαταβολή. Αυτά είναι τα δεδομένα, που έχουμε σήμερα με βάση τις δημοσιονομικές και ταμειακές δυνατότητες της χώρας. Θα δούμε στο μέλλον. Απάντησα, γιατί ήταν 55.000 επιχειρήσεις. Γιατί ήταν τα θέματα του Μάρτιου. Προσπάθησα, να καλύψω τα περισσότερα από τα ερωτήματα, τα οποία ετέθησαν. Νομίζω ότι ο κ. Γεωργιάδης θα απαντήσει και στα υπόλοιπα.

**ΓΕΩΡΓΙΟΣ ΒΛΑΧΟΣ (Προεδρεύων των Επιτροπών):** Ευχαριστούμε κι εμείς. Συνεχίζουμε με τον κ. Φάμελλο.

**ΣΩΚΡΑΤΗΣ ΦΑΜΕΛΛΟΣ:** Ευχαριστώ, κ. Πρόεδρε. Νομίζω ότι οφείλω κι εγώ να καταθέσω, εξαρχής, την άποψή μου ότι η συζήτηση αυτή οργανώνεται λανθασμένα. Η αίτηση προϋπήρχε από τη γενική Συνομοσπονδία Επαγγελματιών και Βιοτεχνών και πρέπει το Προεδρείο, να μας ενημερώσει, πότε θα γίνει η συζήτηση με αυτούς, που τη ζητήσανε. Το ότι εκ των υστέρων οι Υπουργοί δημιούργησαν ένα αίτημα, για να καλυφθούν από την απουσία των παραγωγών και να μην εκτεθούν σε αυτούς, το θεωρώ πολιτικά απαράδεκτο και πρέπει η Βουλή να λάβει μέριμνα, για να έρθουν εδώ οι παραγωγοί και να συζητήσουμε σε μια πολύ πιο κανονική συζήτηση.

Προφανώς και έχουμε εμείς εικόνα, κύριε Πρόεδρε, από τους παραγωγούς και από τις μικρομεσαίες επιχειρήσεις και από τους επαγγελματίες στις περιοχές μας. Να σας πούμε, λοιπόν, κύριοι Υπουργοί και κύριε Πρόεδρε, ότι οι επαγγελματίες και οι μικρομεσαίοι είναι έξω από το σχέδιο της κυβέρνησης, δεν βρίσκουν τον εαυτό τους σ' αυτό το σχέδιο, δεν βρίσκουν χρηματοδοτήσεις, δεν βρίσκουν υποστήριξη. Υπάρχει πολύ μεγάλη αγωνία στην αγορά και υπάρχει και φόβος, διότι τα μέτρα της κυβέρνησης είναι αποσπασματικά, είναι μπαλώματα, με τη λογική βλέποντας και κάνοντας. Η πρόσφατη ανακοίνωση, μετά από δύο μήνες που το συζητάμε, ότι τώρα θα μπουν οι μικρομεσαίες επιχειρήσεις στο ΤΕΠΙΧ, ότι τώρα θα μπουν οι επιχειρήσεις που δεν έχουν θετικό ισολογισμό, αποδεικνύει ότι μέχρι τώρα ήταν απέξω. Άρα, η ίδια η κυβέρνηση αλλάζοντας στην πορεία το σχέδιο και τα εργαλεία επιβεβαιώνει ότι οι μικρομεσαίες επιχειρήσεις και οι επαγγελματίες είναι έξω από τις χρηματοδοτήσεις.

Επίσης, δεν το λέω εγώ, αλλά βλέπω εδώ ένα άρθρο της «Καθημερινής» που λέει ότι τράπεζες συνωστίζονται για να προωθήσουν αιτήματα πελατών τους, ακόμα και με ελλιπή στοιχεία, μπλοκάροντας τη διαδικασία παροχής ρευστότητας. Βουλευτής της Ν.Δ. εδώ είπε ότι οι τράπεζες ικανοποιούν και ανακυκλώνουν συμβόλαια μεγάλων πελατών τους και δάνεια, αλλά δεν δίνουν δάνεια στην επιχειρηματικότητα.

Άρα, από όλο τον πολιτικό κόσμο φαίνεται ότι βεβαιώνεται ότι η κυβέρνηση σχεδιάζει εργαλεία σε συνεργασία με τις τράπεζες εις βάρος της επιχειρηματικότητας, εις βάρος της εργασίας.

Πρέπει να σας πω, κύριε Πρόεδρε, ότι το πολιτικό σχέδιο της Ν.Δ. είναι να κλείσουν περισσότερες από τις μισές μικρομεσαίες επιχειρήσεις και επαγγελματίες και να πάρουν οι τράπεζες την περιουσία τους και πιθανά να τις μεταπουλήσουν σε funds μ’ ένα μεγάλο σορτάρισμα που θέλετε να κάνετε στην αγορά, είναι το πολιτικό σχέδιο της Ν.Δ. που ευνοεί λίγους, μεγάλους και ούτε καν όλους τους μεγάλους, αλλά μόνο τους ημέτερους που συνεννοούνται και κάνουν τις δουλειές. Την ιδιωτικοποίηση του δικτύου φυσικού αερίου σε έναν, την ιδιωτικοποίηση των ενεργειακών εταιρειών, το ξεπούλημα δηλαδή, κάτι στο οποίο συνηγορούν και οι τράπεζες που ανανεώνουν τα δάνεια των λίγων και δε δίνουν στη μικρομεσαία επιχειρηματικότητα που είναι απέξω και αυτό επιβεβαιώνεται και από τα στοιχεία του ΤΕΠΙΧ και από την αδυναμία που δημιουργεί η επιστρεπτέα προκαταβολή. Αυτό είναι το πολιτικό σχέδιο της Ν.Δ.! Ένα πολιτικό σχέδιο το οποίο είναι ασφυκτικό για την κοινωνία και δημιουργεί και συνθήκες κρίσης, γιατί αυτό θα μεταφερθεί σε επίπεδο κοινωνικής κρίσης.

Τα νούμερα που αναφέρει ο κ. Γεωργιάδης είναι για λίγους. Τα λεφτά που κλείστηκαν τις πρώτες μέρες από τις τράπεζες είναι για λίγους που είχαν συμβόλαια, δεν παίρνουν νέα δάνεια, ούτε νέες επιχορηγήσεις και το βασικό πρόβλημα που έχει η ελληνική οικονομία είναι ότι δεν δίνονται πραγματικά λεφτά. Ο κ. Σταϊκούρας για τα πιθανά πραγματικά λεφτά που θα μπουν στην ελληνική οικονομία συζητάει δημοσιονομικό πρόγραμμα με την Ευρωπαϊκή Ένωση. Υπήρχε και διαρροή, νομίζω, από την Αυστρία που το επιβεβαιώνει πρόσφατα.

Άρα, λοιπόν, έχετε ένα σχέδιο σε δύο άξονες. Πλήττεται η εργασία, μείωση του μισθού, μείωση του δώρου, μείωση του επιδόματος, αύξηση της ανεργίας, τεράστια τα νούμερα στο ΕΡΓΑΝΗ και πλήττεται η μικρομεσαία επιχειρηματικότητα ταυτόχρονα μ’ ένα κοινό σχέδιο που έχετε για να σμπαραλιάσετε την οικονομία, για να πάρουν την οικονομία οι λίγοι μέσω των τραπεζών, που δίνουν υψηλά επιτόκια ενώ δανείζονται με χαμηλά, που ζητούν υψηλές εγγυήσεις ενώ το δημόσιο βάζει εγγύηση και που ο κ. Γεωργιάδης τους παρακαλάει. Το μόνο που κάνει, επίσης, είναι περιοδείες σε ανύπαρκτα εργοστάσια, λες και η οικονομία είναι κάτι σαν τον «Μπομπ τον Μάστορα» ή τα Lego και τα Play Mobil! Δεν είναι αυτή η εικόνα, όμως, που πρέπει να έχει η Ελλάδα στο εξωτερικό, γιατί θίγει την εικόνα της ελληνικής οικονομίας αυτή η κυβέρνηση!

Θίγει την εικόνα που έχουμε και προς τα έξω, διότι εδώ χρειάζεται ένα σοβαρό σχέδιο με χρηματοδοτήσεις για όλες τις επιχειρήσεις και, βέβαια, χρειάζεται και ένα σχέδιο για τη βιομηχανία, διότι σε δύο βασικούς κλάδους που έχουμε ανάγκη δεν έχετε εργαλεία. Δύο παραδείγματα θα σας πω. Δεν υπάρχει σχέδιο βιομηχανικής ανασυγκρότησης, δεν υπάρχουν προτεραιότητες στους κλάδους, δεν υπάρχει αυτή τη στιγμή υποστήριξη σε παραγωγική ανασυγκρότηση πραγματικού προϊόντος και στον τουρισμό, εάν θέλετε να μιλήσουμε και γι’ αυτό θα σας πω ένα παράδειγμα ενός κλάδου.

Τουριστικά λεωφορεία. 7.500 τουριστικά λεωφορεία και πράκτορες εκτός οποιουδήποτε μέτρου υποστήριξης. Ο κρίσιμος κρίκος που συνδέει τη μεταφορά τουριστών και την παρουσία του ελληνικού τουρισμού και στις πόλεις και στα νησιά και στην ύπαιθρο, είναι εκτός του ραντάρ της κυβέρνησης. Ούτε ένα μέτρο δεν έχει υπάρξει μέχρι τώρα! Με λανθασμένα πρωτόκολλα σε αντίθεση με μέσα μαζικής μεταφοράς, αλαλούμ, αποφασίστηκε το σωστό υγειονομικό πρωτόκολλο και με τα σύνορα ξαφνικά κλειστά την προηγούμενη Δευτέρα με 12.000 τουρίστες από τη Σερβία να περιμένουν, οι οποίοι θα πήγαιναν σε παραλίες της Βορείου Ελλάδος. Αυτό είναι το σχέδιο σας; Όλοι απ' έξω; Ποιοι παίζουν παιχνίδι με τις τράπεζες και με τους Υπουργούς; Πρέπει να μας το πείτε!

Άρα, λοιπόν, εμείς, κύριε Πρόεδρε, λέμε ότι αυτή η συζήτηση είναι μη γενόμενη και θα πρέπει να επαναληφθεί, όχι μόνο με τους παραγωγούς, αλλά και με έναν κατάλογο στοιχείων και δεδομένων. Θέλουμε να ξέρουμε ποιες επιχειρήσεις με βάση αριθμό εργαζομένων και τζίρου έχουν μπει στα μέτρα, ποιες χρηματοδοτήσεις έχουν δοθεί - γνωρίζω ότι δεν έχει δοθεί ούτε μία χρηματοδότηση μέχρι τώρα - ποιοι έχουν ενταχθεί και τι συμβόλαια και δάνεια ανανέωσαν, όπως είπε και ο Βουλευτής της Ν.Δ., οι τράπεζες από αυτά που είχαν ήδη, διότι αυτή είναι η πραγματικότητα! Ένα επιτελικό μπάχαλο βλέποντας και κάνοντας, αυτό υλοποιεί η Ν.Δ., με την επιχειρηματικότητα απέξω.

Θέλουμε, λοιπόν, να ανακοινωθούν τα πραγματικά νούμερα και να δούμε πώς θα γίνει η χρηματοδότηση της αγοράς, όχι με νέες δανειακές υποχρεώσεις, ούτε με νέο μνημόνιο, γιατί ακούμε και θέλουμε να το επιβεβαιώσουν αυτό και οι Υπουργοί γιατί είναι μια πραγματικότητα, ότι με ρουσφέτια Βουλευτών της Ν.Δ. - το γράφει η Καθημερινή εχθές - ζητούνται δάνεια και επιχορηγήσεις για επιχειρήσεις που δεν έχουν τζίρο, ζητήθηκε να δοθεί δανειακή χρηματοδότηση. Όλα αυτά, βέβαια, βγαίνουν με ένα πολύ περιορισμένο τρόπο στη δημοσιότητα, γιατί ξέρουμε ότι υπάρχει και σιγή με τα 20 εκατ. € του κ. Πέτσα. Συντασσόμενος με την κυρία Μπακογιάννη, λέω, δώστε και τα νούμερα για τα δάνεια των επιχειρήσεων και τις επιχορηγήσεις, δώστε και τα νούμερα για τις χρηματοδοτήσεις των μέσων ενημέρωσης και σταματήστε να κάνετε πολιτική με τους κολλητούς σας.

**ΓΕΩΡΓΙΟΣ ΒΛΑΧΟΣ (Προεδρεύων των Επιτροπών)**: Ευχαριστούμε. Το λόγο έχει ο κ. Καρασμάνης.

**ΓΕΩΡΓΙΟΣ ΚΑΡΑΣΜΑΝΗΣ**: Ευχαριστώ, κύριε Πρόεδρε. Καταρχήν θέλω να επισημάνω ότι η κυβέρνηση αντιμετώπισε κατά τον καλύτερο τρόπο αυτές τις δυσμενέστατες, πρωτόγνωρες συνθήκες που δημιούργησε η πανδημία και κατέστη παράδειγμα σε πανευρωπαϊκό και παγκόσμιο επίπεδο. Αυτό οφείλεται και είναι αποτέλεσμα των έγκαιρων και στοχευμένων μέτρων, αλλά και της ανταπόκρισης της συντριπτικής πλειοψηφίας του ελληνικού λαού. Βέβαια, το κόστος του κλεισίματος της αγοράς, lockdown, είναι μεγάλο, οι συνέπειες είναι πολλές και παράπλευρες. Τα δημοσιονομικά μέτρα που έχει πάρει και θα πάρει η κυβέρνηση βοηθούν να σταθεί η οικονομία, όπως π.χ. τα μέτρα για τις φοροελαφρύνσεις, η μείωση των ασφαλιστικών εισφορών, τα έχουν απαριθμήσει οι Υπουργοί και οι συνάδελφοι, είναι τέσσερις ώρες που παρακολουθώ τη συζήτηση και δεν είναι ανάγκη να επεκταθώ εδώ.

 Εκεί που θα σταθώ και θεωρώ σημαντικό εργαλείο της ρευστότητας της οικονομίας είναι η επιστρεπτέα προκαταβολή. Από την πρώτη στιγμή είχα επισημάνει με παρεμβάσεις μου στη Βουλή καταθέτοντας υπομνήματα, αναφορές, υπομνήματα συλλογικών φορέων, αλλά και επιστολές προσωπικές και αλλεπάλληλες τηλεφωνικές επικοινωνίες και με τον κ. Γεωργιάδη και τους συνεργάτες του και με τον κ. Σταϊκούρα και τους συνεργάτες του. Ειδικότερα θέλω εδώ να σταθώ και να το επισημάνω διότι το θεωρώ πολύ θετικό, την επικοινωνία με τον αρμόδιο Υφυπουργό κ. Σκυλακάκη, υπεύθυνο της δημοσιονομικής πολιτικής, με τον οποίο δεν είναι υπερβολή ότι κάθε εβδομάδα είχαμε επικοινωνία και ανταποκρίνονταν στις τηλεφωνικές μου κλήσεις. Πρέπει να τονίζουμε τα θετικά για να αποφεύγονται και οι αρνητικές συμπεριφορές. Είχα επισημάνει, λοιπόν, ότι είναι επιτακτική ανάγκη και πρέπει πάση θυσία να συμπεριληφθούν στην επιστρεπτέα προκαταβολή και οι ατομικές επιχειρήσεις. Στο αίτημα αυτό ανταποκρίθηκε η κυβέρνηση, συμπεριέλαβε τα ατομικά σχήματα Ο.Ε., Ε.Ε., Ε.Π.Ε., αλλά εξαιρέθηκαν μικρές ατομικές επιχειρήσεις που δεν απασχολούν εργαζόμενους, οι παραδοσιακές οικογενειακές επιχειρήσεις, τις οποίες ανέφερε προηγουμένως ο κ. Σταϊκούρας, πιο λεπτομερώς, από το παντοπωλείο μέχρι τους ταξιτζήδες και, μάλιστα, προηγουμένως στην ομιλία του είπε ότι οι ταξιτζήδες πέρα από τα 534€ θα πάρουν και την επιστρεπτέα προκαταβολή.

Με μια κουβέντα, δηλαδή, στηρίζεται πραγματικά η ραχοκοκαλιά της οικονομίας μας, είναι δηλαδή αυτοί οι έμποροι, αυτοί οι επαγγελματίες που με πάθος και σκληρή δουλειά κρατήθηκαν όρθιοι στη λαίλαπα της οικονομικής κρίσης της τελευταίας δεκαετίας, είναι οι ίδιοι άνθρωποι που στο τρίμηνο της καταστροφικής πανδημίας αναγκάστηκαν να κλείσουν τα μαγαζιά τους, τα ξανάνοιξαν, βλέπουν ακόμη τον καταναλωτή κουμπωμένο και δείχνει μια καθυστέρηση στο να ανακάμψει η αγορά. Τα προγράμματα ενίσχυσης, μέχρι τώρα, των επιχειρήσεων δε τους ακουμπούσαν και το 70% δεν έχει πρόσβαση στις τράπεζες, λόγω των τραπεζικών κριτηρίων που πρέπει να υπάρχουν. Συνεπώς αυτό το χρηματοδοτικό εργαλείο της επιστρεπτέας προκαταβολής του κράτους σε αυτούς που δεν έχουν πρόσβαση στις τράπεζες θα είναι μια μεγάλη ανάσα, βαθιά ανάσα, τόνωση και μια ψυχολογική στήριξη να συνεχίσουμε με αισιοδοξία και προοπτική.

Επιπλέον, θα ήθελα να υποβάλλω και ένα αίτημα που μας έχουν μεταφέρει οι φορείς για να επεκταθεί η μείωση του φοιτητικού ενοικίου στα παιδιά των εργαζομένων, να επεκταθεί και στους μικροϊδιοκτήτες των ατομικών αυτών επιχειρήσεων. Είναι ένα δίκαιο αίτημα και πρέπει να το δούνε τα συναρμόδια Υπουργεία.

Έρχομαι στο ΤΕΠΙΧ ΙΙ, εδώ υπάρχει πραγματικά μεγάλο πρόβλημα, που έχουμε παρακολουθήσει από την αρχή, εδώ και τρείς μήνες έχουν υποβληθεί αιτήματα δανείων βάσει της διαδικασίας του ΤΕΠΙΧ ΙΙ, δυστυχώς πάμε με βήματα χελώνας. Δεν υπάρχει ανταπόκριση και έχω ζήσει μια επιχείρηση που δραστηριοποιείται στον πρωτογενή τομέα, τροφοδοτείται από τα εγχώρια και ζήτησε δάνειο για την έναρξη της περιόδου. Η γεωργική περίοδος έχει τελειώσει, ξεκινάει η συγκομιδή, δυστυχώς μέχρις στιγμής το δάνειο δεν έχει δοθεί, βέβαια μετά από 10 μέρες ενημερώθηκε η επιχείρηση ότι είναι στην αγορά. 25 χρόνια είμαι Βουλευτής δεν έχει δώσει κανένα δικαίωμα, πολλές φορές πιστώνει τους αγρότες.

Συνεπώς, θα πρέπει τα αρμόδια Υπουργεία να τρέξουν αυτό το Πρόγραμμα, το ΤΕΠΙΧ ΙΙ, με μεγαλύτερη ταχύτητα και θα πρέπει να δοθεί μεγάλη σημασία στην αγροτική μας παραγωγή και πρέπει να ξαναδούμε με άλλο μάτι τις μονάδες τροφίμων και πρέπει να κρατήσουμε ζωντανή την ύπαιθρο και πρέπει να είναι με κάθε μέσο προσοδοφόρα και παραγωγική.

 Κλείνοντας, θα ήθελα να πω ότι θεωρώ σημαντικό το νέο θεσμικό πλαίσιο για τις χρηματοδοτήσεις και ένα βήμα προς τη θετική κατεύθυνση.

**ΓΕΩΡΓΙΟΣ ΒΛΑΧΟΣ (Προεδρεύων των Επιτροπών):** Ευχαριστούμε πολύ κ. Καρασμάνη. Το λόγο έχει ο κ. Γκόκας.

**ΧΡΗΣΤΟΣ ΓΚΟΚΑΣ:** Κύριε Πρόεδρε, το πρώτο που θα ήθελα να πω μετά από τη συζήτηση, η οποία έχει εξελιχθεί μέχρι στιγμής, είναι μια παράμετρος που θα μπορούσε καθοριστικά να βοηθήσει στο πρόβλημα της οικονομίας και είναι το Πρόγραμμα Δημοσίων Επενδύσεων, το οποίο θα πρέπει να αναθεωρηθεί, να ενισχυθεί και προσπαθώντας για απορρόφηση ακόμη περισσότερων πόρων από το ΕΣΠΑ, να δούμε πώς θα μπορέσουμε να το ενεργοποιήσουμε για να έχουμε τα πολλαπλασιαστικά οφέλη που υπάρχουν από το πρόγραμμα δημοσίων επενδύσεων με τις παράλληλες δράσεις, τις οποίες στηρίζουν και κινητοποιούν. Γίνεται μια μόχλευση της οικονομίας σε πολλά επίπεδα.

Το πρόβλημα της ρευστότητας είναι το κορυφαίο πρόβλημα που αντιμετωπίζει η αγορά. Το βλέπουμε όλοι, το διαπιστώνουμε, βλέπουμε αρκετές επιχειρήσεις να δυσκολεύονται να επιβιώσουν και δύσκολα θα επιβιώσουν, δυστυχώς. Το ερώτημα είναι, υπάρχει η δυνατότητα κύριοι Υπουργοί να ενταχθούν όλες οι επιχειρήσεις, που το έχουν ανάγκη με τα ελάχιστα βασικά κριτήρια τραπεζικά και όλα τα υπόλοιπα, στα χρηματοδοτικά εργαλεία που υπάρχουν; Διότι πολλές επιχειρήσεις δεν καταφέρνουν τελικά να ενταχθούν. Είδαμε το ΤΕΠΙΧ ΙΙ, ένα μικρό ποσοστό από τις 110.000 αιτήσεις εντάχθηκαν 10.000. Επίσης, το άλλο ερώτημα είναι, ποιο κατά την εκτίμησή σας κύριοι Υπουργοί είναι το χρηματοδοτικό κενό με τα μέχρι σήμερα στοιχεία που υπάρχουν, με τα μέχρι σήμερα δεδομένα των αιτήσεων; Εμείς εκτιμούμε ότι είναι γύρω στα 10 δις μέχρι τώρα, αλλά που μπορεί να φθάσουν οι ανάγκες και ποιο θα είναι τελικά το χρηματοδοτικό κενό, το οποίο θα επηρεάσει την πορεία της επιβίωσης των επιχειρήσεων, αλλά και των θέσεων εργασίας; Θα υπάρξει αύξηση στα χρηματοδοτικά εργαλεία; Το ΤΕΠΙΧ ΙΙ είναι 2 δις, θα αυξηθεί; Για την Επιστρεπτέα Προκαταβολή έχουμε κατ’ επανάληψη κάνει την πρόταση να πάει στα 3 δις και δεν ακούσαμε τίποτα από τον κ. Σταϊκούρα, πριν που έκανε την τοποθέτησή του. Όπως και το πρόγραμμα χρηματοδότησης με την εγγύηση του δημοσίου και που αυτό υπολογίζεται γύρω στα 7 δις δεν είναι επαρκές.

Ένα άλλο θέμα αφορά στις χρεώσεις των τραπεζών που αυξήθηκαν παρά την αύξηση των ηλεκτρονικών συναλλαγών, είχαμε και μια αύξηση 30% έως 35% του κόστους αυτών των συναλλαγών. Και επίσης το πρόβλημα της παρακράτησης ως εγγύηση σημαντικού μέρους από τα ποσοστά των χρηματοδοτήσεων είτε είναι με την εγγύηση του δημοσίου είτε είναι από το ΤΕΠΙΧ ΙΙ. Αυτά είναι θέματα που πρέπει να αντιμετωπισθούν για να πάρουν πραγματική ανάσα οι επιχειρήσεις, οι οποίες θα πρέπει να είναι και όσο γίνεται περισσότερες αυτές που τελικά δεν θα ενταχθούν.

Κύριοι Υπουργοί, στην αγορά τα πράγματα είναι δύσκολα. Είχα μια συνάντηση με τον Εμπορικό Σύλλογο της Άρτας, επειδή είναι πολλά τα θέματα, θα σας κοινοποιήσω έναν κατάλογο με τα ζητήματα, όπως τα θέτουν για όλους τους άξονες που αφορούν τη ρευστότητα, που αφορούν στην βελτίωση του οικονομικού κλίματος, στις θέσεις εργασίας και ούτω καθεξής. Εκείνο, όμως, που είδα ήταν ότι υπάρχει αγωνία, υπάρχει αδυναμία να ανταποκριθούν στις υποχρεώσεις τους και πραγματικά υπάρχει απογοήτευση. Τίθενται κάποια ζητήματα τοπικά, για παράδειγμα, ας πούμε, το μεταφορικό ισοδύναμο, που είναι πολύ σημαντικό για την Ήπειρο δεδομένης της πολύ μεγάλης τιμής ανά χιλιόμετρο που αφορά στο κόστος των διοδίων. Υπάρχουν θέματα που αφορούν στις υποχρεώσεις τους απέναντι στους δήμους και στις ΔΕΚΟ.

Οι μειώσεις των ενοικίων από δημόσια ακίνητα, να μην παρακρατούνται στην εξόφληση των προμηθειών από το δημόσιο χρήματα που αφορούν ενήμερες ρυθμίσεις. Θέματα φορολογικών συντελεστών και ΦΠΑ, θέματα προκαταβολής φόρου, τα έχουμε θέσει, εκατό τοις εκατό για τις πληττόμενες επιχειρήσεις, 50% μείωση για τις υπόλοιπες. Υπάρχουν πάρα πολλά ζητήματα που δεν έχουν λυθεί, όπως ο ειδικός ακατάσχετος λογαριασμός. Επομένως, για βασικές υποχρεώσεις των επιχειρήσεων θα μπορούσε να δοθεί μια δυνατότητα να ανταποκριθούν μέσα από ένα τέτοιο πλαίσιο μέτρων.

Κλείνω, λέγοντας, δυο λόγια για τις θέσεις εργασίας. Παρόλα αυτά τα μέτρα, τα οποία είναι σε εξέλιξη, ήδη πολλές επιχειρήσεις δεν αντέχουν και προχωρούν σε απολύσεις εργαζομένων, δηλαδή μπορεί να προτιμούν να μην μπουν καν στα μέτρα. Το πρόβλημα είναι τεράστιο. Θα το βρούμε μπροστά μας και μαζί με την ύφεση θα δούμε πολλές απολύσεις, θα δούμε δυστυχώς, κλεισίματα επιχειρήσεων και αυτό σημαίνει ότι πρέπει να ενεργοποιήσουμε όσο γίνεται περισσότερο μηχανισμούς χρηματοδότησης και στήριξης των επιχειρήσεων. Σας ευχαριστώ.

**ΓΕΩΡΓΙΟΣ ΒΛΑΧΟΣ (Προεδρεύων των Επιτροπών):** Το λόγο έχει ο κ. Καββαδάς.

**ΑΘΑΝΑΣΙΟΣ ΚΑΒΒΑΔΑΣ:** Κύριε Πρόεδρε, κύριε Υπουργέ, με δυο σημαντικά χρηματοδοτικά εργαλεία όπως είναι το ΤΕΠΙΧ ΙΙ και το Ταμείο Εγγυοδοσίας, αλλά και με την παροχή κρατικών εγγυήσεων η Κυβέρνηση δίνει τη δυνατότητα στις τράπεζες να ασκήσουν το πραγματικό τους ρόλο που είναι η χρηματοδότηση των επιχειρήσεων και της οικονομίας. Θέλω όμως να μεταφέρω τον προβληματισμό που υπάρχει σε επιχειρηματίες και επαγγελματίες για την περιορισμένη ροή δανειοδοτήσεων και μάλιστα, σε μια στιγμή που το μέγα ζητούμενο είναι η ρευστότητα. Αυτό αποδεικνύεται από το γεγονός του μεγάλου αριθμού των αιτήσεων που έχουν υποβληθεί τόσο για τα δάνεια του ΤΕΠΙΧ ΙΙ όσο και για τα δάνεια του Ταμείου Εγγυοδοσίας. Ειδικά για το ΤΕΠΙΧ ΙΙ, υποβλήθηκαν πάνω από 100.000 αιτήσεις δανειοδότησης και εγκρίθηκαν περίπου 10.000.

Παλαιότερα οι τράπεζες έδιναν δάνεια αφειδώς, κυρίως σε αυτούς που δεν τα χρειάζονταν. Δεν πρέπει όμως να περάσουμε στο άλλο άκρο να μη δίνουν δάνεια σε αυτούς που πραγματικά τα χρειάζονται, σε επιχειρήσεις που πασχίζουν να σταθούν στα πόδια τους και να παραμείνουν ζωντανές. Ιδιαίτερα μάλιστα όταν έχουν δοθεί κρατικές εγγυήσεις σε ποσοστό ακόμα και 80% για τα δάνεια του Ταμείου Εγγυοδοσίας.Το Υπουργείο Ανάπτυξης οφείλει να παρακολουθεί επισταμένως τη ροή των δανείων με βάση τις αιτήσεις που έχουν κατατεθεί. Η σύμβαση που έχουν υπογράψει οι τράπεζες με το Ελληνικό Δημόσιο, δίνει τη δυνατότητα στο Υπουργείο Ανάπτυξης να αξιολογεί την πρόοδο στις εγκρίσεις και εκταμιεύσεις των δανείων.

Αν χρειαστεί, κύριε Υπουργέ, να γίνει ανακατανομή των πόρων, των 7 δισεκατομμυρίων ευρώ, του Ταμείου Εγγυοδοσίας στις τράπεζες εκείνες που προχωρούν με ταχύτητα στην έγκριση και εκταμίευση δανείων. Κανείς δεν λέει ότι πρέπει να δίνονται δάνεια χωρίς έλεγχο και χωρίς κριτήρια. Έχει σημασία, όμως, να δούμε ξανά το κανονιστικό πλαίσιο που διέπει αυτά τα κριτήρια, να πάρουν ρίσκο και οι ίδιες οι τράπεζες, όπως ρίσκο παίρνουν όλοι όσοι επενδύσουν ή δραστηριοποιούνται επιχειρηματικά. Και η έννοια ρίσκο δεν σημαίνει τζόγος, σημαίνει να ελέγχουν οι τράπεζες τη φερεγγυότητα της επιχείρησης ή του επαγγελματία που καταθέτει αίτηση δανειοδότησης, αλλά με μεγαλύτερη ευελιξία.

Η φερεγγυότητα δεν πιστοποιείται μόνο με cash collateral, δηλαδή, εμπράγματες εγγυήσεις σε μετρητά. Η φερεγγυότητα μιας επιχείρησης πιστοποιείται και από άλλα εξίσου σημαντικά κριτήρια. Μία υγιής επιχείρηση που είναι συνεπής στις υποχρεώσεις της, έχει εκ των πραγμάτων το κριτήριο της φερεγγυότητας. Μία επιχείρηση με αξιοσημείωτο τζίρο και δραστηριότητα που είναι σε λειτουργία και έχει προοπτικές αξίζει της εμπιστοσύνης των τραπεζών.

Αν δεν βοηθηθούν, κύριε Πρόεδρε, επιχειρήσεις που τώρα το έχουν ανάγκη, θα κλείσουν και θα έχουμε χιλιάδες ανέργους, αλλά κύριοι της Ένωσης Τραπεζών αυτό δεν συμφέρει και καμία τράπεζα. Για την Ελλάδα και το τραπεζικό σύστημα υπάρχει ένα κοινό στοίχημα: να ενισχυθεί η αναπτυξιακή διαδικασία, να έχουν πρόσβαση στη ρευστότητα επιχειρήσεις και επαγγελματίες σε αυτή τη δύσκολη συγκυρία. Το ίδιο το τραπεζικό σύστημα πρέπει να αντιληφθεί ότι θα γίνει το ίδιο και ενισχυμένο και ωφελημένο από την επιστροφή της χώρας σε υψηλούς ρυθμούς ανάπτυξης.

Τέλος, κύριε Πρόεδρε, θα ήθελα να κάνω μία ερώτηση στην Ένωση Τραπεζών. Οι τράπεζες δανείζονται, πλέον, με αρνητικό επιτόκιο από την Ευρωπαϊκή Κεντρική Τράπεζα γεγονός ευνοϊκό. Τα δάνεια του Ταμείο εγγυοδοσίας έχουν την εγγύηση του Ελληνικού Δημοσίου στο 80%, γεγονός, επίσης, ευνοϊκό.

Πώς μπορεί, λοιπόν, να εγγυηθεί το γεγονός ότι οι τράπεζες ζητούν επιπλέον εγγυήσεις από τις επιχειρήσεις που υποβάλλουν αίτηση δανειοδότησης τη στιγμή που μόνον το 20% του κεφαλαίου δανείου δεν καλύπτεται από την κρατική εγγύηση και, μάλιστα, να ζητούνται πρόσθετες εξασφαλίσεις και εγγυήσεις από επιχειρήσεις που το 2019 ήταν υγιείς και είχαν έσοδα; Ποιο, λοιπόν, είναι το ρίσκο που παίρνουν οι τράπεζες όταν ζητούν, κύριε Πρόεδρε, διπλές εγγυήσεις;

Σας ευχαριστώ πολύ, κύριε Πρόεδρε.

**ΓΕΩΡΓΙΟΣ ΒΛΑΧΟΣ (Προεδρεύων των Επιτροπών):** Ευχαριστούμε τον κ. Καββαδά.Το λόγο έχει ο κ. Στύλιος.

**ΓΕΩΡΓΙΟΣ ΣΤΥΛΙΟΣ:** Σας ευχαριστώ πολύ, κύριε Πρόεδρε. Καταρχήν, να πω ότι είναι πολύ σημαντική η σημερινή συνεδρίαση και η όλη συζήτηση. Αποδεικνύεται από το ενδιαφέρον των βουλευτών με την συμμετοχή τους στις ερωτήσεις και τις τοποθετήσεις και αυτό δεν είναι βέβαια προσωπικό και ατομικό, αλλά πηγάζει, έρχεται από τα μηνύματα που παίρνουν οι βουλευτές από την ελληνική κοινωνία, από τις παραγωγικές δυνάμεις της ελληνικής κοινωνίας. Στην πρώτη φάση αντιμετώπισης της πανδημίας η χώρα μας, οι Έλληνες πολίτες, η Κυβέρνηση πέτυχε έναν θρίαμβο. Τώρα ερχόμαστε να διαχειριστούμε τις συνέπειες της πανδημίας, να διαχειριστούμε την οικονομική κατάσταση, η οποία έχει διαμορφωθεί.

Πολύ συγκεκριμένα θέλω να αναφερθώ στον δευτερογενή τομέα, στη μεταποίηση, που έχει άμεση σχέση με τον πρωτογενή τομέα. Θα αναφερθώ, λοιπόν, εκεί, όπου γίνεται η επεξεργασία των προϊόντων του πρωτογενή τομέα και μιλάω βέβαια για τις κτηνοτροφικές, μεταποιητικές και χοιροτροφίες επιχειρήσεις, για τις ιχθυοκαλλιέργειες και για την τυροκομεία. Είναι αυτοί, οι οποίοι διαθέτουν το προϊόν τους, κατά κύριο λόγο, στον κλάδο της εστίασης. Πολλές, λοιπόν, από αυτές τις επιχειρήσεις υπαχθήκαν στο πλαίσιο «2», ενώ ο κλάδος της εστίασης στο πλαίσιο «1», σύμφωνα με τις πρώτες αποφάσεις της Κυβέρνησης. Καταλαβαίνουμε όλοι ότι δεν μπορούν, από τη στιγμή που εντάχθηκαν στο πλαίσιο, να επωφεληθούν των ευεργετικών μέτρων, τα οποία είχαν αποφασιστεί.

Τι χρειάζονται, λοιπόν, όλες αυτές οι επιχειρήσεις; Τι ζητούν;

Ζητούν χρόνο, διάρκεια, για να μπορέσουν να λειτουργήσουν και να ανταποκριθούν στις νέες συνθήκες, στη νέα καθημερινότητα, η οποία έχει διαμορφωθεί.

Ο χρόνος αυτός πώς μεταφράζεται οικονομικά; Μεταφράζεται σε ρευστότητα.

Χρειάζονται, λοιπόν, χρηματοδότηση.

Άρα, υπάρχει ανάγκη η νέα καθημερινότητα, η νέα κανονικότητα να αντιμετωπιστεί και από τις τράπεζες και από την Κυβέρνηση με αξιοποίηση, με τον καλύτερο δυνατό τρόπο των χρηματοδοτικών εργαλείων που είναι διαθέσιμα. Ο σπόρος αυτός να πέσει εκεί που πραγματικά υπάρχει ανάγκη.

Εδώ, λοιπόν, έχουμε το εξής: Έχουμε τις πολύ καλές και πολύ δυνατές επιχειρήσεις, οι οποίες μπορούν και με ίδια κεφάλαια να συνεχίσουν να λειτουργούν.

Έχουμε και έναν άλλο κλάδο επιχειρήσεων αυτές, οι οποίες βρίσκονται σχεδόν σε σχέδιο εξυγίανσης. Αυτές, λοιπόν, οι οποίες έχουν πάρει έγκριση από την Τράπεζα της Ελλάδος, έχουν υπάρξει δικαστικές αποφάσεις, έχουν υπαχθεί στο άρθρο 106β του Πτωχευτικού Κώδικα και λειτουργούν κανονικά, υλοποιούν το σχέδιο εξυγίανσης. Σύμφωνα με αυτά, τα οποία ισχύουν από τον Κανονισμό του ΕΣΠΑ και των ευρωπαϊκών κονδυλίων, δεν μπορούν να λάβουν ενισχύσεις οι συγκεκριμένες επιχειρήσεις.

Ζητώ, λοιπόν, να εξεταστεί από την Κυβέρνηση και από τις τράπεζες και από όλους ένα χρηματοδοτικό εργαλείο, όπου θα δει προσωπικά την κάθε μία επιχείρηση, διότι έχει γίνει μια τεράστια προσπάθεια. Είμαστε στα 10 χρόνια κρίσης. Οι επιχειρήσεις αυτές κάνουν την προσπάθεια αυτή για να σταθούν όρθιες και τις έχουμε ανάγκη για την ελληνική οικονομία. Σας ευχαριστώ πολύ.

**ΓΕΩΡΓΙΟΣ ΒΛΑΧΟΣ (Προεδρεύων των Επιτροπών):** Ευχαριστούμε τον κ. Στύλιο. Θα ήθελα να σας θυμίσω, κύριε Χατζηνικολάου, πριν πάρετε το λόγο, στην επιστολή της η ΓΣΕΒΕΕ, έλεγε «για τη σύγκλιση Επιτροπών Παραγωγής και Εμπορίου και Οικονομικών Υποθέσεων» - την κάναμε τη σύγκριση - «όπου θα παραστούν εκπρόσωποι των χρηματοπιστωτικών ιδρυμάτων για να μας ενημερώσουν για την ως τώρα πορεία των εγκρίσεων» - παρευρέθηκε η Ένωση, γιατί δεν μπορούν οι τράπεζες - «και οι εκπρόσωποι των τραπεζών θα θέλαμε να μας δώσουν συγκεντρωτικά στοιχεία για το ύψος των δανείων που έχουν εγκρίνει, την κατανομή τους, κατά μέγεθος της επιχείρησης, με βάση έσοδα, αριθμό εργαζομένων, κλάδου, γεωγραφικό διαμέρισμα. Επίσης, θα θέλαμε να μάθουμε, αν ζητούν εγγυήσεις και σε τι ύψος επί του δανείου, για κάθε αίτηση, τι ποσοστό εγκρίσεων, τους συνηθέστερους λόγους απόρριψης κ.λπ. για να γίνει ένας απολογισμός».

Όντως ζητούν χρήματα, ακούστηκε και από άλλους συναδέλφους και καταλαβαίνω ότι για να σου δώσει ένα δάνειο, σου ζητάει να έχεις σε καταθέσεις στο 80%. Προφανώς, δεν το χρειαζόταν να πάρεις το δάνειο, αν είχες τέτοια δυνατότητα.

Επίσης, έχουμε καταγγελίες για παρακρατήσεις ακατάσχετου των λογαριασμών. Επίσης, έχουμε καταγγελίες ότι δίνουν χρήματα σε επιχειρήσεις που δεν τα χρειάζονται, δεν αποδεικνύουν κάποια περαιτέρω επιχειρηματική δραστηριότητα, αξιοποιούν τα χρήματα για όσο διάστημα τα έχουν και τα επιστρέφουν. Όλα αυτά είναι το κεντρικό σημείο των όσων ακούστηκαν σήμερα. Ελπίζω οι απαντήσεις σας να είναι ικανοποιητικές, να μη χρειαστεί να σας ξανά καλέσουμε σύντομα έχοντας νέα ερωτήματα και νέες απαντήσεις.

Το λόγο έχει ο κ. Χατζηνικολάου.

**ΓΕΩΡΓΙΟΣ ΧΑΤΖΗΝΙΚΟΛΑΟΥ (Πρόεδρος του Δ.Σ. της Ελληνικής Ένωσης Τραπεζών (ΕΕΤ)):** Αξιότιμε κύριε Πρόεδρε, αξιότιμοι κύριοι Υπουργοί, κυρίες και κύριοι βουλευτές, καταρχάς, σας ευχαριστώ για τη σημερινή πρόσκληση που μας δίνει τη δυνατότητα να ανταλλάξουμε κρίσιμες απόψεις.

Θα ήθελα να ξεκινήσουμε μια δήλωση.

Ο στόχος μας είναι κοινός. Το τραπεζικό σύστημα είναι έτοιμο να στηρίξει και να διαφυλάξει την ελληνική οικονομία, ιδίως, κάτω από τις τόσο πρωτόγνωρες και απρόβλεπτες συνθήκες που δημιούργησε ο λαός. Εκτιμώ ότι, αν και είναι ακόμα πολύ νωρίς για να αποτιμήσει κανείς τις συνέπειες, τα γρήγορα αντανακλαστικά της πολιτείας, η μεγάλη ετοιμότητα και η πειθαρχία που έδειξε σε αυτή τη δύσκολη συγκυρία, δημιουργεί τις προϋποθέσεις για να τα καταφέρουμε.

Η ελληνική οικονομία και το τραπεζικό σύστημα εισήλθαν σε αυτή την κρίση αρκετά έτοιμοι. Ειδικά για το τραπεζικό σύστημα το 2019 ήταν ένα έτος σταθεροποίησης σε σχέση με όλα τα κρίσιμα μεγέθη του, δηλαδή, ρευστότητα, καταθέσεις, ίδια κεφάλαια, κερδοφορία και μείωση των μη εξυπηρετουμένων δανείων. Ως εκ τούτου η παρούσα κρίση βρίσκει το τραπεζικό σύστημα ικανό να ανταπεξέλθει στις προκλήσεις. Το τραπεζικό σύστημα δεν είναι μέρος του προβλήματος αλλά είναι μέρος της λύσης.

Επιπλέον οι πρωτοβουλίες των ευρωπαϊκών εποπτικών αρχών και της ευρωπαϊκής κεντρικής τράπεζας έχουν οδηγήσει σε περαιτέρω χαλάρωση των κεφαλαιακών απαιτήσεων και των λογιστικών κανόνων και έχουν δώσει πρόσβαση σε επιπλέον ρευστότητα, η οποία αναφέρθηκε και θα σχολιάσω, με πολύ ελκυστικό κόστος αυξάνοντας έτσι τη δυνατότητα των τραπεζών να διοχετεύσουν ρευστότητα στην οικονομία.

Για τις τράπεζες η άμεση, πλήρης, αποτελεσματική στήριξη και χρηματοδότηση της ελληνικής οικονομίας αποτελεί ύψιστη προτεραιότητα. Πρόκειται για μία σαφή δέσμευση μας η οποία ήδη γίνεται πράξη. Για να γίνω πιο συγκεκριμένος θα ήθελα να δούμε τι ακριβώς έχει γίνει μέχρι στιγμής και τι έχουν κάνει οι τράπεζες σε αυτό το μέτωπο.

Υπάρχουν δύο ομάδες επιχειρήσεων και ιδιωτών που χρειάζονται στήριξη από το τραπεζικό σύστημα. Η πρώτη ομάδα είναι όσοι έχουν ήδη δανειστεί. Εδώ θεωρώ ότι κανείς δεν μπορεί να αμφισβητήσει τα άμεσα αντανακλαστικά του ελληνικού τραπεζικού συστήματος, που λίγο πριν από το lock down, οικειοθελώς ανέστειλε τις αποπληρωμές κεφαλαίου των επιχειρηματικών δανείων για τουλάχιστον έξι μήνες δηλαδή μέχρι το τέλος του Σεπτεμβρίου 2020. Το ίδιο δήλωσε ότι θα κάνει για τα δάνεια των ιδιωτών. Με αυτόν τον τρόπο, δηλαδή αναστέλλοντας την αποπληρωμή των κεφαλαιακών δόσεων διαφυλάξουμε τη ρευστότητα των επιχειρήσεων και των ιδιωτών παρέχοντας έμμεση ρευστότητα. Οι αριθμοί είναι αποκαλυπτικοί και μιλούν μόνοι τους.

Για τους τρεις πρώτους μήνες του 2020 έκαναν αίτηση αναστολής καταβολής κεφαλαιακών δόσεων συνολικά 239 χιλιάδες επιχειρήσεις και ιδιώτες. Από αυτές έγιναν δεκτές περίπου 180.000, δηλαδή περισσότερο από 75%. Το τραπεζικό σύστημα, που στην πραγματικότητα είναι οι τέσσερις μεγάλες συστημικές τράπεζες, σε τρεις μήνες ανακούφισε ως τώρα περίπου 260.000 νοικοκυριά και επιχειρήσεις και έδειξε έμπρακτα ότι αφουγκράζεται τις πραγματικές ανάγκες της οικονομίας και ανταποκρίνεται. Ο συνδυασμός των ανωτέρω οδήγησε σε άμεση και έμμεση χορήγηση ρευστότητας στην οικονομία της τάξεως των 5 δισ. Επίσης οι τράπεζες και πριν από την κρίση στήριξαν σημαντικό αριθμό βιώσιμων επιχειρήσεων και νοικοκυριών. Από το δεύτερο εξάμηνο του 2019 μέχρι σήμερα έχουν ρυθμίσει τις οφειλές ογδόντα χιλιάδων δανειοληπτών που αντιπροσωπεύουν δάνεια 10 δισεκατομμυρίων. Οι ρυθμίσεις αυτές είναι σωρευτικές με τις αναστολές που αποφασίστηκαν πρόσφατα και ήδη υλοποιούνται.

Είναι λοιπόν ξεκάθαρο ότι ανεξάρτητα από τη νομοθεσία που θέτει η πολιτεία για την προστασία ευπαθών ομάδων -νόμος Κατσέλη- το τραπεζικό σύστημα δείχνει στην πράξη την ικανότητα αλλά και την επιθυμία να προσφέρει ρεαλιστικές λύσεις όπου είναι εφικτό και όταν υπάρχει η κατάλληλη ανταπόκριση από τους δανειολήπτες ακόμα και όταν δεν υπάρχει πλαίσιο προστασίας.

Φτάνουμε τώρα στη δεύτερη κατηγορία, των νέων χρηματοδοτήσεων. Η καρδιά του ελληνικού επιχειρείν είναι οι μικρές και μεσαίες επιχειρήσεις. Αυτές οι επιχειρήσεις είναι στο επίκεντρο του ενδιαφέροντος και της πολιτείας και των τραπεζών. Κατ’ επανάληψη έχουμε επικροτήσει τις άμεσες ενέργειες της κυβέρνησης για τη στήριξη αυτών των επιχειρήσεων ιδίως στο τρίμηνο που μας πέρασε. Χάρη στις ταχύτατες κινήσεις της κυβέρνησης -και σε αυτό το σημείο θα ήθελα να επαινέσω τον κύριο Σταϊκούρα, τον κύριο Γεωργιάδη, τον κύριο Τσακίρη και την κυρία Χατζηπέτρου οι οποίοι σε συνδυασμό με την ελληνική αναπτυξιακή τράπεζα- οι τράπεζες είναι στο στάδιο εκταμίευσης σημαντικών προγραμμάτων όπως το πρόγραμμα επιδότησης επιτοκίων, τόκων που είναι 750 εκατομμύρια το ΤΕΠΙΧ 2, το οποίο είναι 2 περίπου δις και το πρόγραμμα εγγυημένων δανείων το οποίο αναμένεται να φτάσει περίπου στα 7 δισεκατομμύρια.

Ήδη με το πρόγραμμα επιδότησης τόκων έχουν δοθεί τα 750 εκατομμύρια για τους τόκους των επιχειρήσεων σε υφιστάμενα δάνεια. Οι τόκοι αυτοί κάλυψαν ένα τρίμηνο του 2020 και έδωσαν ανακούφιση σε αυτές τις επιχειρήσεις. Εδώ διευκρινίζω ότι το πρόγραμμα αυτό δεν είναι δανεισμός αλλά είναι πρόγραμμα επιδότησης. Επίσης έκλεισε και το πρόγραμμα ΤΕΠΙΧ 2, το οποίο σχολιάστηκε επανειλημμένως εδώ, που εξασφάλισε ρευστότητα 2 δισεκατομμυρίων. Γι’ αυτό το πρόγραμμα δεχτήκαμε 98.622 αιτήσεις κυρίως από μικρομεσαίες επιχειρήσεις. Η έγκριση δόθηκε για 10.150 επιχειρήσεις. Σημειωτέον ότι το πρόγραμμα αυτό δεν χρησιμοποιεί δημόσιους πόρους. Τα χρήματα θα δοθούν από τις τράπεζες, αλλά το πρόγραμμα καλύπτει τους τόκους των δύο πρώτων ετών και αυτή είναι η συμμετοχή του ελληνικού δημοσίου μέσω της ελληνικής αναπτυξιακής τράπεζας με την οποία έχουμε μια ιδιαίτερα γόνιμη συνεργασία.

Μεγάλες είναι και οι προσδοκίες όσον αφορά το εγγυοδοτικό πρόγραμμα της ελληνικής αναπτυξιακής τράπεζας που είναι εν εξελίξει. Πάλι εδώ ο δανεισμός θα προέλθει από τις τράπεζες, αλλά ένα μέρος του πιστωτικού κινδύνου των δανείων θα καλύπτεται από κρατικές εγγυήσεις. Υπολογίζουμε ότι το πρόγραμμα αυτό θα προσφέρει ρευστότητα στην οικονομία της τάξεως των 7 δισεκατομμυρίων.

Επιπλέον στα ανωτέρω προγράμματα δεν θα πρέπει να ξεχνάμε τη ρευστότητα που έχουν δώσει ήδη οι τράπεζες σε επιχειρήσεις και νοικοκυριά μέσα στο 2020. Από την αρχή του χρόνου το τραπεζικό σύστημα δημιούργησε καθαρή πιστωτική επέκταση, δηλαδή μετά τις αποπληρωμές, προς την οικονομία κατά 3 δισ. και η προσδοκία είναι ότι θα δημιουργήσει τουλάχιστον 3 και ίσως 5 επιπλέον δισεκατομμύρια μέσα στο 2020 βάσει των προγραμματισμένων δανειοδοτήσεων των τραπεζών οι οποίες σε ένα βαθμό αλληλοκαλύπτουν και τα προγράμματα τα οποία είναι εν εξελίξει.

Αν προστεθούν όλα τα παραπάνω καταλήγουμε σε μια συνολική χρηματοδότηση από το τραπεζικό σύστημα για το 2020 της τάξεως των 15 και πιο κοντά στα 18 δισεκατομμύρια. Το αναφέρω αυτό στο σχόλιο που έκανε ο κ. Κατρίνης ότι υπάρχει ένα χρηματοδοτικό κενό 10 δισ. Το ξεπερνάμε αυτό. Είναι ένα ποσό πολύ αξιοπρεπές και ανάλογο των περιστάσεων. Με λίγα λόγια, το τραπεζικό σύστημα όχι μόνο στέκεται στα πόδια του, αλλά ανταποκρίνεται επιτυχώς στις περιστάσεις και συμβάλλει έμπρακτα στην σταθεροποίηση της οικονομίας. Είμαστε μέρος της λύσης και όχι του προβλήματος. Παρ’ όλα αυτά δεχόμαστε συνεχώς επικρίσεις ότι δεν παρέχουμε ρευστότητα στην οικονομία.

Ας δούμε κάθε μία περίπτωση ξεχωριστά και ας αρχίσουμε με το ΤΕΠΙΧ 2 όπου όπως σας είπα δεχτήκαμε 58.000 περίπου αιτήσεις και υπήρξαν 10.000 περίπου εγκρίσεις. Τα απολογιστικά στοιχεία του ΤΕΠΙΧ 2 έδειξαν ότι έγινε δεκτή περίπου μία στις εννέα αιτήσεις με κριτήρια τα οποία είναι κοινά για όλους. Ήταν αναπόφευκτο λοιπόν να υπάρχουν σχεδόν 9 δυσαρεστημένοι για κάθε ευχαριστημένο. Δυστυχώς αυτό ήταν το διαθέσιμο ποσό του προγράμματος. Θα ήθελα να σχολιάσω επίσης ότι πολλοί από τους αιτούντες έκαναν αιτήσεις και στις τέσσερις τράπεζες, το οποίο διόγκωσε τεχνικά τον αριθμό των αιτήσεων.

Θα πω επίσης ότι από αυτούς που απορρίφθηκαν υπάρχουν και φερέγγυες επιχειρήσεις οι οποίες είναι σε γνώση μας και να είστε σίγουροι ότι εμείς σαν τράπεζες θα κάνουμε κάθε προσπάθεια με συνδυασμό και των άλλων προγραμμάτων αλλά και με το δικό μας μελλοντικό πρόγραμμα του 2020 να τους ικανοποιήσουμε. Για ποιο λόγο;

Γιατί απλούστατα είναι προς το συμφέρον μας να κάνουμε δάνεια προς φερέγγυους πελάτες. Καλοί πελάτες είναι οι πελάτες οι οποίοι κρατάνε τις τράπεζες ανοιχτές. Όταν κάνουμε δάνεια είναι ότι όταν βγάζουμε λεφτά. Άρα λοιπόν να είστε σίγουροι ότι αν υπάρχουν φερέγγυα πελάτες θα κάνουμε κάθε προσπάθεια να τους ικανοποιήσουμε είτε με αυτό το πρόγραμμα είτε με άλλο πρόγραμμα ή όποιο άλλο τρόπο μπορούμε. Είναι προς το συμφέρον μας.

Αντιλαμβάνομαι ότι στην κοινή προσπάθεια όλων μας είναι να στηρίξουμε την οικονομία αλλά όμως δημιουργήθηκαν προσδοκίες που ίσως υπερβαίνουν την πραγματικότητα. Δυστυχώς η ικανοποίηση όλων των αιτημάτων δεν ήταν εφικτή ούτε για το ούτε το διαθέσιμο ποσό δεν έφτανε για τις αιτήσεις γιατί απλά δεν ήταν δυνατόν να δανειοδοτηθούν όλες οι επιχειρήσεις. Μπορούν να πάρουν επιχορηγήσεις, επιδοτήσεις, χωρίς κριτήρια, αλλά όχι δανεισμό και σίγουρα, όχι επιχειρήσεις με αναξιόπιστη πιστοληπτική ικανότητα.

Κι’ αυτό με φέρνει στο δεύτερο σημείο που θέλω να τονίσω. Εκφράζουν δυσαρέσκεια οι επιχειρήσεις που αποκλείονται, ότι δεν είναι επιλέξιμες, είτε γιατί έχουν μη εξυπηρετούμενα ή γιατί έχουν αρρύθμιστες φορολογικές ή ασφαλιστικές εισφορές, είτε γιατί έχουν ξεπεράσει το πλαφόν των κρατικών επιχορηγήσεων. Με άλλα λόγια, γιατί ανήκουν σε μία κατηγορία, που με δανειοδοτικούς κανόνες είναι προβληματικές. Πρέπει να ξεκαθαρίσουμε, ότι οι κανόνες και οι συνθήκες χορήγησης αυτών των δανείων, δεν έχουν καθοριστεί από τις τράπεζες ή από την κυβέρνηση, επειδή η προέλευση των ενισχύσεων είναι ευρωπαϊκή, οι κανόνες και οι συνθήκες των δανείων αυτών έχουν τεθεί σε ευρωπαϊκό επίπεδο και είναι οι ίδιοι και για την Ελλάδα, όπως και για άλλες ευρωπαϊκές χώρες.

Προϋπόθεση για όλα αυτά τα προγράμματα, είναι οι επιχειρήσεις να ήταν ενήμερες και βιώσιμες στο τέλος του 2019. Αυτό αποκλείει, αυτόματα, τις επιχειρήσεις που δεν πληρούν αυτά τα κριτήρια και θεωρώ, ότι σωστά τα προγράμματα αυτά είναι σχεδιασμένα για τις ενήμερες και βιώσιμες επιχειρήσεις. Κατ’ αρχήν είναι σημαντικό, να περιοριστεί η δημιουργία νέων μη εξυπηρετούμενων δανείων. Ήδη, η χώρα μας έχει τα υψηλότερα ποσοστά κόκκινων δανείων στην Ευρώπη. Πρέπει να κάνουμε, κάνουμε και θα κάνουμε, κάθε προσπάθεια να τα μειώσουμε, όχι να τα αυξήσουμε. Εξίσου σημαντικό είναι να δοθεί και το σωστό μήνυμα, ότι οι τράπεζες και το κράτος στηρίζουν την υγιή επιχειρηματικότητα και ανταμείβουν τους αξιόπιστους δανειζόμενους. Και οι υγιείς επιχειρήσεις είναι αυτές που, όχι μόνο κρατάνε τις τράπεζες υγιείς, αλλά είναι αυτοί που δημιουργούν απασχόληση και αξία για την οικονομία.

Επιπλέον, καλώς η κακώς, μια επιχείρηση με αρνητική οικονομική εικόνα δεν μπορεί να έχει πρόσβαση - κατά κανόνα τουλάχιστον - ούτε σε απλό τραπεζικό δανεισμό. Αν δεν κάνω λάθος, είναι ακόμα μαζί μας η κυρία Σίσσυ Παπαγιανίδου, η οποία είναι επόπτης του τραπεζικού συστήματος με την Τράπεζα Ελλάδος και παρουσία της, δεν μπορώ παρά να τονίσω ότι, και εποπτικά δεν μας επιτρέπεται να δανείζουμε σε προβληματικές επιχειρήσεις. Αντιλαμβάνομαι, ότι αν και τα ποσά ρευστότητας που διακυβεύονται στην οικονομία είναι σημαντικά, οι παραπάνω περιορισμοί συνεπάγονται ότι η χρηματοδότηση και ο τραπεζικός δανεισμός δεν θα φτάσει στα πιστοληπτικά ασθενέστερα στρώματα της οικονομίας. Το τραπεζικό σύστημα, δεν μπορεί να ανταποκριθεί στην πρόκληση. Αν κάνει κάτι διαφορετικό, θα αρνηθεί τον ρόλο του και θα ακυρώσει τους κανόνες που τον διέπουν.

Η προστασία των καταθετών και ο υπεύθυνος δανεισμός, πρέπει να είναι τα χαρακτηριστικά της τραπεζικής δραστηριότητας. Το τραπεζικό σύστημα δανείζει τις καταθέσεις που δέχεται. Αν τις τοποθετήσει σε επισφαλή δάνεια, δεν θα μπορέσει να επιστρέψει τα χρήματα στους καταθέτες. Γι’ αυτό και οι τράπεζες εποπτεύονται ως προς το πιστωτικό κίνδυνο που αναλαμβάνουν, μεταξύ άλλων. Με απλά λόγια, και να θέλαμε, η εποπτικοί κανόνες δεν μας το επιτρέπουν.

Όλοι αντιλαμβανόμαστε ότι το πρόβλημα υπάρχει στα οικονομικά ασθενέστερες μονάδες με περιορισμένη πιστοληπτική ικανότητα. Καλό θα ήταν να δοθούν κρατικές εγγυήσεις σε αυτές μονάδες επιχειρήσεις και καταναλωτές, όπως έχει ήδη γίνει σε άλλες ευρωπαϊκές χώρες. Αντιλαμβανόμαστε, όμως, τους δημοσιονομικούς περιορισμούς της χώρας μας, που με τόσο κόπο αποκτήθηκαν και η αξιοπιστίας τους και η συνέχιση αυτής της αξιοπιστίας, είναι τόσο σημαντική για τη συνεχή μείωση του κόστους δανεισμού, όχι μόνο της χώρας, αλλά και κατ’ επέκταση του τραπεζικού συστήματος και των όρων δανείων τους οποίους δίνουμε.

Γι’ αυτό και την περασμένη εβδομάδα ψηφίστηκε στη βουλή το νομοσχέδιο για τη χρηματοδότηση με μικρά ποσά επιχειρήσεων που δεν έχουν πρόσβαση στον τραπεζικό δανεισμό. Πρόκειται για μία σωστή κίνηση, γιατί πρέπει να υπάρχουν άλλοι μηχανισμοί, εκτός του τραπεζικού συστήματος, για να παρέχουμε ρευστότητα σε αυτό τον τομέα. Το ελληνικό τραπεζικό σύστημα, όμως, με το μεγαλύτερο ποσοστιαίο απόθεμα μη εξυπηρετούμενων δανείων στην Ευρώπη, δεν έχει - και να το θέλει - αυτήν την επιλογή.

Ένα άλλο παράπονο που συχνά ακούμε, αφορά τον όγκο των δικαιολογητικών. Η κυβέρνηση με τη βοήθεια της Ενώσεως, έχει κάνει πολλά βήματα προς την κατεύθυνση αυτή. Στο ΤΕΠΙΧ II, πολλά δικαιολογητικά, με πρωτοβουλία της ενώσεως, καταργήθηκαν. Εκτιμώ, ότι όσο βαδίζουμε προς την ψηφιακή εποχή, τόσο η ανάκτηση - ιδίως οικονομικών στοιχείων - θα πρέπει να πραγματοποιηθεί, ώστε να περιοριστεί ο όγκος των απαιτούμενων δικαιολογητικών. Η δέσμευσή μας να ανταποκριθούμε σε γρήγορες διαδικασίες είναι δεδομένη. Το αποδείξαμε, ήδη, με πολλές ρυθμίσεις, τις δεκάδες χιλιάδες αναστολές δόσεων και την εντυπωσιακή σε χρόνο διαχείριση αιτήσεων για τις νέες χρηματοδοτήσεις, όπως και το κράτος κινήθηκε πάρα - πάρα πολύ γρήγορα, η Ένωση σε συνεργασία με τους φορείς του κράτος κινητοποίησε τις τράπεζες, οι οποίες κινητοποιήθηκαν σε χρόνο μηδέν για να ανταποκριθούν στις ανάγκες της χρηματοδότησης της οικονομίας.

Επειδή έγινε εδώ ένα σχόλιο για τα προβλήματα των φακέλων, σας πληροφορούμε ότι, όταν ένας φάκελος είναι πλήρης οι τράπεζες γυρνάνε το φάκελο αυτό και τον εγκρίνουν μέσα σε δύο μέρες. Αν είναι εγκρίσιμος βέβαια. Οι καθυστερήσεις για την πληρότητα των φακέλων, συνήθως, συνδέεται με έλλειψη στοιχείων από αυτά που μας παρέχουν οι πελάτες.

Κυρίες και κύριοι, τα παραπάνω μου δίνουν και λόγο να ατενίζει το μέλλον με αισιοδοξία. Μια αισιοδοξία, που στηρίζεται στη σταθερότητα του ελληνικού τραπεζικού συστήματος, στην ικανότητά του να χρηματοδοτήσει την ελληνική οικονομία σε αυτή τη δύσκολη συγκυρία, αλλά και να απορροφήσει τυχόν αρνητικές εξελίξεις με τη δημιουργία νέων και μη εξυπηρετούμενων δανείων.

Αυτή η αισιοδοξία αυξάνεται με τις προοπτικές από το νέο πρόγραμμα next generation E.U., συνολικού ύψους 750 δισεκατομμυρίων ευρώ, που βρίσκεται στο τραπέζι των συζητήσεων στην ευρωπαϊκή ένωση. Αν εγκριθεί το πρόγραμμα αυτό, η Ελλάδα θα επωφεληθεί με κεφάλαια της τάξεως των 32 δισεκατομμυρίων ευρώ. Κομβικό ρόλο στην απορρόφηση και την στοχευμένη αναπτυξιακή αξιοποίηση των πόρων αυτών θα παίξουν και οι τράπεζες, οι οποίες μπορούν παράλληλα να κινητοποιήσουν ιδιωτικά επενδυτικά κεφάλαια και να ενισχύσουν την αναγκαία αναθέρμανση της επενδυτικής δραστηριότητας μετά, περίπου, από μία δεκαετία από επενδύσεις.

Πιστεύω, λοιπόν, ακράδαντα ότι από την πλευρά του το τραπεζικό σύστημα, στη φάση αυτή, δεν είναι μέρος του προβλήματος, αλλά μηχανισμός για την αντιμετώπιση του προβλήματος. Σας διαβεβαιώνουμε ότι μέσα στο πλαίσιο των παραπάνω προγραμμάτων, όλες οι τράπεζες θα κινηθούν όσο πιο γρήγορα μπορούν, για να φτάσει η ρευστότητα στην οικονομία.

Θα σταματήσω εδώ, αλλά θα ήθελα να απαντήσω, επίσης, στην ερώτηση που έγινε σχετικά με την Ευρωπαϊκή Κεντρική Τράπεζα. Είναι γεγονός, ότι το ελληνικό τραπεζικό σύστημα έχει αντλήσει περίπου 25 δισεκατομμύρια από την Κεντρική Τράπεζα. Θέλω να σημειώσουμε εδώ, ότι και η Κεντρική Τράπεζα δεν μας δίνει αυτή τη χρηματοδότηση χωρίς εγγυήσεις. Με λίγα λόγια, εμείς για να αντλήσουμε αυτή τη ρευστότητα από την Κεντρική Τράπεζα, πρέπει να βάλουμε κάτω εγγυήσεις, collateral. Φανταστείτε, δηλαδή, έχουμε δύο πράγματα εδώ υπάρχει, δηλαδή, η πρόσβαση στη ρευστότητα, αλλά υπάρχει και πιστωτικός κίνδυνος. Δηλαδή, η ίδια η Ευρωπαϊκή Κεντρική Τράπεζα, για να μας δώσει αυτή τη ρευστότητα - μας την δίδει - αλλά μας δίδει με προϋποθέσεις, εγγυήσεις.

Άρα, λοιπόν, εμείς αποκτούμε αυτή τη ρευστότητα, είμαστε σε θέση να δώσουμε αυτή τη ρευστότητα στην οικονομία, αλλά αυτό δεν απαντά το δεύτερο σκέλος, το οποίο είναι ο πιστωτικός κίνδυνος. Και για να αντιμετωπίσουμε τον πιστωτικό κίνδυνο, τον οποίον εμείς αντιμετωπίζουμε με τον ίδιο τρόπο που η ευρωπαϊκή τράπεζα αντιμετωπίζει όταν βλέπει εμάς, πρέπει να ζητήσουμε - όπου επιβάλλεται - έξτρα εγγυήσεις. Αυτό εξαρτάται από την πολιτική της κάθε τράπεζας και από την εξειδικευμένη περίπτωση την οποία μιλάμε.

Σταματάω εδώ και είμαι διαθέσιμος αν έχετε επιπλέον ερωτήσεις.

**ΓΕΩΡΓΙΟΣ ΒΛΑΧΟΣ (Προεδρεύων των Επιτροπών):** Τον λόγο έχει ο κύριος Γεωργιάδης.

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Ευχαριστώ πάρα πολύ, κύριε Πρόεδρε. Κατ’ αρχάς, ευχαριστώ όλους συναδέλφους οι οποίοι συμμετείχαν στη συζήτηση. Θα προσπαθήσω να απαντήσω σε αυτά, τα οποία περίπου έχω σημειώσει. Αν ξεχάσω κάτι, θα με συγχωρέσετε. Θα ήθελα, όμως, πριν ξεκινήσω να μεταφέρω ένα αίτημα και του Υπουργείου Ανάπτυξης και της Κυβερνήσεως, προς την Ένωση και προς τις εμπλεκόμενες τράπεζες. Δεν θα το έλεγα «ρουσφέτι», αλλά θα το έλεγα ένα ζήτημα που έχει και κοινωνικό χαρακτήρα. Έχει απασχολήσει την δημόσια κοινή γνώμη η αίτηση αναστολής –μπορεί να λέω λάθος το νομικό εργαλείο- που κατέθεσαν οι τράπεζες για τους εργαζόμενους της «Ελευθεροτυπίας». Φαντάζομαι, κύριε Πρόεδρε, μπορεί να γνωρίζετε αυτή την υπόθεση. Θεωρούμε παντελώς απαράδεκτη αυτή την κίνηση.

Οι εργαζόμενοι αυτοί είναι εξαιρετικά ταλαιπωρημένοι, ορισμένοι από αυτούς έχουν βρει καλή δουλειά και συνεχίζουν και είναι σε καλύτερη μοίρα, πολλοί από αυτούς όμως έχουν πραγματικά ανάγκη αυτά τα χρήματα. Δεν νομίζω ότι θα κατέρρεε το ελληνικό τραπεζικό σύστημα αν στην προκειμένη περίπτωση και με το δεδομένο ότι η διαδικασία έχει ξεκινήσει πριν το 2015 και πριν την αλλαγή του νόμου και άρα όταν ξεκίνησαν τη διαδικασία οι εργαζόμενοι προηγούντο στην εκτέλεση, εάν έδειχναν και οι τράπεζες ένα ευρύτερο πνεύμα σε αυτή τη συγκεκριμένη περίπτωση. Καταγράφω το αίτημα της Κυβερνήσεως και είμαι βέβαιος ότι δεν υπάρχει κανένα κόμμα στην Ελληνική Βουλή που θα διαφωνούσε με αυτό μας το αίτημα.

Μπαίνω λίγο τώρα στα ζητήματα. Κατ’ αρχάς, να ξεκαθαρίσω κάτι, για να γίνουμε όλοι κοινωνοί της καταστάσεως, στην οποία βρισκόμαστε. Ποτέ και σε κανένα σημείο κανένας μας δεν πανηγύριζε. Άκουσα τον κ. Σαντορινιό –δεν είναι τώρα στην Αίθουσα- ότι «η Κυβέρνηση πανηγυρίζει» και κάτι «πάνω στις δάφνες της» και λέει διάφορα. Αυτό δεν είναι αληθές. Δεν μπορεί κανείς να πανηγυρίσει, ενώ διαχειρίζεται μία παγκόσμια συμφορά τέτοιου μεγέθους. Επίσης, μου είναι λίγο δύσκολο να ακούω κάποιους συναδέλφους να με κατηγορούν, για το ότι δεν περπατώ στους δρόμους, δεν έχω επαφή με την πραγματική αγορά, δεν γνωρίζω τι συμβαίνει στα μαγαζιά. Κυρίες και κύριοι συνάδελφοι, για πολλά με έχουν κατηγορήσει σε αυτή τη ζωή, άλλες φορές δίκαια -τις λιγότερες- άλλες φορές άδικα -τις περισσότερες- αλλά πάντως για άνεργο, άεργο και τεμπέλη, δεν με έχουν ξανακατηγορήσει.

Πρέπει να σας πω ότι είμαι μικρομεσαίος επιχειρηματίας ο ίδιος. Εργάζομαι από όταν έχασα τους γονείς μου στα 18 μου χρόνια, μέχρι σήμερα αδιαλείπτως, διατηρώ μικρομεσαία επιχείρηση, δεν χρειάζομαι κανέναν να μου πει από την Αντιπολίτευση πώς ακριβώς σήμερα τα φέρνουν βόλτα οι μικρομεσαίες επιχειρήσεις, γιατί είμαι ο ίδιος μικρομεσαίος επιχειρηματίας. Άρα, με συγχωρείτε, αλλά είναι εξαιρετικά παράλογο αυτό το ύφος και αυτού του τύπου η συζήτηση. Προφανώς η επιχειρηματικότητα στην παρούσα κρίση, για να είμαστε δίκαιοι, όχι η μικρομεσαία επιχειρηματικότητα μόνο, το σύνολο της επιχειρηματικότητας έχει πρόβλημα.

Τολμώ να πω ότι ίσως σε κάποιες κατηγορίες, οι μεγάλες επιχειρήσεις σήμερα να έχουν μεγαλύτερο πρόβλημα από τις μικρότερες, ακριβώς γιατί έχουν μεγαλύτερα ανοίγματα, έχουν συνηθίσει σε μεγαλύτερους τζίρους και άρα σε αυτές τις περιπτώσεις η απότομη μείωση του τζίρου και η απότομη αυτή συμφορά, προκαλεί μεγαλύτερη ανάγκη ρευστότητας, για να μπορέσουν να ισορροπήσουν και να περάσουν απέναντι. Άρα, καθόλου δεν πανηγυρίζουμε ούτε πανηγυρίζαμε.

Από το να μην πανηγυρίσουμε όμως μέχρι να πάμε στο άλλο άκρο και να τα παρουσιάζουμε όλα μαύρα και άραχνα, μόνο και μόνο για να ικανοποιήσουν ορισμένοι τις αντιπολιτευτικές τους ας πούμε φιλοδοξίες, είναι το άλλο άκρο. Σας διάβασα τα στοιχεία του ΓΕΜΗ για το τι συμβαίνει στο άνοιγμα και το κλείσιμο των επιχειρήσεων. Τα αμφισβητήσατε; Όχι, γιατί είναι ηλεκτρονικά, δεν μπορούν να αμφισβητηθούν. Μπορεί να ερμηνεύσετε αυτό το στοιχείο ότι ακόμα δεν έχει φανεί η μεγάλη ύφεση που θα έρθει. Πιθανόν. Σας είπα, θα δούμε στους επόμενους μήνες. Σήμερα που μιλάμε όμως, τα στοιχεία λένε αυτό.

Κατηγορηθήκαμε πολύ έντονα για το θέμα, ιδιαίτερα από τον κ. Τσακαλώτο, ο οποίος δεν είναι στην Αίθουσα, έκανε και ένα σχόλιο λίγο όχι αντάξιο Τσακαλώτου στην αρχή, στο θέμα της κουλτούρας πληρωμών και των δανείων της Νέας Δημοκρατίας. Θα με ακούσει μετά στα πρακτικά. Ήταν σχόλιο αντάξιο Πολάκη, όχι αντάξιο Τσακαλώτου. Πάω όμως τώρα στο προκείμενο. Τι είπε ο κ. Τσακαλώτος; Είπε ότι η βασική διαφορά της πρότασης του ΣΥΡΙΖΑ είναι ότι πιστεύει ότι πρέπει να έχουμε επιδοτήσεις και όχι δάνεια προς τις επιχειρήσεις. Εμείς έχουμε και επιδοτήσεις και δάνεια, είναι η σωστή απάντηση. Τόσο η πληρωμή των τόκων των ενήμερων επιχειρηματικών δανείων όσο και η πληρωμή των τόκων μέσω του ΤΕΠΙΧ 2, είναι επιδότηση, δεν είναι χρήματα που τα ζητάμε πίσω, είναι χρήματα που τα δίνουμε σε επιχειρήσεις και τα χαρίζουμε σε επιχειρήσεις, άρα είναι επιδότηση.

Μία συζήτηση τώρα είναι εάν θα έπρεπε να είναι μεγαλύτερη αυτή η επιδότηση. Απάντησε νομίζω ο κ. Σταϊκούρας πολύ ωραία στο θέμα της επιστρεπτέας προκαταβολής, όπου το αίτημα νομίζω και του ΚΙΝΑΛ ήταν να μην είναι επιστρεπτέα...

**ΜΙΧΑΗΛ ΚΑΤΡΙΝΗΣ:** Κι αν είναι δάνειο;

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Αλλά να είναι όμως δάνειο. Ωραία. Το αν θα αυξηθεί 1 δισ. ποτέ δεν το αποκλείσαμε. Εάν κριθεί απαραίτητο και υπάρχουν οι διαθέσιμοι πόροι, μπορεί και να αυξηθεί ένα δισεκατομμύριο. Καθίστε να δούμε τι θα γίνει ο δεύτερος γύρος. Προς το παρόν ακόμα είμαστε στη διαδικασία που κατατίθενται οι αιτήσεις. Θα γίνει εκκαθάριση, θα δούμε πόσα λεφτά δόθηκαν και αν δούμε ότι θα χρειαστεί ένα δισεκατομμύριο, εδώ είμαστε.

Στο αίτημα να μην είναι τώρα δάνειο, αλλά να είναι επιδότηση –το οποίο ήταν σίγουρα πρόταση του ΣΥΡΙΖΑ- μα, σίγουρα γνωρίζετε ότι αν δεν με εγγραφεί ως δάνειο, αλλά εγγραφεί ως επιδότηση αμέσως επιβαρύνει το δημόσιο χρέος. Δεν μπορεί να μην το ξέρετε αυτό μετά από 4,5 χρόνια διακυβέρνηση. Άρα, τι λέτε;

Λέτε σε μία χώρα που το βασικό της πρόβλημα για τις αγορές είναι πρόβλημα χρέους και που λόγω της αναπόφευκτης μειώσεως του ΑΕΠ, αυτό το πρόβλημα χρέους καθίσταται υποχρεωτικά εντονότερο, να πάμε σε αυτό το εντονότερο πρόβλημα και να προσθέσουμε ένα επιπλέον πρόβλημα. Πόσο καλά λέτε να λάμβαναν οι αγορές την ιδέα ότι η Ελλάδα και η Ελληνική Κυβέρνηση αποφασίζει να αυξήσει το ελληνικό δημόσιο χρέος εν μέσω Covid/19; Αντιθέτως, τι κάνει η Ελληνική Κυβέρνηση;

Με τη λελογισμένη πρακτική που ακολουθούμε, έχουμε πετύχει κάτι, που με συγχωρείτε, μπορεί για εσάς να μη λέει τίποτα, μπορεί για κάποιους ψηφοφόρους σας που δεν έχουν μεγάλη σχέση με τα δημόσια οικονομικά, να μη λέει τίποτα, αλλά παραδείγματος χάριν για τον κ. Τσακαλώτο, που είχε αυτή τη θέση, δεν μπορεί να μην καταλαβαίνει τι είναι. Σήμερα η Ελλάδα δανείζεται -σήμερα όπως μιλάμε αυτή τη στιγμή- με χαμηλότερο επιτόκιο από την Ιταλία. Χθες είχαμε 1,26% και η Ιταλία 1,37% στο 10ετές ελληνικό ομόλογο και αν δείτε τις εκθέσεις των διεθνών οίκων, σήμερα έχει έκθεση η Citigroup, στην οποία μέσα στους τέσσερις λόγους για τους οποίους προτείνει στους επενδυτές να αγοράσουν ελληνικά ομόλογα, πιστεύοντας ότι η καλή πορεία των ελληνικών ομολόγων θα συνεχιστεί και τα επόμενα χρόνια, ο αριθμός 4 από τους τέσσερις λόγους ξέρετε ποιος είναι;

Ότι τα μέτρα που έχει πάρει η Κυβέρνηση θεωρούνται εξαιρετικά επαρκή και γι’ αυτό θα επιτύχει η Ελλάδα πολύ ταχεία ανάπτυξη του ΑΕΠ της το 2021. Εντάξει δεν ξέρει η Citigroup, είναι αγορασμένη η Citigroup από το Μητσοτάκη και τα γράφει αυτά γιατί τους δώσαμε διαφήμιση μέσω κάποιου site. Μπορεί αυτά να τα πιστεύετε. Παραμένει γεγονός ότι ένας από τους μεγαλύτερους χρηματοπιστωτικούς οργανισμούς του πλανήτη προτείνει να αγοράσουν οι διεθνείς επενδυτές ελληνικά ομόλογα γιατί ποντάρει στην ταχεία αύξηση του ΑΕΠ της Ελλάδας το 2021, λόγω της σωστής διαχείρισης της κρίσης και στην οικονομία από την Κυβέρνηση Μητσοτάκη. Μπορεί να θέλετε, επαναλαμβάνω, να τους βλέπετε ως πράκτορες της Νέας Δημοκρατίας. Τι να σας πω. Ο καθένας ό,τι θέλει πιστεύει.

Πάμε λίγο τώρα στο κομμάτι που μου έθεσε ο κύριος Κατρίνης. Δεν θα κάνω σήμερα συζήτηση για τη δεκαετία του ΄80 και θα σας πω και αμέσως γιατί δεν θα κάνω. Από σεβασμό στην ημέρα. Ξέρετε ότι σήμερα είναι η ημέρα του θανάτου του αείμνηστου Ανδρέα Παπανδρέου. Δεν ήθελα αυτή την ημέρα να κάνουμε αντιπαράθεση για λόγους πολιτικού πολιτισμού. Μπορεί να την κάνουμε άλλη μέρα, όμως. Καμία αντίρρηση.

Όσον αφορά, όμως, αυτό που μου είπατε για τις μη προβληματικές επιχειρήσεις και την επιβράβευση των κακοπληρωτών, την έννοια της κουλτούρας πληρωμής που λέγαμε προηγουμένως, θέλω να σας πω ότι δεν ξέρω αν το έχετε ακούσει, αλλά ο συνάδελφός σας ο Οδυσσέας Κωνσταντινόπουλος έκανε ολόκληρη ομιλία στη Βουλή, όπου επαίνεσε την Κυβέρνηση Μητσοτάκη, για το ότι είναι η πρώτη κυβέρνηση που έρχεται και επιβραβεύει εμπράκτως τους καλοπληρωτές και μάλιστα είπε «μετά από χρόνια που ακούω σε αυτή τη Βουλή όλες τις κυβερνήσεις να χαϊδεύουν μόνο τους κακοπληρωτές» ήρθε ο Βουλευτής του ΚΙΝΑΛ κ. Κωνσταντινόπουλος και μας έδωσε συγχαρητήρια γιατί επιβραβεύουμε τους καλοπληρωτές.

Δεν κάνετε και μια εσωτερική σύσκεψη στο ΚΙΝΑΛ να τα συμφωνήσετε μεταξύ σας; Να επιβραβεύουμε τους καλοπληρωτές ή να μην τους επιβραβεύουμε;

Πρώτα από όλα η Κυβέρνηση, που είναι κυβέρνηση όλων των Ελλήνων θέλει να βοηθήσεις και τους καλοπληρωτές και τους κακοπληρωτές. Κανένας άνθρωπος να μην καταστραφεί. Ποιος σας είπε ότι εγώ χαίρομαι αν κάποιος καταστραφεί. Σας είπα ότι στην προτεραιοποίηση των πόρων που κάνουμε - γιατί οι πόροι μας είναι λιγότεροι από τις ανάγκες μας - προηγείται να βοηθήσουμε εκείνον που όλα τα χρόνια ήταν συνεπής και μπόρεσε να ανταπεξέλθει στις υποχρεώσεις του και άρα έχει περισσότερες πιθανότητες να συνεχίσει να είναι συνεπής, για να χρηματοδοτηθεί την ελληνική οικονομία και μετά να επαναχρηματοδοτήσουμε αυτόν, ο όποιος για τους Χ λόγους δεν μπόρεσε να πληρώσει. Δεν λέω ότι όλοι όσοι δεν έχουν πληρώσει είναι αποτυχημένοι ή είναι κακοί άνθρωποι. Μια επιχείρηση μπορεί για πολύ διαφορετικούς λόγους να βρεθεί σε δύσκολη θέση. Μπορεί να συμβούν ατυχίες προσωπικής φύσεως. Μπορεί να προκληθούν ατυχίες της αγοράς στην οποία δραστηριοποιείται.

Δεν λέω ότι είναι όλοι κακοί. Λέω, όμως, στην προτεραιοποίηση ότι ναι, πρέπει μία Κυβέρνηση να κάνει μία ιεράρχηση. Σε αυτή, λοιπόν, την ιεράρχηση όσον αφορά τα εργαλεία του τραπεζικού δανεισμού - γιατί άλλο πράγμα είναι η επιστρεπτέα προκαταβολή που είναι χρήματα δικά μας, του προϋπολογισμού, και άλλο πράγμα είναι ο τραπεζικός δανεισμός. Ο τραπεζικός δανεισμός έχει δύο επιπλέον προβλήματα. Είναι οι καταθέσεις των ανθρώπων, που θα κινδύνευαν, και είναι η ευστάθεια της συνολικής μας οικονομίας μας. Μας ρώτησε κάποιος από τον ΣΥΡΙΖΑ, εάν είμαστε ευχαριστημένοι από την εποπτεία της αγοράς που κάνει η Τράπεζα της Ελλάδος. Θέλω να το απαντήσω ευθέως. Είμαστε πολύ ευχαριστημένοι από την εποπτεία που κάνει η Τράπεζα της Ελλάδος. Αν δεν ήμασταν ευχαριστημένοι, δεν θα ανανεώναμε τη θητεία του Διοικητού της Τραπέζης της Ελλάδος. Ανανεώσαμε τη θητεία του Διοικητή της Τράπεζας της Ελλάδος, διότι θεωρούμε ότι η Τράπεζα της Ελλάδος κάνει καλά τη δουλειά της και, προφανώς, ένας από αυτούς που συμβάλλει, για να κάνει καλά τη δουλειά, είναι και ο Διοικητής. Η εποπτική αρχή κάνει μία χαρά αυτό που μπορεί να κάνει τώρα.

Όσον αφορά το ΤΕΠΙΧ, το είπα στην πρωτολογία μου και θέλω να το ξαναπώ και προς τις τράπεζες και δεν φωτίστηκε τόσο από τους συναδέλφους. Για μένα, όμως, αυτό είναι το πιο βασικό. Στο ΤΕΠΙΧ είχαμε, περίπου, 10 δισεκατομμύρια αιτούμενα δάνεια για ένα ποσό δύο δισεκατομμυρίων. Στην πραγματικότητα σωστά το είπατε, κύριε Χατζηνικολάου, αυτό είναι τεχνικά διογκωμένο. Πολλοί είχαν κάνει αίτηση για το ίδιο ποσό σε δύο, τρεις, τέσσερις, πέντε τράπεζες. Εμείς το υπολογίζουμε αυτό, περίπου, στα 7 δισεκατομμύρια. Η πραγματική ανάγκη. Πάλι, όμως, μετά το 7 δισεκατομμύρια των δύο, υπάρχει μια μεγάλη διαφορά. Από αυτά, όμως, τα 7 δισεκατομμύρια δεν είναι αξιόχρεα. Είναι τα μισά.

Άρα, στην πραγματικότητα, αυτοί που τελικά δεν χώρεσαν είναι πολύ λιγότεροι από αυτούς που ακούγεται, αν ακούσουν το αρχικό ποσό. Γι’ αυτούς όμως - το ξαναλέω - πρέπει να δουλέψουμε μαζί, γι’ αυτό ξεκινήσαμε αυτή την κουβέντα, να βρούμε είτε εμείς διαθέσιμους πόρους μεγαλύτερους είτε εσείς καταναλωτικά εργαλεία και να πάμε να πούμε αυτός που κρίθηκε αξιόχρεος, αλλά δεν πρόλαβε, γι’ αυτόν πρέπει να βρεθεί ένας τρόπος να βοηθηθεί. Γιατί αυτός, όντως, πρέπει να βοηθηθεί. Μπορεί να μην πρόλαβε, είτε ο λογιστής να μην πρόλαβε την αίτηση, γιατί άργησε ο υπάλληλος της τράπεζας να κάνει την εκκαθάριση κ.ο.κ.. Δεν ρίχνω ευθύνη. Λέω τεχνικά ότι αυτός είναι κάποιος που έχει αδικηθεί όντως. Γιατί αυτός εγκρίθηκε αν δεν είχε τα λεφτά. Εκεί έχουμε δουλειά να κάνουμε και πιστεύω τις επόμενες μέρες θα έχουμε να κάνουμε ανακοινώσεις.

Ως προς το κρίσιμο σημείο των ευρωπαϊκών κανονισμών και του ευρωπαϊκού ορισμού, για την έννοια των προβληματικών επιχειρήσεων, όπως ορίζεται στον Κανονισμό του 2014. Ξέρετε ότι έχουμε κάνει αίτηση στις ευρωπαϊκές αρχές να υπάρξει για την περίοδο αυτή μια εξαίρεση επί αυτού του Κανονισμού. Τι δηλαδή; Να δύνανται οι τράπεζες να χρηματοδοτήσουν μία επιχείρηση που κατά τον Κανονισμό θα ήταν προβληματική, αλλά, στην πραγματικότητα, παραμένει αξιόχρεη. Εγώ ξέρω επιχειρήσεις που φαίνονται στα χαρτιά ότι είναι προβληματικές, για παράδειγμα, ότι κάνουν μια μεγάλη επένδυση το 2018 και, άρα, έχουν προς στιγμήν αρνητικά ίδια κεφάλαια. Ενώ, στην πραγματικότητα, έχουν συνεχόμενη κερδοφορία. Και αυτές οι επιχειρήσεις τώρα αποκλείονται από τα χρηματοδοτικά εργαλεία, άρα, κινδυνεύουν να πληγούν σοβαρά στη λειτουργία τους και, άρα, στην κερδοφορία τους.

Γιατί, εκ του Κανονισμού, απαγορεύεται να μπουν μέσα. Εγώ δεν λέω να πάνε οι τράπεζες και να δώσουν χρήματα σε όλες τις προβληματικές επιχειρήσεις. Το ξεκαθαρίζω. Γιατί αυτό θα πήγαινε στην προηγούμενη συζήτηση. Λέω, όμως, και ελπίζω ότι θα πάρουμε την έγκριση της Ευρώπης γι’ αυτό, ότι μπορεί να κρίνει η τράπεζα με τα δικά της κριτήρια και βλέποντας τη γενικότερη συμπεριφορά του πελάτη της και τα γενικότερα του στοιχεία, εάν κάποια από αυτές τις επιχειρήσεις, που μπορεί να κολλάει στο σύστημα, είναι στα αλήθεια προβληματική ή δεν είναι προβληματική και αν της αξίζει εμπρόθεσμος δανεισμός, για να μπορέσει να προχωρήσει.

Αυτό είναι ένα κομμάτι που θα μας απασχολήσει το επόμενο διάστημα. Πιστεύω όχι σε έναν χρονικό διάστημα μεγάλο, των δέκα ημερών από σήμερα, να έχουμε μια επίσημη απάντηση από τις ευρωπαϊκές αρχές. Εάν αυτό συμβεί, ενδεχομένως, να μπορούμε να αλλάξουμε την πρόσκληση του εγγυοδοτικού εργαλείου, σε αυτό το σημείο, για το δεύτερο δισεκατομμύριο. Δηλαδή, για τα επόμενα τρεισήμισι δισεκατομμύρια. Και, άρα, να χωρέσουν επιχειρήσεις που, τώρα, δεν μπορούν να χωρέσουν για τυπικούς λόγους. Εμένα με ενδιαφέρει κάθε επιχείρηση που εμείς, ως Κυβέρνηση, θα μπορούμε να τη βοηθήσουμε να ορθοποδήσει, αν οι ίδιοι θέλουν να τρέξουν και να ιδρώσουν και να ρισκάρουν, για να ορθοποδήσουν, να είμαστε στο πλάι τους και όχι αντίπαλοί τους. Το κράτος πρέπει να είναι στο πλάι όλων αυτών των ανθρώπων και σωστά το έχουμε αποδείξει ότι, στο μέτρο που μπορούμε, είμαστε.

Να πω ότι το νομοσχέδιο των μικροπιστωτών ψηφίζεται αύριο από την Ολομέλεια. Το θεωρούμε μια μεγάλη τομή για ένα μικρό κομμάτι των μικρών επιχειρήσεων, οι οποίες χρειάζεται να έχουν πρόσβαση σε άμεσο δανεισμό και που για τους Χ λόγους είναι αποκλεισμένες από τις τράπεζες. Μιλάμε για δάνεια 25.000 ευρώ χωρίς εξασφαλίσεις. Αυτά, όμως, θα τα ζητήσουμε αύριο.

Η Κυβέρνηση, όπως ξέρετε, ούτε διοικεί τη Βουλή ούτε καθορίζει τις αποφάσεις του Κοινοβουλίου. Η Βουλή έχει το αυτεξούσιο. Το λέω, γιατί ο κ. Παππάς έλεγε να πάρουμε απόφαση εμείς. Ουδέποτε έθεσε αίτημα εξαίρεσης από τη σημερινή συνεδρίαση των φορέων της αγοράς. Ουδέποτε. Εγώ τόσο με τον κ. Καββαθά, με τον κύριο Μίχαλο, με τον κύριο Χατζηθεοδοσίου, γενικά με όλες τις οργανώσεις του επιχειρηματικού κόσμου, έχω σχεδόν καθημερινή επικοινωνία. Δηλαδή θα μιλάω στο τηλέφωνο, θα τους βλέπω στο γραφείο μου και θα έχω πρόβλημα να τους συναντήσω μέσα στο Κοινοβούλιο; Το ακριβώς αντίθετο. Είμαστε απολύτως στη διάθεση του Κοινοβουλίου. Εάν μετά και αυτή τη συνεδρίαση, θέλετε να κάνουμε μία νέα, για ακρόαση φορέων, για να έρθουν αυτοί να μας πουν τώρα τα διάφορα προβλήματα της αγοράς, να την κάνουμε μετά μεγάλης χαράς.

Να πω μόνο το εξής για λόγους ιστορίας. Είμαι Βουλευτής τώρα με την ψήφο του ελληνικού λαού 13 χρόνια. Πρέπει να σας πω ότι δεν θυμάμαι καμία ακρόαση φορέων που να άκουσα να λένε πόσο καλή είναι η ρευστότητα στην αγορά, πόσο τέλεια πηγαίνουν όλα, ότι καμία επιχείρηση δεν έχει πρόβλημα σε καμία τράπεζα, ότι όλα κυλούν ρολόι, ότι ο τζίρος είναι φανταστικός, ότι δεν έχουν τι να κάνουν τα λεφτά, ότι οι φόροι είναι πολύ χαμηλοί και πρέπει να αυξηθούν. Δεν έχω ακούσει τέτοια πράγματα. Πάντα η συζήτηση είναι για τα προβλήματα της αγοράς. Δεν τα απαξιώνω. Αυτή είναι η δουλειά τους και αυτό πρέπει να κάνουν. Αλλά να καταλαβαίνουμε λίγο και ποιος ο ρόλος τους. Ο ρόλος τους είναι να πιέζουν την εκάστοτε Κυβέρνηση, για να δίνει στα μέλη τους περισσότερα. Όχι για να δίνει στα μέλη τους λιγότερα. Τα στοιχεία, όμως, τι σημαίνει πραγματική οικονομία, είναι ενθαρρυντικά για το πώς κινείται η ελληνική οικονομία. Δεν είναι τόσο χάλια όσο κάποιος φοβόταν ότι θα συνέβαιναν μετά από ένα τόσο πρωτοφανές γεγονός. Οι τζίροι ακόμα και στα εμπορικά κέντρα, όπου υπήρχε φόβος αν ο κόσμος θα πάει μετά την καραντίνα, είναι σχεδόν στα προ κρίσης, προ καραντίνας επίπεδα. Άρα, η αγορά ακόμα κινείται. Εάν τώρα δουλέψουμε όλοι με αποφασιστικότητα, με εργατικότητα και ο τουρισμός μας πάει σχετικά καλά, τηρουμένης πάντα της δυνατότητας και της πιθανότητας να μην έχουμε στις χώρες πελάτες μας κάποιο μεγάλο ξέσπασμα της πανδημίας πολύ πέραν του δικού μας ελέγχου, τα πράγματα δεν θα είναι τόσο τραγικά όσο μπορεί κάποιοι να πόνταραν πριν από ενάμιση μήνα. Πάντα με την αίρεση αν αυτό το δεύτερο κύμα του κορονοϊού δεν βλάψει τις χώρες της Ευρώπης κατά τρόπο που σήμερα δεν φαίνεται να συμβαίνει ή ελπίζουμε να μη συμβαίνει.

**ΓΕΩΡΓΙΟΣ ΒΛΑΧΟΣ (Προεδρεύων των Επιτροπών)**: Ευχαριστούμε τον κ. Υπουργό.

Στο σημείο αυτό, κυρίες και κύριοι συνάδελφοι, χωρίς άλλα σχόλια, γιατί έχουμε βγει έξω από κάθε χρονικό όριο, να πω ότι ολοκληρώθηκε η συνεδρίαση των Διαρκών Επιτροπών Παραγωγής και Εμπορίου και Οικονομικών Υποθέσεων, στην οποία παρέστησαν οι Υπουργοί Οικονομικών, κ. Σταϊκούρας, και Ανάπτυξης και Επενδύσεων, κ. Γεωργιάδης, και μας ενημέρωσαν σύμφωνα με το άρθρο 36 παρ. 5 του Κανονισμού της Βουλής, σχετικά με ζητήματα που αφορούν τα μέτρα ενίσχυσης ρευστότητας των επιχειρήσεων και την πρόσβαση των επιχειρήσεων στα χρηματοδοτικά εργαλεία.

Στο σημείο αυτό, ο Προεδρεύων των Επιτροπών έκανε την γ΄ ανάγνωση των καταλόγων των μελών των Επιτροπών.

Από τη Διαρκή Επιτροπή Παραγωγής και Εμπορίου παρόντες ήταν οι Βουλευτές κ.κ. Ανδριανός Ιωάννης, Αντωνιάδης Ιωάννης, Βλάχος Γεώργιος, Βολουδάκης Μανούσος-Κωνσταντίνος, Γιόγιακας Βασίλειος, Καιρίδης Δημήτριος, Καραμανλή Άννα, Καρασμάνης Γεώργιος, Κατσανιώτης Ανδρέας, Κέλλας Χρήστος, Κεφαλογιάννη Όλγα, Λεονταρίδης Θεόφιλος, Μπακογιάννη Θεοδώρα (Ντόρα), Μπουκώρος Χρήστος, Μπουτσικάκης Χριστόφορος–Εμμανουήλ, Οικονόμου Βασίλειος, Οικονόμου Ιωάννης, Παπαδόπουλος Μιχαήλ, Πιπιλή Φωτεινή, Ράπτη Ελένη, Σενετάκης Μάξιμος, Σιμόπουλος Ευστράτιος (Στράτος), Σούκουλη-Βιλιάλη Μαρία-Ελένη (Μαριλένα), Σταμενίτης Διονύσιος, Ταγαράς Νικόλαος, Τραγάκης Ιωάννης, Φόρτωμας Φίλιππος, Χαρακόπουλος Μάξιμος, Αποστόλου Ευάγγελος, Μεϊκόπουλος Αλέξανδρος, Ζαχαριάδης Κωνσταντίνος, Καφαντάρη Χαρά, Κόκκαλης Βασίλειος, Παππάς Νικόλαος, Πέρκα Θεοπίστη (Πέτη), Σαντορινιός Νεκτάριος, Τζανακόπουλος Δημήτριος, Τσίπρας Γεώργιος, Φάμελλος Σωκράτης, Αρβανιτίδης Γεώργιος, Γκόκας Χρήστος, Κατρίνης Μιχαήλ, Πάνας Απόστολος, Παφίλης Αθανάσιος, Μανωλάκου Διαμάντω, Κατσώτης Χρήστος, Αβδελάς Απόστολος, Βιλιάρδος Βασίλειος, Αρσένης Κρίτων-Ηλίας και Λογιάδης Γεώργιος.

Από τη Διαρκή Επιτροπή Οικονομικών Υποθέσεων παρόντες ήταν οι Βουλευτές κ.κ. Αμανατίδης Γεώργιος, Αμυράς Γεώργιος, Αναστασιάδης Σάββας, Μπίζιου Στυλιανή, Ακτύπης Διονύσιος, Βούλτεψη Σοφία, Δημοσχάκης Αναστάσιος, Ιατρίδη Τσαμπίκα (Μίκα), Καββαδάς Αθανάσιος, Καλαφάτης Σταύρος, Καλογιάννης Σταύρος, Καραγκούνης Κωνσταντίνος, Δούνια Παναγιώτα (Νόνη), Κατσαφάδος Κωνσταντίνος, Κεδίκογλου Συμεών (Σίμος), Κελέτσης Σταύρος, Κοντογεώργος Κωνσταντίνος, Λιβανός Παναγιώτης – Σπυρίδων (Σπήλιος), Μακρή Ζωή (Ζέττα), Μπούγας Ιωάννης, Κουτσούμπας Ανδρέας, Παπαδημητρίου Χαράλαμπος (Μπάμπης), Ρουσόπουλος Θεόδωρος, Σαλμάς Μάριος, Σπανάκης Πέτρος - Βασίλειος, Στύλιος Γεώργιος, Κούβελας Δημήτριος, Τσαβδαρίδης Λάζαρος, Αλεξιάδης Τρύφων, Γκιόλας Ιωάννης, Ελευθεριάδου Σουλτάνα, Μαμουλάκης Χαράλαμπος (Χάρης), Ξανθόπουλος Θεόφιλος, Παπαδόπουλος Αθανάσιος, Παπανάτσιου Αικατερίνη, Συρμαλένιος Νικόλαος, Τζάκρη Θεοδώρα, Τσακαλώτος Ευκλείδης, Φλαμπουράρης Αλέξανδρος, Χαρίτσης Αλέξανδρος (Αλέξης), Χατζηγιαννάκης Μιλτιάδης, Μουλκιώτης Γεώργιος, Μπιάγκης Δημήτριος, Σκανδαλίδης Κωνσταντίνος, Καραθανασόπουλος Νικόλαος, Κομνηνάκα Μαρία, Παπαναστάσης Νικόλαος και Χήτας Κωνσταντίνος.

Τέλος και περί ώρα 14.20΄ λύθηκε η συνεδρίαση.

**Ο ΠΡΟΕΔΡΕΥΩΝ ΤΩΝ ΕΠΙΤΡΟΠΩΝ**

**ΓΕΩΡΓΙΟΣ ΒΛΑΧΟΣ**

**ΠΡΟΕΔΡΟΣ ΤΗΣ ΔΙΑΡΚΟΥΣ ΕΠΙΤΡΟΠΗΣ**

**ΠΑΡΑΓΩΓΗΣ ΚΑΙ ΕΜΠΟΡΙΟΥ**